text:
ካብ ሚኒስትሪ ጥዕና ኡጋንዳ ዝተረኸበ ሓበሬታ ከም ዘረድኦ፡ ኣብታ ሃገር ናይ ፈለማ መልከፍቲ ለበዳ ኢቦላ ከም ዝተራእየ ተገሊጹ። እቲ ሓድሽ…
Browsing: World News
ኣብ ዶንቦስ ዝርከባ ብህዝባዊት ሪፓብሊክ ሉጋንስክን ህዝባዊት ሪፓብሊክ ዶነስክን ዝፍለጣ ክልተ ረፓብሊካት ናብ ሩስያ ንምንጽባር ዘኽእለን ረፈረንደም ከካይዳ ይዳለዋ ከም…
ሰብ-መዚ ጸጥታ ናይጀርያ፡ 1.8 ቶን ዝበጽሕ ኮከይን ዝተባህለ ኣወላፊ ዕጸፋርስ ከም ዝሓዙ ኣሶሸይትድ ፕረስ ኣፍሊጣ። እዚ ኣብ ታሪኽ ናይጀርያ ዝዓበየ…
ኣብ መንጐ ኣመሪካን መንግስቲ ጣሊባንን መስርሕ ምልውዋጥ እሱራት ከም ዝተኻየደ ማዕከን ዜና ኣርቲ ትማሊ 19 መስከረም ምሸት ኣብ ዝዘርገሓቶ ሓበሬታ…
ኣብ ኢስላማማባድ ዝርከብ ላዕለዋይ ቤት-ፍርዲ ፓኪስታን፡ ኣብ ልዕሊ ቀዳማይ ሚኒስተር እታ ሃገር ነበር ኢምራን ካሃን ቀሪቡ ዘሎ ክሲ ግብረ-ሽበራ ክለዓል…
ኣብ መንጐ ሩስያን ዩክረይንን ተፈጢሩ ዘሎ ቅልውላው፡ ጠንቂ ምፍራስ ኤውሮጳዊ ሕብረት ክኸውን ከም ዝኽእል ቀዳማይ ሚኒስተር ግሪኽ ነበር ምጥንቃቑ ተሓቢሩ።…
ኣመሪካ፡ ኣገዳሲ እንተኾይኑ ኣብ ልዕሊ ታይዋን ንዝለዓል ሓይሊ ቻይና ብወተሃደራዊ መዳይ ክትከላኸለላ ከም ዝኾነት ፕረሲደንት ኣመሪካ ጆ ባይደን ምግላጹ ተሓቢሩ።…
ግብጺ ብመትረብ ስወጽ ንዝግበር ናይ ትራንዚት ጒዕዞ ክፍሊት ክትውስኽ ምዃና ተሓቢሩ። እዚ ካብ ኣሶሸይትድ ፕረስ ዝተረኸበ ሓበሬታ ከም ዘረድኦ፡ በዓል…
ቱርኪየ፡ ናብ ውድብ ምትሕግጋዝ ሻንሃይ ንኽትንጽበር ትሰርሕ ከም ዘላ ፕረሲደንት ቱርኪ ረሲፕ ጠይብ ኤርዶጋን ምግላጹ ተሓቢሩ። እዚ ካብ ኣርቲ ዝተረኸበ…


c: text/html

text:
፲፬/14 ጥቅምቲ ዕርፍቱ ለኣቡነ ገብረ ክርስቶስ መርዓዊ
በስመ አብ ወወልድ ወመንፈስ ቅዱስ አሐዱ አምላክ አሜን::
ቅዱስ ገብረ ክርስቶስ ስም ኣቡኦም ንጉሥ ቴዎዶስዮስ ስም ኣዲኦም ድማ መርኬዛ ይበሃሉ፤ ናይ ሃገር ቍስጥንጥንያ ንጉሥ ድማ ነበሩ። ኣቡኦም ቴዎዶስዮስን ኣዲኦም ንግሥቲ መርኬዛን ፈተውቲ ኣጋይሽ፡ ርኅሩኃት፡ መጽወትቲ፡ ተቐባሊ ጋሻ፡ ለዋሃት፡ ፈሪሃ እግዚአብሔር ዘለዎም እኳ እንተኮኑ ውላድ ብምስኣኖም ይጉህዩን ይሓዝኑን ነበሩ። ሓደ መዓልቲ መርኬዛ ንንጉሥ ከምዚ በለቶ ንዓ እንዶ እግዚአብሔር ዘሕጕስ ወላድ ንክህበና ንለምኖ በለቶ፤ ንሱ ድማ ናብ ኢየሩሳሌም ንኺድ እሞ መብጽዓ ንእቶ በላ ከም ሓሳቦም ድማ መብጽዓ ኣተው፡ እግዚአብሔር ድማ ጸሎቶም ሰሚዑ ኣብ እርግንኦም ጽቡቕ ዝመልክዑ ሠናይ ዝኣርኣያሁ ወላድ ሃቦም። ንጉሥ ቴዎዶስዮስ ድማ ንወዱ ዓብደልመሲሕ ትርጕሙ ድማ ‘ገብረ ክርስቶስ’ ክብል ሰመዮ።
ቅዱስ ገብረ ክርስቶስ ዓቅመ ኣዳም ምስ በጽሐ ኣቡኡን ኣዲኡን ንጓል ንጉሥ ሮም ኣመርዓውዎም። ፍርቂ ለይቲ ምስ ኮነ ቅዱስ ገብረ ክርስቶስ ናብቲ መርዓት ዘላቶ ቤት ኣትዮም ንሰበይቱ ኢዳ ብምኃዝ ‘ኣንቲ ኽብርቲ ጓል ንጉሥ ፍቓድኪ እንተኮይኑ ኪዳን ንተኣታቶ’ በላ፡ ንሳ ድማ ከም ሓሳቡ ዝበልዋ ዘበለ ክትፍጽም ኪዳን ተኣታተው ተንሢኦም ድማ ጸለዩ፤ ኣብ ምድሪ ተደፊኦም ጸሎተ ሃይማኖት ክሳዕ መፈጸምታ ኣብጽሑ። ጸሎቶም ምስ ፈጸሙ ስልማቶም ኣውጺኦም ኣብ ሳንዱቅ ኣቐመጥዎ ብድኅሪ’ዚ ኣብ ርእሳ ሰዓምዋ ከምዚ’ድማ በልዋ ‘እግዚኣብሔር ይሓልኺ፤ ካብ ክፉእ ጸላኢ ሠናያት ይሓልኺ’ ኢሎም መረቕዋ። ‘ናበይ ትኸይድ ኣሎኻ፧ ምስ መን’ከ ትኃድገኒ ኣሎኻ፧’ በለቶም ንሶም ከኣ ‘ኣነ ናብ እግዚኣብሔር ኣምላኸይ ይኸይድ ኣለኹ፤ ንስኺ ግና ነቲ ዝኣተኽዮ ኪዳን ሓልዊ’ በልዋ፡ ሽዑ ኣይመለሰትን።
ኣቡነ ገብረ ክርስቶስ ዅሎም ኣዝማዶምን ቤተሰቦምን ደቂሶም ከለው ብለይቲ ወፂኦም ንጽባሒቱ ኣብ ገምገም ባሕሪ በጽሑ ሓንቲ ትብገስ መርከብ ረከቡ’ሞ ገንዘብ ከፊሎም ባሕሪ ሰገሩ፡ ንጽባሒቱ ቤተሰቦም እንተኸዱ በይና መርዓት ረኸብዋ ምስ ሓተትዋ እቲ ዝኾነ ኵሉ ንገረቶም ኣዝዮም ሓዘኑን ጐሃዩን፡ ኣቡኦም ቴዎዶስዮስ ንዓሻኽሩ (ወተሃደራቱ) ብምልኣኽ ገንዘብ እንዳሃቡ ንድኻታት መንገዲ ሓለፍቲ ክሓቱ ናብ ኵላ ሃገር ለኣኽዎም እንተኾነ ግን ሰኣንዎም። ድኅሪ ብዙኅ ጊዜን ዓመትን ገብረ ክርስቶስ ኣብ ኣርማንያ ሃገር በጽሑ። ኣብኣ ድማ ሓንቲ ብስም ኣዴና ቅድስተ ቅዱሳን ድንግል ማርያም ዝተሓንፀት ቤተክርስትያን ነበረት’ሞ ቅዱስ ገብረ ክርስቶስ መርዓዊ ምስቶም ኣብታ ቤተክርስትያን ዝነበሩ ሓንካሳትን፡ ቆራያትን፡ ድኻታትን፡ ብብዙኅ መከራ የኅልፍዎ ነበሩ። እቶም ወተሃደራት ናይ ንጉሥ ገንዘብ እንዳሃቡ ሓተትዎም ግና ኣየለለይዎምን፡ ከምዚ ኢሎም ንኣስታት ፲፭(15) ዓመታት ብጾምን ጸሎትን ነበሩ። ቅድስተ ቅዱሳን ድንግል ማርያም ንሓደ ካብቶም ኣብታ ቤተክርስትያን ዘገልግል ካህን ጽባሕ ናብቲ ድኻታት ዝድቅስሉ ኣፍደገ ዄድካ ብጾምን ጸሎትን ንእግዚአብሔር ዘስመረ ሰብ ክትረኽብ ኢኻ’ሞ ምሳኻ ውሰዶ በለቶ፡ ንጽባሒቱ ከይዱ ንቅዱስ ገብረ ክርስቶስ ቅድስት ድንግል ማርያም ዝገለጸትሉ ኵሉ ነገሮ ቅዱስ ጻድቅ ገብረ ክርስቶስ ዛንታ ሕይወቶም ንካልእ ከይነግር ብምምሓል ነገሮ። ሽዑ ናብቲ ቤተክርስትያን ብምእታው ‘ኦ ርኅርኅተ ሕሊና ድንግል ማርያም ኵሉ ምሥጢረይ ንሰባት ነገርክለይ፤ ሕጂ ናብቲ ዝኸዶ ንገርኒ ዝሕሸኒ ንስኺ ትፈልጢ ኢኺ’ ኢሎም ለመንዋ ነገረቶም ድማ፡ ቅዱስ ገብረ ክርስቶስ ሰብ ከይፈለጦም ናብ ገምገም ባሕሪ ምስ ከዱ ሓንቲ ናብ ብሄር በርበር ትብገስ ጃልባ ረኸቡ እሞ ነቲ ዋና ጃልባ ብስም እግዚአብሔር ምሳኻ ተማልኣኒ በልዎ እቶም ተሳፈርቲ ከኣ ተማልኣዮ በልዎ እሞ ተማልእዎ። ያል ኣውሎ ንፋስ መጺኡ ነታ ጃልባ እናገፍዐ ኣንፈታ ቀይሩ ናብ ሃገር ቍስጥንጥንያ ወሰዶም፡ ሽዑ ቅዱስ ገብረ ክርስቶስ ዓዶም ከምዝበጽሑ ምስ ፈለጡ ንእግዚአብሔር ኣመስገኑ ወለዶም ክርእዩ ቅዱስ ፍቓዱ ስለዝኾነ ደጊሞም ደጋጊሞም ንእግዚኣብሔር ኣመስገኑ። ናብ ኣቡኦም ከይዶም ‘ዎ ንጉሥ ፍቓድካ እንተኮይኑ ካብ ተረፍካ ክበልዕን ክሰትን ከምኡ ድማ ኣብ ኣፍ ደጌኻ ክነብር በልዎ፡ እቲ ንጉሥ ድማ ወዱ ምኳኑ ስለዘይፈለጠ እስከ ንወደይ ከኣ ከምኡ ጌሮም እንተደንገጹሉ ነዚ ሰብ’ዚ ካብ ተረፈይ መግቢ ዝህቦ ኢሎም ክልተ ወተሃደራት ካብቲ ተረፍ መግቡ ክህብዎም ኣዘዝዎም፤ እቶም ወተሃደራት ድማ ብጫፍ ንእሽቶይ ዳስ ሠሪሖም ኣቐመጥዎም። ተረፍ መግቢ ናይቲ ንጉሥ ይህብዎም ነይሮም። ኮነ ከኣ ንስኻ ሥራሕ ከተብዝኃልና ናብዚ መጺእካ እናበሉ ሓንሳእ ይጸርፍዎም፡ ይጸፍዕዎም፡ ይሸንሎም፡ ብዙኅ ግፍዕታት ይፍጽምሎም ነበሩ። ከምዚ ኢሎም ብዙኅ ስቅያት ኣሕለፉ ን፲፭(15)ዓመታት ኣብ ቤት ኣቡኦም ከም ነዳይ ነበሩ።
ጐይታናን ኣምላኽናን መድኃኒናን ኢየሱስ ክርስቶስ ቅድሚ ዕረፍቱ መጺኡ ከምቲ ኣብ መዝ. ፹፱፥፫ “ኪዳነ ተካየድኩ ምስለ ኅሩያንየ” ዝበሎ ቃል ኪዳን ኣተወሎም ስሞም ንዝጸውዐ፡ ብስሞም ንድኻታት ዝመጽወተ፡ ብስሞም ሠናይ ነገር ዝገብር፡ ብስሞም ቤተክርስትያን ዝሓንፅ ክምሕረሎም ምዃኑ ብዘይ ዕጸፍ ቃሉ ቃል ኪዳን ኣተወሎም። ብድኅሪ’ዚ ነቶም ወተሃደራት ወረቀትን ብርዕን ከምጽእሎም ብስም እግዚአብሔር ለመንዎም፡ ንሶም ድማ ሃብዎም፡ ኣብታ ወረቀት ዛንታ ሕይወቶም ጸሓፉ ብሰላም ከም ፍቓድ እግዚኣብሔር ብ፲፬(14) ጥቅምቲ ዓረፉ። ኣባ ቴዎፍሎስ ንሥርዓተ ቅዳሴ እንዳተዳለው ከለው እግዚአብሔር ኣብ ቤት ቴዎዶስዮስ ገብረ ክርስቶስ ዓሪፉ ኣሎ’ሞ ኣምጽኣዮ ዝብል ቃል ሰምዑ እንተኸዱ ሓቂ ኮይኑ ጸንሖም ነታ ዝሓዝዋ ወረቀት እንተንበብዋ ኣቡኡን ኣዲኡን ሰበይቱን ኵሎም ስድርኡን ቤተሰቡን ብዙኅ ብኽያትን ገዓርን ገበሩ ብዙኅ ሓዘን ሓዘኑ ብዙኃት ሰባት ቅዱስ ሥግኦም ምስ ተንከዩ ተፈወሱ ኣብ መወዳእትኣ ድማ ሓመድ ኣዳም ኣልበስዎም።
Leave a comment
በረኸትን ጸጋን ኣማላድነትን ናይ ኣቡነ ገብረ መንፈስ ቅዱስ ኣይፈለየና።
ስብሓት ለእግዚኣብሔር
ወለወላዲቱ ድንግል
ወለመስቀሉ ክቡር

robotstxt: allowed

filter: keep


text:
ሓተታ
(ሓርነት ናቕፋ፡ ምድምሳስ እዚታት “ውቃው”ን “ናደው”ን፡ ግጥም እግሪ መኸል)
መጋቢት፡ ኣብ’ቲ ህዝቢ ኤርትራ ንናጽነት ዘካየዶ ሓርነታዊ ኲናት 30 ዓመት፡ ከምኡ’ውን ኣብ’ቲ ድሕሪ ናጽነት – ልዑላውነቱ ንምቕልባስ ዝተሃቀነ ዳግማይ ድፍረት፡ ደሚቑ ዝዝከር ወተሃደራዊ ዓወታት ዝተሓፍሰላ ወርሒ’ያ።
ነታ ሓንሳብ ሓራ ምስ ወጸት ዳግም ብሰራዊት መግዛእቲ ዘይተደፍረት፡ ትእምርቲ ጽንዓት ህዝቢ ኤርትራ ዝኾነት ናቕፋ ሓራ ዘውጽአ መጥቃዕቲ ህዝባዊ ግንባር፡ ብ22 መጋቢት 1977 እዩ ተፈጺሙ። ሓርነት ናቕፋ፡ ኣብ ግዜኡ ፍናን መላእ ህዝቢ ኤርትራ ኣብ ውሽጥን ወጻእን ዘዕረገ፡ “ሎሚ ናቕፋ፡ ጽባሕ ኣስመራ!” ዝብል ተስፋ ኣስኒቑ፡ ነቲ ስዒቡ ብልዑል ናህሪ ንሰፊሕ ከባቢታት ሃገር ሓራ ዝገበረ ወተሃደራዊ ስርሒታት 1977-1978 ዓቢ ድርኺት ዝፈጠረ’ዩ ነይሩ።
ከምዝፍለጥ፡ ህዝቢ ኤርትራ ኣብ’ቲ ነዊሕ ሓርነታዊ ኲናት፡ ዘራያት እናተበራረይሉ፡ ብዘይዝኾነ ደገፍ፡ በይኑ ኣንጻር ናይ ምዕራብን ምብራቕን ሓያላት ዝገጠመ ህዝቢ’ዩ። ኣብ መወዳታ 70ታት፡ ሰውራ ኤርትራ፡ ነቲ ኣቐዲሙ ብርእሰ-ሓያል ኣመሪካ ዝድገፍ ዝነበረ ስርዓት ሃይለስላሰን ደርግን ስዒሩ፡ ናጽነት ከረጋግጽ ተቓሪቡ ነይሩ። እንተኾነ፡ ምስ’ቲ ዝነበረ ናይ ዝሑል ኲናት ተገላባጢ ሽርክነት፡ ስርዓት ደርግ ንኣመሪካ ራሕሪሑ ናብ ሕብረት-ሶቭየት ብምጽጋዕ፡ ኣመና ገዚፍ ወተሃደራዊ ሓገዝ ክሰንቕ ብምኽኣሉ፡ ሚዛን ሓይሊ ተቐዪሩ፡ መሪሕ ውድብ ህዝባዊ ግንባር ስትራተጂካዊ ምዝላቕ ብምግባር፡ ካብ ኣፍ-ደገ ኣስመራ ዳግም ንናቕፋ ተመሊሱ ክዓርድን ናብ ዝተናውሐ ቅዲ ኲናት ክኣቱን ተቐሲቡ። ኣብ’ቲ ዝሰዓበ ብጽንኩርነቱ ሒደት መዳርግቲ ጥራይ ዝርከቦ ናይ ኣኽራናት ሳሕል ከቢድ ምርብራብ ድማ፡ ወርሒ መጋቢት፡ ህዝባዊ ግንባር ዓበይትን ወሰንትን ወተሃደራዊ ዓወታት ዘመዝገበላ ወርሒ’ያ።
ኣብ መጋቢት 1984፡ ህዝባዊ ግንባር ሓርነት ኤርትራ፡ ኣብ ግንባራት ናቕፋ፡ ሰሜናዊ ምብራቕ ሳሕልን ባርካን ዓሪዱ ን5 ዓመታት ድሕሪ ዘካየዶ ብርቱዕ ግጥማት፡ ነቲ ኣብ ግንባር ሰሜናዊ ምብራቕ ሳሕል፡ ካብ ቅሮራ ክሳብ ቀጣን 100 ኪ.ሜ ዝንውሓቱ ድልዱል ዕርድታት ሃኒጹ መግዛእቲ ንምውሓስ ዝተረባረበ “ውቃው እዝ” ተባሂሉ ዝጽዋዕ ክፋል ሰራዊት ኢትዮጵያ፡ ኣብ ውሽጢ 49 ሰዓታት ኣቃቢጹ፡ ንሰውራ ኤርትራ ካብ ምክልኻል ናብ መድረኽ ጃላነት ዘሰጋገረ ወሳኒ ዓወት ክሓፍስ በቒዑ።
ኣብ’ቲ ዝሰዓበ 4 ናይ ጃላነት ዓመታት፡ ህዝባዊ ግንባር፡ ኣብ ቀዋሚ ግንባርን ድሕሪ መስመር ጸላኢን ብኣማኢት ዝቑጸር ዓበይትን ንኣሽቱን ግጥማት ኣካዪዱ፡ ንሓይሊ ጸላኢ ኣጸቢቑ ድሕሪ ምርማስ፡ ናብ መድረኽ ስትራተጂያዊ መጥቃዕቲ’ዩ ሰጊሩ። ካብ 17 – 19 መጋቢት 1988 ድማ፡ ኣብ ውሽጢ 72 ሰዓታት፡ ነቲ ኣብ ግንባር ናቕፋ ዓሪዱ ዝነበረ፡ ብዓይነቱ ብሉጽ ተባሂሉ ዝንገረሉ ሰራዊት ደርግ – “ናደው እዝ” ኣኽቢቡ፡ ሓንሳብን ንሓዋሩን ሓመድ ኣዳም ኣልቢስዎ። እዚ መስተንክር ስርሒት’ዚ፡ ህዝባዊ ግንባር፡ ነቲ 20,000 ዝግመት ምኩር ሰራዊት በታቲኑ፡ ካብ ሕዳይ ክሳብ መስሓሊት ኣስታት 100 ኪሎ-ሜተር ንቕድሚት ብምግስጋስ፡ ኣብ ኣፍዓበት ዝጸንሕዎ ሶቭየታውያን ወተሃደራዊ ኣማኸርቲ ዝማረኸሉ፡ እልቢ ዘይብሉ ስትራተጂያዊ ኣጽዋራትን ተተኳሲን ዝመንዝዓሉ፡ ብተመራመርቲ ታሪኽ ዳግማይ “ድየን-ቤን-ፉ” ተባሂሉ ዝተገልጸ ስርሒት’ዩ ነይሩ።
መጋቢት፡ ድሕሪ ናጽነት’ውን ኣብ ታሪኽ ህዝቢ ኤርትራ ተወሳኺ ቅያ መዝጊባ’ያ። ወርሒ መጋቢት እትዝከረሉ ናይ ድሕሪ ናጽነት ዝዓበየ ወተሃደራዊ ፍጻመ፡ እቲ ንወለዶ ገድሊ ተኪኡ፡ ሕድሪ ሰማእታት ዝተረከበ ኤርትራዊ መንእሰይ፡ ልኡላውነት ሃገሩ ክደፍር ንዘንቀደ ሓመድ ሓፋሽ ወራሪ ሰራዊት ወያነ፡ ብመዳርግቲ ኣልቦ ጅግንነት ገጢሙ፡ ዓቢ ዓወት ዝሓፈሰሉ ግጥም እግሪ-መኸል’ዩ። እዚ ካብ 14 ክሳብ 16 መጋቢት 1999 ኣብ ግንባር ጸሮና ዝተኻየደ ውግእ፡ ልዕሊ 10 ኣጋር ክፍላተ-ሰራዊትን ኣስታት 100 ታንክታትን ወያነ፡ ኣብ ጸቢብ ቦታ ብማዕበላት ዘጥቅዕሉ ብርቱዕ ግጥም’ዩ ነይሩ። ድሕሪ ናይ ሳልስቲ ጥምጥም፡ እቲ ወራሪ ሓይሊ ተረዂሚሹ፡ ደሃይ ኩሎም ኣጽዋራት ምስ ሃጠመ ዝተጋህደ ውጽኢት ከኣ፡ ዓለም ብዓለሙ ዘስካሕክሓሉ መቕዘፍቲ ሰራዊት ወያነን መጋርያ ዝተሃሞኻ ታንክታትን ጥራይ’ዩ ነይሩ።
ኣብ’ዚ ዝተጠቕሰ ወተሃደራዊ ግጥማት ኮነ፡ ብሓፈሻ ኣብ ኤርትራ ኣብ ዝተኻየደ ነዊሕ ኲናት፡ ህዝብታት ኤርትራን ኢትዮጵያን ዘጥፍእዎ ህይወት፡ ዘባኸንዎ ሃብቲ፡ ዝኸሰርዎ ግዜን ዕድላትን መግለጺ ኣይርከቦን። እዚ ታሪኽ’ዚ እምበኣር ብሓበን ጥራይ ዝዝከር ኣይኮነን። “እዚ ኹሉ ክሳራ ንምንታይ?” ዝብል ሕቶ እውን ሓቢሩ ክልዓል ዝግባእ እዩ። ህዝብታት ኤርትራን ኢትዮጵያን ዘናቚት ደምነት ኣይነበሮምን። ብዘይ ግጭት ብሰላም ተኸባቢሮም ክነብሩ ዘኽእሎም ባህልን ጭውነትን ዘለዎም’ዮም። ጠንቂ ናይ’ዚ ኣዕናዊ ኲናት’ዚ ብቐንዱ፡ “ናጽነት ኤርትራ ንረብሓና ኣየገልግልን’ዩ” ዝሰረቱ፡ ንስርዓታት ኢትዮጵያ መጋበርያ ተጠቒምካ ክትግበር ዝተሃቀነ ግሎባዊ ስትራተጂ’ዩ። እዚ ስትራተጂ’ዚ ብፍሽለት ተደምዲሙ፡ ህዝቢ ኤርትራ ብረዚን መስዋእቲ መሰል ርእሰ ውሳነኡ ድሕሪ ምርግጋጹ ከኣ፡ ዳግም ንወያነ ብምዕሳብ፡ ካብ ቅሉዕ ወራር ጀሚርካ ሕብረ-ብዙሕ ተጻብኦታት ቀጺሉ።
እዚ መሪር ተሞኩሮ’ዚ ሓሊፉ፡ መራሕቲ ኤርትራን ኢትዮጵያን፡ ነቲ ዝነበረ ኩነት-ተጻብኦ ሰጊሮም፡ ኣብ ሓምለ 2018 ናብ ሓድሽ ምዕራፍ ዘሰጋገር ኣዋጅ ሰላምን ምሕዝነትን ድሕሪ ምኽታሞም እውን እንተኾነ፡ እዚ – ዞባዊ ሰላምን ቅሳነትን ክፈጥር ዝኽእል ልቦናን ንቕሓትን’ዚ ባይታ ረኺቡ፡ ክልቲኦም ህዝብታት ናብ ሰናይ ጉርብትናን ምትሕብባርን ከየምርሑ ዝፈጠሮ ሻቕሎት፡ ብዝተፈላለየ መልክዕ በጨቕ ክብል ጸኒሑ’ሎ። ኣብ ሓመድ-ድበ ናይቲ መጋበርያ ጃንዳ ዝተራእየ ዓቐን ዘይብሉ ምዕልባጥ ከኣ፡ መርኣያ ዕርገት ናይ’ቲ ሻቕሎት’ዩ።
ከም’ዚ ናይ ወርሒ መጋቢት ዝኣመሰለ ድሙቕ ወተሃደራዊ ፍጻሜታት እንዝክረሉ ኣጋጣሚታት እምበኣር፡ ንሓበን ጥራይ ኣይኮነን። እንታይ ደኣ፡ ካብ ሕሉፍ ተማሂርካ፡ 80 ዓመታት ነዚ ዞባ’ዚ ዝሓመሰ ግሎባዊ ጸወታ “ባዶ-ድምር” ዘብቅዓሉ ኩነት ብምፍጣር፡ ናብ ሓድሽን ዝተፈልየን ናይ ታሪኽ ምዕራፍ ንምስጋር ዝሕተት ጻዕርን ስራሕን ንምግንዛብ እውን’ዩ።
20 መጋቢት 2021


text:
ኣብ ብሄር፣ብሄረሰባትን ህዝብታትን ክልል ደቡብ ምስ ዝተፈጥረ ፀገም ጸጥታ ብዝተኣሳሰረ ገዛኢ ውድብ ናይቲ ክልል ዲሞክራሲያዊ ምንቅስቓስ ህዝብታት ደቡብ/ዴህዴን/ ንከንቲባ ከተማ ሃዋሳ፣ላዕለዎት መራሕቲ ዞባታት ሲዳማን ሃድያን ካብ ሓላፍነቶም ኣጊዱ።ዴህዴን ናይ ላዕለዎትን ማእኸለዎትን ኣመራርሓ ኣኼብኡ ሎሚ ሓሙስ ኣብ ሃዋሳ ጀሚሩ’ሎ።
ዴህዴን ሎሚ ኣብ ዘውፅኦ መግለፂ ሽም ናይቶም ዝተኣገዱ ሓለፍቲ ይኹን ናይቶም ዝተክኡዎም ኣይገለፀን።እቲ ውድብ ንኣማሓዳሪ ከተማ ሃዋሳ፣ሰበስልጣን መንግስትን ውድብን ዞባታት ሲዳማን ሃዲያን ካብ ሓላፍነቶም ብምእጋድ ንኣባላት ኣመራርሓ ዞባታት ወላይታን ከፋን እውን መጠንቐቕታ ሂቡ’ሎ።
ኣብዚ ሰሙን ኣብቲ ክልል ዘጋጠመ ፀገም ፀጥታ ስዒቡ እቲ ውድብ ኣብዘካየዶ ህፁፅ ኣኼባ እቶም ሰበስልጣን ኣብቲ ዝተፈጥረ ፀገም ተሳተፍቲ እዮም ኢሉዎም ኣሎ።
ክልል ናይ ምዃን ሕቶ ብዝተፀንዐን ብሕጋዊ ኣገባብ ንምምላስ በቲ ውድብ ኣብ ስምምዕ እንተተበፅሐ እውን ካብ ውሳነ ውድብን መንግስትን ወፃኢ ዝተፈፀመ ዘይሕገመንግስታዊ ተግባር ስዒቡ ኣብ ዞባ ሲዳማ ኣብ ህይወትን አካልን ሰብ፣ንብረትን ስነኣእምሮን ኢሰብኣዊ ተግባር ተፈፂሙ’ሎ ክብል ኮኒኑዎ’ሎ።
እቲ ውድብ ብተወሳኺ ግዳያት ዳግም ንምጥያስ ብቕልጡፍ ክስራሕን ነቲ ጥፍኣት ዝመርሑ፣ ዘተሓባብሩን ዝተሳተፉን ናብ ሕጊ ንምቕራብ ዝተጀመረ ስራሕ ኣሓይሉ ክቕፅል እዩ ኢሉ’ሎ ።
ኣብ ካልኦት ከባቢታት እቲ ክልል ይርኣዩ ዘለው ስርዓት ኣልቦነት ብቕልጡፍ ደው ንምባልን ልዕልነት ሕጊ ንምርግጋፅ ከምዝሰርሕ እውን ሓቢሩ።እቲ ክልል ኣብ ትሕቲ ቁፅፅር ወታደራዊ እዚ ፌደራል ወዲቑ’ሎ።
ኣብ ዞባ ወላይታ እውን ካብ ኣመራርሓ ወፃኢ ተፈፂሞም ዝተባህሉ ምንቅስቓሳት ብህጹፅ ደው ክብል ብምትሕስሳብ ኣብ ዞባ ከፋ ተኻይዱ ዝበሎ ተግባር እውን ብሕጊ ዘሕትት እዩ ኢሉ’ሎ።
ብኻልእ ዜና ዴህዴን ሎሚ ሓሙስ ኣብ ከተማ ሃዋሳ ኣኼብኡ ጀሚሩ’ሎ።ኣዶ መንበር ዴህዴንን ናይ ኢትዮጵያ ናይ ሰላም ሚንስትርን ወ/ሮ ሞፈሪያት ከማል እቲ ኣኼባ ክልተ ዕላማታት ዝሓዘ እዩ ኢለን።
“እቲ ፈላማይ ኣብ ሃገራውን ክልላውን ዘሎ ፖለቲካዊን ፀጥታውን ጉዳያት ብዝምልከት ምምይጥ ብምክያድ ኣብቲ ጉዳይ ግልፅነት ንምፍጣርን እዋኑ ዝሓቶ መሪሕነት ንምርግጋፅን እዩ።ብደረጃ ሃገርን ክልልን ዘጋጠመ ፖለቲካውን ፀጥታውን ፀገማት ከምኡ እውን ነቲ ክልል ይመርሕ ዘሎ ውድብ ዝሓዞ መርገፂ ንምዝርራብ እዩ።”
ካልኣይ ዕላማ እቲ ኣኼባ ንድልየት ለውጢ ናይቲ ህዝቢ ብዝግባእ ሰሚዕኻ ንምምራሕ እዩ ኢለን።ብጥብቕ ሓለዋ ዝጀመረ ጉባኤ ዴህዴን ካብ ኣርባዕተ ክሳብ ሽዱሽተ መዓልታት ከምዝፀንሕ ተፈሊጡ’ሎ።ሚዲያታት ወፃኢ ግን ካብ በሪ ተኸልኪሎም ተመሊሶም ኣለው።


text:
Radio Erena: 30 January 2017
ናብ ወጻኢ ዝተመደቡ ሓያሎ ዲፕሎማሰኛታት፣ ስድራቤታቶም ከውጽኡ ፍቃድ ክወሃቦም ኣብ ዝሓትሉ ዘለዉ እዋን፣ መንግስቲ ስም ዝርዝር ናይቶም ድሮ ስድራቤታቶም ኣብ ወጻኢ ሃገራት ዑቕባ ኣሕቲቶም ዘንብሩ ዘለዉ ዲፕሎማሰኛታትን ሰበ ስልጣናትን ይስንድ ምህላዉ ምንጭታት ኤረና ካብ ሚኒስትሪ ጉዳያት ወጽኢ ሓቢሮም።
ሓያሎ ካብቶም፣ ኣንስቶም ደቆምን ኣብ ወጻኢ ዝነብሩ ዘለዉ ዲፕሎማሰኛታት ቆንስል ኤምባሲ ኤርትራ ኣብ ካናዳ ኣቶ ኣሕፈሮም ብርሃነ በዓልቲ ቤቱን ደቁን ኣብ ካናዳ፣ ኣምባሳደር ኣስመሮም ኣብርሃ ኣብ ኣውስትራልያ፣ ኣምባሳደር ኤርትራ ኣብ ፓኪስታን ነበረ ዓብዱ ሄጂ በዓልቲ ቤቱን ደቁን ኣብ ኣውስትራልያ፣ ኣምባሳደር ኤርትራ ኣብ ሕቡራት ኢማራት ነበረ ዑስማን ጅምዕ በዓልቲ ቤቱን ደቁን ኣብ ኣመሪካ፣ ኣምባሳደር ኤርትራ ኣብ ስዑዲ ዓረብ ነበረ ሱሌማን ኣልሓጅ በዓልቲ ቤቱን ደቁን ኣብ ኣመሪካ ካልኦትን ይርከቡ።
መብዛሕቶም እዞም ኣምባሳደራት፣ ብብልሽውናን ሓለፋን እናተጠቕሙ ኣንስቶም ደቆምን ናብተን ደሞክራስያውንን ውሑስ ምስግጋር ስልጣን ኣለውወን ዝብልወን ሃገራት እናለኣኹ ገሊኦም ዑቕባ ከምዝሓቱ ክገብሩ እንከለዉ፣ ገሊኦም ከኣ መንበሪ ፍቃድ ብምውጻእ ኣብ ስደት ከምዝነብሩ’ዮም ዝግበሩ ዘለዉ።
በንጻር እዚ ግና እዞም ኣምባሳደራት፣ ንህዝቢ ሰሚናራት ኣብ ዘካይድሉ እዋን፣ ንናይ ኤርትራ ዝወዳደር ሰላምን ጸጥታን የሎን፣ እናበሉ ህዝቢ ናብ ዓዱ ክምለስን ኣብ ዓዱ ከውፍርን፣ ኣብ ባይታ ዘየሎ ጎስጓሳት ከካይዱ ከምዝርኣዩ እቶም ነዚ ሓበሬታ’ዚ ዝልኣኹ ምንጭታት ሬድዮ ኤረና ሓቢሮም።
ኩነታት ኤርትራ ካብ ግዜ ናብ ግዜ እናኸፍአ ኣብ ዝመጸሉ እዋን፣ ሚኒስተራት፣ ጀነራላትን ሓለፍቲ ጸጥታን ዝርከብዎም ሓያሎ ሰበ ስልጣን መንግስቲ ኤርትራ ብሕክምናን ካልእን እናመኻነዩ ስድራቤታቶም ካብ ኤርትራ ቀስ ብቀስ ከውጽኡ ከምዝጸንሑ ዝፍለጥ’ዩ።
ኣብ ሚኒስትሪ ዜና ዝተመደቡ ሰለስተ ሚኒስተራት ንኣብነት፣ ኣቶ ናይዝጊ ክፍሉ ስድራቤቱ ኣብ ዓባይ ብሪጣንያ፣ ዓሊ ዓብዱ ናብ ኣመሪካ፣ ኣቶ የማን ገብረ መስቀል ድማ ናብ ጀርመን ከምዘግዓዙ ካብ ህዝቢ ዝተኸወለ ኣይኮነን።
ኣምባሳደራት ዝርከብዎም ዲፕሎማሰኛታት’ውን ኣሰር እዞም ሰበ ስልጣን ብምኽታል፣ ቀስ ብቀስ ስድራቤታቶም የግዕዙ ምህላዎም ኣብ ሚኒስትሪ ጉዳያት ወጻኣ ኣዘራራቢ ኮይኑ ይርከብ።
ሰበ ስልጣናትን ኣምባሳደራትን መንግስቲ ኤርትራ፣ ስድራቤታቶም ናብ ሃገራት ኤውሮጳን ኣመሪካን ቀስ ብቀስ ምግዓዞም፣ ኣብቲ ዘገልግልዎ ዘለዉ መንግስቲ እምነት ከምዘይብሎን፣ ኣብ ኤርትራ ኣሎ ዝብልዎ ጸጥታ፣ ሰላምን ራህዋን ናይ ሓሶት ጎስጓስ ምዃኑን ዘግህድ’ዩ ክብሉ እቶም ነዚ ሓበሬታ’ዚ ዝልኣኹ ምንጭታት ሚኒስትሪ ጉዳያት ወጻኢ የቃልዑ።
========================


text:
Radio Erena: 27 September 2018
ኣብ ኢትዮጵያ፣ ርእሰ ከተማ ኣዲስ ኣበባ፣ ኣብዚ ዝሓለፈ ቅንያት’ዚ ዝተገፈፉ ልዕሊ 1,200 መንእሰያት ክፍትሑ ኣምነትስ ኢንተርናሽናል ጸዊዑ።
እቲ ኣህጉራዊ ትካል ንኮሚሽነር ፖሊስ ኣዲስ ኣበባ ብምጥቃስ ኣብ ዘቕረቦ ሓበሬታ፣ ብድምር ኣስታት 3 ሽሕ ሰባት እኳ እንተተኣስሩ፣ እቶም 174 ክሲ ክምስረተሎም እንከሎ እቶም 1200 ድማ ጦላይ ናብ ዝተባህለ ወትሃደራዊ መዓስከር ተላኢኾም፣ ኣብ ተሃድሶ ክጸንሑ’ዮም።
ኮሚሽነር ፖሊስ ከተማ ኣዲስ ኣበባ ኣብ ዝሃቦ መግለጺ፣ በልማማ ግፋ መንእሰያት ተኻይዱ ንዝብል ሓበሬታ ግጉይ ምዃኑ ብምጥቃስ፣ እቶም ዝተኣስሩ ኣብ ናዕብን ዕግርግርን ክዋፈሩ ዝጸንሑ ምዃኖም ገሊጹ።
ይኹን’ምበር እዞም ካብ ጎደናታት ተገፊፎም ዝተኣስሩ መብዛሕቶም መንእሰያት ዝኾኑ ዜጋታት ኢትዮጵያ፣ ዝኾነ ክሲ ከምዘይተመስረተሎምን፣ ፖሊስ ንምእሳሮም ዝተጠቕመሉ ኣገባብ ሕጋዊ መስርሕ ከምዘይተኸተለን ዝተፈላለዩ ወገናት እታ ሃገር ይወቕሱ።
መንግስቲ ኢትዮጵያ ኣብ ሃገሩ፣ ንደሞክራሲን ሰናይ ምሕደራን ዝሕግዙ ናይ ለውጢ ተበግሶታት ይወስድ እኳ እንተሎ፣ ሰላምን ጸጥታን ሓያሎ ክልላት እታ ሃገር ግና ከውሕስ ኣይክኣለን።
ብሰንኩ ድማ ተደጋጋሚ ግጭታት፣ ናዕብን ቅትለትን ክፍጸም ይርአ ኣሎ።
=================


text:
ኣብ ኢትዮዽያ መጠን ዝቅባበ ናይ ወርሒ ታሕሳስ ናብ 14.5 ሚእታዊ ንሂሩ።ካብ ጠንቁታቱ ሓደ ድሕሪ ወሰኽ ሸርፊ ወፃኢ ዘጓነፈ ምኽባር ዋጋ እኽሊ‘ዩ።ኣዲስ ኣበባ ዝርከብ ኣቀባሊና ፒተር ሃይንለይ፣ መንግስቲ እቲ ዘተኣታተዎ ሓድሽ ሕጊ ተመን መቆፃፀሪ ዋጋ ኣብ ልዕሊ ሸመቲ ንዝሓደረ ፀቅጢ ክንክዮ‘ዩ ዝብል እምነት ኣለዎ ይብል።ትርጉሙ በትረ ስልጣን ከቅርቦ‘ዩ፣
Text፡ቤት ፅሕፈት ማእከላይ ስታትትስቲክስ ኢትዮዽያ ዝሓለፈ ዓርቢ ኣብ ዘውፀኦ መግለፂ፣መጠን ዝቅባበ ዝተዛዘመ ወርሒ ካብ 10 ነጥቢ 2 ናብ 14 ነጥቢ 5 ክብ ምባሉ ይሕብር።ዘይመግባዊ ኣቊሑት ብ23 ሚእታዊ ክውስኽ ከሎ፣ዋጋ መግቢ ድማ ብኣስታት9 ሚእታዊ ንሂሩ‘ሎ ይብል።
መንግስቲ ኢትዮዽያ ሸርፊ ቅርሺ ብመንፅር ዶላር ኣሜሪካ ኣብ መስከረም ብ17 ሚእታዊ ኣውሪድዎ‘ሎ።ካብ ደገ ንዝዕደጉ ኣቊሑት ርኡይ ወሰኽ ማለት‘ዩ።ሚዛን ንግዲ ኣታዊን ሰደድን ኢትዮዽያ ኣዝዩ ኣፈላላይ ኣለዎ።መጠን ሰደድ ሓደ ነጥቢ 2 ቢልዮን ክኸውን ከሎ መጠን ኣታዊ ግና 7 ቢልዮን ነይሩ ክሳብ ዝቀረባ ዓመታት።
ዋጋ እኽሊ ኣዝዩ ስለዝኸበረ መንግስቲ ኢትዮዽያ ዝሓለፈ ሰሙን ኣብ ንብርክት ዝበሉ ኣቊሒት ዋጋኦም ወሲኑ‘ሎ።
ኣብ‘ታ ዓመታዊ ነብሰ-ወከፍ እቶት ትሕቲ 4 ሚእቲ ዶላር ዝኾነላ ኢትዮዽያ፣መጠን ዋጋ ባኒ፣ስጋ፣ሹኮር፣ልስሉስ መስተን ዘይቲ ብልዕን ምውሳኑ ተቀባልነት ረኺቡ‘ሎ።ካብ መኽሰቦም ዘንቆልቆለሎም ወነንቲ ሹቃት ግና ኣውያት ኣስዒቡ‘ዩ።
ገለ ሸቃጦን ነጋዶን ኣብ ዝሃብዎ ሪኢቶ፣ንገሊኡ ኣቊሑ ትሕቲ ዝዓደግዎ ገንዘብ ንክሸጡ ተገዲድና ኢና ይብሉ።
ምንጭታት ዜና ከምዝብልዎ ድማ፣ናይ‘ቶም ዋጋኦም ዝተወሰነ ኣቊሑ ብኽባር ዋጋ ክሸጡ ዝተረኽቡ ልዕሊ ሚእቲ ኣባዪቲ ንግዲ ከምዝተሓሸጉ ፀብፂቦም‘ለው።ነቲ ኣዋጅ ሓድሽ ዋጋ ኣቊሑት ደጋጊሞም ዝጣሓሱ ነጋዶ ከቢድ መቅፃዕቲን ማእሰርቲን ከምዝስዕቦም‘ውን ሪፖርታት ይሕብሩ።
ሰብ-ሞያ ቁጠባን ተቃወምቲን ግና፣ቁፅፅር ዋጋ ምትግባር ንዕዳጋ ይሕውኾ‘ዩ ከምኡውን ተመሊሱ ሽግር ከምዝፈጥር ተረጋጊፁ‘ዩ ዝብል ሪኢቶ ይህቡ።ጡረተኛ ኣባል ፓርላማን ዳይረክተር ባንኪ ዓለምን ዝነበሩን ኣቶ ቡልቻ ደመቅሳ፣ጌጋ ናይ መንግስቲ ናብ ነጋዶ ምስባብ ተቀባልነት ዘይብሉ‘ዩ ኢሎም።
ኣቶ ቡልቻ ወሲኾም ብመንግስቲ‘ምበር፣ብሸቃጦን ነጋዶን ኣይኮንን ተቆጢዔ ዘለኹ።ምኽንያቱ መንግስቲ ዋጋ ክቆፃፀር ዓቅሚ ኣለኒ ኢሉ ስለዝኣምን ጥራሕ‘ዩ።ዋጋ ክትቆፃፀር ኣይግባእን።ኣብ ሙሉእ ዓለም ተፈቲኑ ዝፈሸለ ኣሰራርሓ‘ዩ።ኣብ ትሕቲ ምልካዊ ስርዓት እንተዘይ ኣእቲኻዮ፣ዋጋ ምቁፅፃር ፈፂምኩ ዘይካኣል‘ዩ ኢልም።
ዓደግቲ ግና፣ብሰፊሑ ነቲ ኣዋጅ ቁፅፅር ዋጋ ደጊፎምዎ‘ለው።ኣቶ ሸንቊጤ ተሾመ ዝተባሃሉ ዓዳጊ ብወገኖም፣ዓቅሚ ምሽማት ተራ ኢትዮዽያውያን ኣዝዩ ከምዝነከየን፣ብርክት ዝበሉ ሰባት ድማ ኣብ መግቢ ዝምድብዎ ዝነበረ ገንዘብ ክሰልዑ ተገዲዶም‘ዮም ይብሉ።
ኣቶ ሸብቑጤ፡መንግስቲ ንዋጋ ኣቊሑት ምቁፅፃሩ ኣዝዩ ጠቃሚ‘ዩ።እንተዘይኮኑ፣ናፃ ዕዳጋ ስለዝኾነ ኩሉ ነጋዳይ ከምቃሕ ዝበሎ ንዋጋ ስለዝውስኽ፣ሰባት ናብ ዘይዕድጉሉን ዘይሽምትሉን ብርኪ ክብፃሕ‘ዩ።ስለዚ ትርጉም ኣለዎ ማለት‘ዩ። ቁጠባ‘ዛ ሃገር ካብ ምዕባት ክግታዕ‘ዩ።ህዝቢ ድማ ዓቅሚ ክስእን‘ዩ።ስለዚ ቁፅፅር ዋጋ እንተዘይተግቢርካ ኣብ መወዳእትኡ ህዝቢ‘ዩ ጠምዩ ዝሓድር ይብሉ።
ባዓል-ስልጣን ምንስቴር ንግዲ ኢትዮዽያ፣እቲ ቁፅፅር ዋጋ ኣቊሑት ናብ ካልኦት ፍርያት‘ውን ከምዝእምት ሓቢሮም‘ዮም።እቶም ባዓል-ስልጣን ወሲኾም፣መንግስቲ ዝሓንፀፆ ናይ 5 ዓመት ቁጠባዊ ውጥን፣መጠን ዝቅባበ ናብ 6 ሚእታዊ ኣብ ዓመት ክሕፀር ከምዝግባእ ጠቂሱ‘ዩ ኢሎም‘ለው።
መጠን ዝቅባበ ኣብ ኢትዮጵያ ንሂሩ
መንግስቲ ንምቑፅፃሩ ዝሕግዝ ዝብሎ ዋጋ ኣቑሑ ወሲኑ


text:
ኣብ ዝተፈላለዩ ክልላት ኢትዮጵያ ዝካየዱ ሰልፍታትን ሕቶታትን ግቡእ ምላሽ እንተዘይረኺቦም እታ ሃገር ናብ ውግእ ሓድሕድ ክትኣቱ ከምእትኽእል ፕረዚደንት ኢትዮጵያ ነበር ዶክተር ነጋሶ ጊዳዳ ኣጠንቂቖም።
ዶክተር ነጋሶ ኣብ ክልላት ኦሮምያን ኣምሓራን ዝለዓሉ ሕቶታት ሰልፍታትን ኣመልኪቶም ክዛረቡ እንከለው ህጹጽ መልሲ ከምዘድልዮም ገሊጾም።
ንሶም "ናተይ ፍርሂ ናብ ውግእ ሓድሕድ ክንኣቱን ኣብ ሞንጎ ህዝብታት ኣብ ሞንጎ መንግስትን ተቓወምትን ግጭት ክ ውላዕ ይኽእልዩ ኢለየ ዝሰግእ" ኢሎም።
ብሓይልታት ጸጥታ ይውሰድ ንዘሎ ስጉምቲ ከምዘሻቐሎም ዝጠቐሱ ዝተፈላለዩ መንግስታትን ተሓለቕቲ መሰላትን ገሊጾም እዮም።
ዶክተር ነጋሶ ጊዳዳውን ናይ ሓይሊ ስጉምቲ ኣሉታዊ ሳዕቤን ኣለዎ ኢሎም ኣለው። ኣብ ባሌ ሮባ ጎንደር ከምኡውን ኣብ ወለጋ ሓይልታት ጸጥታ ዝወሰድዎ ስጉምቲ "ኣዝዩ ዘሕዝን" ክብሉ ዶክተር ነጋሶ ገሊጾሞ።
እቶም ሰላማዊ ሰልፍታት ሰላማዊ ኣይነበሩን ዝብል መንግስቲ ኢትዮጵያ ብወገኑ: ሓይልታት ጸጥታ ዝተራጸሙ ምስ ዕጡቓት ወገናት ምዃኖም ይሕብሩ።
ጠንቂ እቲ ዝተኸስተ ተቓዎሞ ሓደ መንግስቲ ንሕገ መንግስቲ ይትግብሮ ብዘይምህላው ምዃኑ ገሊጾም።
ንሶም "ትግባረኡ ከምዝመስለኒ ብቕልጡፍ ክትግበር ይኽእልዩ። ሚድያታት ምንቅስቓስን ነጻነትን ፓርትታት ሲቪካዊ ማሕበራት ድሒሮም ዝተወሰኑ ኣዋጃት ንኣብነት ኣዋጅ ጸረ ግብረሽበራ ኣዋጅ ፓርቲታት ዳግም እንተተገምገሙ ምጥሓስ ሕገ መንግስቲ ማለት ኣይኮነን" ድማ ኢሎም።
ናይ ፈለማ ፕረዚደንት ፌደራላዊት ሪፑብሊክ ኢትዮጵያ ዝነበሩ ዶክተር ነጋሶ ጊዳዳ ሙሉእ ዕድመኦም ኣብ ፖለቲካ ዘሕለፉን ዝስምዖም ዝዛረቡን ፖለቲከኛ ምዃኖም ይፍለጥ ይብል ጸብጻብ እስክንድር ፍሬው።


text:
ሕብረት ኣውሮጳ ኣብ ትግራይ ምኽልካል ሰብኣዊ ሓገዝ ብዝምልከት መግለፂ ኣውፂኡ።ላዕለዋይ ወኪል ጆሴፍ ቦረልን ኮሚሽነር ኣተሓሕዛ ቅልውላው ጃነዝ ሌናርቺችን ብሓባር ዘውፅእዎ መግለፂ ወታሃደራዊ ሓይልታት ኣብ ክፋላት ትግራይ ሰብኣዊ ሓገዝ ከይበፅሕ ዕንቅፋት ይፈጥሩ ከምዘለው ሕቡራት ሃገራት ምርግጋፁ ይሕብር።
እቲ መግለፂ ሕብረት ኣውሮጳ ኣብ ኩሎም ከባቢታት ተበፃሕነት ክህልው ከምኡ'ውን ወታሃደራት ኤርትራ ብዘይውዓል ሕደር ክወፁን ብተደጋጋሚ ጻውዒት ምቕራቡ ሓቢሩ ኣሎ ።
እቲ መግለፂ ሰበስልጣን ኢትዮጵያ ክልቲኦም ንምፍፃም ቃል እንተኣተው እውን ኣብ ባይታ ዘሎ ሓቂ ግን ብወታሃደራዊ ሓይልታት ይፍፀም ዘሎ ምዕፃዋት ረድኤት እቲ ሰብኣዊ ቅልውላው ብከቢድ ናብ ዝተጥቕዕሉ ናብ ገጠር ከባቢታት ረድኤት ከይኣትው ዕንቅፋት ይፈጥር ኣሎ ይብል ።
ኣብ ትግራይ ካብ ዘለው 5.7 ሚሊዮን ሰባት እንተወሓደ 5.2 ሚሊዮን ህፁፅ ረድኤት መግቢ የድልዮም።በመሰረት ሕቡራት ሃገራት ህፁፅ ረድኤት ካብ ዘድልዮም 3 ሚሊዮን ካብ 3 ግንቦት 2021 ጀሚሩ ህፁፅ መፅለልን መግቢ ዘይኮኑ ቀረባትን 12 % ጥራሕ በፂሑዎም ኣሎ።
እቲ መግለፂ ሰብኣዊ ረድኤት ከም ናይ ኵናት ኣፅዋር ምጥቃም ከቢድ ምጥሓስ ዓለምለኸ ሕጊ ሰብኣውነትን ናይ ሚሊዮናት ህዝቢ ህይወት ኣብ ሓደጋ ዘውድቕን እዩ ኢሉ ኣሎ ።ዓፀቦ ንምውጋድ ቕልጡፍን ሙሉእን ሓገዝን ክወሃብ ኣለዎ ዝበለ መግለፂ ሕብረት ኣውሮጳ ብእዋኑ ንዘድሊ ሓገዝ ኮነ ኢሎም ዝኽልክሉ ዘለው ተሓተቲ እዮም ይብል።


text:
ኣብቲ ትካል ዳይረክተር ፕሮግራም መሰል ስደተኛታት ቢል ፍረሊክ እቶም ኤርትራዊያን ኣብ መጀመሪያ ለካቲት ኣብ ዶብ ሊቢያ ብሓይልታት ፀጥታ ሱዳን ዝተትሓዙ እዮም።ተኣሲሮም ድሕሪ ምፅናሕ ኣብ መጀመሪያ እዚ ወርሒ ናብ ኤርትራ ተጠሪዞም ክብሉ ንመሳርሕትና ተወልደ ወልደገብኤል ገሊፆምሉ ኣለው።ድሕሪ ዜና ክቐርብ እዩ።
እዚ ከምዚ ኢሉ እናሃለወ ኣብ ሆላንድ ኣብዝሓለፈ ወርሒ ሚያዚያ ጥራሕ ልዕሊ ሓደ ሽሕ ኤርትራዊያን ዑቕባ ምሕታቶም ኣብታ ሃገር ምግራምን ስንባድን ከምዝፈጠረን ዝምልከቶ ምንስቴር ናብ ፓርላማ እታ ሃገር ደብዳበ ክፅሕፍ ከምዝደረኾን ተገሊፁ።
ኣብ ኔዘርላንድስ ኣብ ሚዲያ እታ ሃገር ዝሰርሕ ኣቶ ሃብቶም ዮሃንስ ንሬድዮ ድምፂ ኣሜሪካ ከምዝሓበሮ እዚ ኣብታ ሃገር ከም ዓብዪ ዜና የዘራርብ ከምዘሎ ሓቢሩ።ቁፅሪ ኤርትራዊያን ስድተኛታት ኣብ ዝሓለፈ ዓመት ናብ ሆላንድ ኣትዮም ዑቕባ ዝሓተቱ 986 ምንባሮም’ውን ሃብቶም ዮሃንስ ንምንያ ኣፈወርቂ ኣብ ዝሃቦ ቃለ ምጠይቕ ገሊፁ።


text:
ባህላዊ ናይ እግሪ ጉዕዞ ምክያድ
ምስ ምስ "Passeurs de cultures" - Migrantour
እንታይ ኢዩ?
ኣብ ዞባ ፓሪስያን ፣ ንስደተኛታት ዝዓለም ፣ ናይ ስደት ጉዕዞ ፣ ናይ ስደተኛታት ሓደሽቲ ተጓዓዝቲ ፣ ዛንታ ጉዕዞኦም ኣብ ናይ ቱሪስት ቦታ ዝነብግርሉ'ዩ። እቲ ቦታ ኣብ ሙስየም፣ ክኸውን (programme européen Migrantour ). ክኸውን ይኽእል።
ፈለማ ተመክሮ ቅድም ጉዕዞ formation "Passeurs de culture" ምክያድ። ምእንቲ ከመይ ከም ዝካየድ ንምምሃር። ምስ ተመሃሮ ዩኒቨርስቲን ሰብ ሞያን ምክያድ።
ድሕሪኡ፣ እቶም ስደተኛታት ንናታቶም ናይ ጉዕዞ መደብ ከዳልዉ ይኽእሉ ፣ ጉዕዞ ፣ ብ ናታቶም ዛንታኦም ተመክሮ ናይ ፈረንሳ ዘካተተ፣ ንሳቶም ናይ ገዛእ ርእሶም ዞባ ወይታሪኻዊ ቦታ ተጠቒሞም ባህሎም ወግዖምን የላልዮ።
ዕላማ ድማ ን ትርኢት ወይ ሓሳባትን ናይ ስደተኛታት ኣብቲ ታሪኽ ናይቲ ቦታ ንምእታው
i ኣገዳሲ ሓበሬታ ፣ ናትካ መደብ ከየዳለኻ ኣብ፣ ነቲ ናይ ጉዕዞ መደብ ጥራይ ምስታፍ 'ውን ይከኣል'ዩ።
Plusieurs balades s ብዙሓይ ናይ ጉዕዞ መደባት ኣብ ፓሪስን ኣብ ኣውራጃ ኢል ደ ፍራንስን ኣለኩም።
ንመን ኢዩ ፧
ን 2 ሰዓታት
ዞባ\ ዴባርትሞ
ን 2 ሰዓታት
ዞባ\ ዴባርትሞ
ስለምንታይ እዩ እዚ ጉዳይ ኣገዳሲ ኾይኑ፧
ሓድሽ ተመክሮ ኣብ ፓሪስ ኢል ደ ፍራንስ ንምጥራይ
ወይ ርእሰ ከተማ ምዝዋር ፣ ናትይ ገዛእ ርእስኻ ታሪኽ ናይ ምጽዋይ ኣጋጥሚ ምጥራይ ፣ ባህልኻ ምትሕልላፍን /
ን 2 ሰዓታት Une nouvelle expérience à Paris et en Île de France
ሓድሽ ተመክሮ ኣብ ፓሪስ ኢል ደ ፍራንስ ንምጥራይ
ሓድሽ ተመክሮ ናይ ካልኦት ባህልታት ምፍላጥ
እቲ ታሪኻውያን ቦታታት ንኣብነት ኣብ ፓሪስ መበል 15ème ክልል ዘሎ imprimeur espagnol de Choisy, ናይ ሕትመት ቦታ ዝነበረ።une cuisinière algérienne de Saint Denis እብ ሳንደኒ ዝርከብ ናይ ኣልጀርያውያን ክሽነ፣ ኣብ Cergy ዝሎ ነዊሕ እዋን ዝገበረ መንበሪ ቦታ ስደተኛታት ወዘተ ክኸውን ይኽእል።
ብዛላ እቲ ዕላላት እቶም ተጓዓዝቲ ፣ ናይ እቲ ታሪኻዊ ቦታ ወይ ናይ ፌስታ ቦታታ ፣ ገለ መግብታት ክዳውን ቋንቋ ካልእን ክፈልጡ ንኽገዝኡን ይኽእሉ ኣብ ዝተናውሐ።
ኣወሃሃድቲን ተሳተፍቲ እቲ መደብን። በቲ መደብ ኣቢሎም፣ ኣኣገዳስነትናይ ስደታኛ ብዙሕነት ኣብ ዞብኦም ይፈልጡ።
Avantage économique
ቁጠባዊ ኣበርክቶ ኣለዎ
እቶም ተሰተፍቲ ብ ተጓዓዝቲ እዮም ከም ሰብ ሞያ ዝኽፈሉ፣ እቶም ተጓዓዝቲ ብጥርሑ ክጓዓዙ ይኽእሉ እዮም።
ብ ኸመይ ኣብርክቶይ ይሳተፍ
ኣብቲ ጉዕዞ ተመዝገቡ
ኣብዚ ብምጥዋቕ ici.
ኢመይል ብምስዳድ voyagesiproche@bastina.fr avec :
- ስም ተጓዓዛይ ,
- ግዜ
- ስም ኣቕራቢ
-ኢመይል ወይ ቁጽሪ ቴለፎን ን መራኸቢ


text:
ኣብ ኢንተርነት ሞያዊ ቋንቋ ፈረንሳ ተማሃሩ።
ምስ MOOC ኣብ ፈረንሳ ምዕያይ
እንታይ ኢዩ?
ኣብ ሞባይል ቴሌፎን፡ ኣብ ጣብላ ወይ ኣብ ኮምፒተር፡ ግዜ ምስ ረኸብካ ክትገብሮ እትኽእል ናይ ኦንላይን ትምህርቲ ፈረንሳ ።
ቪድዮታትን መስተጋብራዊ ልምምዳትን ንመዝገበ ቃላት ን፤
- ስራሕ ከመይ ጌርካ ከም እትደሊ ምምሃር፣
- መመልከቲ ጽሒፉ ናብ መወዓውዒ ምልኣኽ፣
- ናይ ስራሕ ቃለ መሕትት ምሕላፍ፣
- ሓደ ኩባንያ ምውህሃድ፣ .
- ናይ ጋንታ ምዕያይ፣
- ምስ መሳርሕቶም ምትእስሳር...
ጽቡቕ ክትፈልጥ !
ኣብ መወዳእታ ናይዚ ኮርስ፡ ወግዓዊ ምስክር ወረቐት ደረጃ ቋንቋ የለን።
ንመን ኢዩ ፧
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ስለምንታይ እዩ እዚ ጉዳይ ኣገዳሲ ኾይኑ፧
ሕጹያት ዝደልዩ ሞያታት መዝገበ ቃላት ተማሃር
ሳላ ናይ ኦንላይን ኮርሳት፡ ቃላት ኣገደስቲ ዓውድታት፡ ህንጻ፡ ሆቴላት፡ ቤት መግቢ፡ ኣይቲ፡ ጥዕና፡ ውልቃዊ ኣገልግሎታትን ንግዳዊ ኣገልግሎታትን ክትመሃር ኢኻ።
ስጉምትታት ንምውሳድን መመልከቲታት ንምልኣኽን ዝሕግዝ ቃላት ተማሃር
ገለ ንጥፈታት ምምሕዳራዊ ኣገባባት ምልኣኽ መመልከቲን (ዳግማይ) ስራሕ ንምርካብን ንምርዳእ ይሕግዙ።
ነቲ ኮርስ ብትኽክል ተረዲእካዮ እንተ ዄንካ መርምር
ኣብ መወዳእታ ነፍሲ ወከፍ መስርዕ፡ እቲ መርበብ ሓበሬታ፡ ነቶም ሓደስቲ ቃላት ዝሓዝካዮም እንተ ዄንካን ሰጊርካ እንተ ዄንካን፡ ንነብስኻ ንምዕቃን ርእሰ-ገምጋም የቕርብ።
ጽቡቕ ክትፈልጥ!
: ኣብ መወዳእታ፡ ትምህርቲ ከም ዝረኣኻዮን ልምምዳት ከም ዝገበርካሉን ንምርግጋጽ፡ ናይ ኮርስ ምምጻእ ምስክር ወረቐት ከተውርድ ትኽእል ኢኻ።
እዚ ምስክር ወረቐት እዚ ናይ ቋንቋ ደረጃ ወግዓዊ ምስክር ወረቐት ከምዘይኮነ ኣስተውዕሉ።
ግዜ ምስ ረኸብካ ብናይ ገዛእ ርእስኻ ናህሪ ስራሕ
ኣብቲ ኮርስ ብናጽነት ንቕድሚት ክትስጉምን መጀመርታ ኣብቲ ዝያዳ ዝምስጠካ ቅደም ተኸተልን ንጥፈታትን ክትሰርሕ ክትመርጽን ትኽእል ኢኻ።
ብ ኸመይ ኣብርክቶይ ይሳተፍ
ናብቲ መርበብ ሓበሬታ ኣቲኻ ተመዝገብ!
ንምምዝጋብ ፡ ኣብዚ ጠውቑ!
ኣብ ላዕለዋይ የማናይ ሸነኽ ናይቲ ስክሪን፡ "REGISTRATION" ዝብል ጠውቕ፡ ነቲ ናይ ምዝገባ ቅጥዒ ብምምላእ ድማ ነቲ ኮርስ ምውሳድ ጀምር።


text:
ንንውሕ ዝበለ ዓመታት፡ ኤርትራውያንን ሶማልያውያንን ናይጄርያውያን ስደተኛታት ንማእከላይ ባሕሪ ኣቋሪጾም ኤውሮጳ ክኣትዉ ጸኒሖም ኣለዉ። ብዙሓት ህይወቶም ክስእኑ እንከለዉ፡ እቶም ብህይወቶም ዝኣተዉ’ውን ብሰንኪ ኣብ መገዲ ዘጋጠሞም ስነ-ኣእምሮኣዊን ኣካላዊን ሃስያ ይሳቐዩ። ነዚ ጕዕዞ’ዚ ንኽወስዱ ዝተፈላለዩ ምኽንያታት ይቕስቡዎም፤ ብዙሓት ካብ መግፋዕቲ፡ ኲናትን ግጭትን ዝሃድሙ ክዀኑ እንከለዉ፡ ገለ ድማ ካብ ድኽነት ወይ ሕሰም መነባብሮ ናይ ገዛእ ሃገራቶም ወይ ናይ’ተን ዕቝባ ዝሓቱለን ሃገራት ኣፍሪቃ ዝሃድሙ እዮም። ካልኦት ድማ፡ ናይ ሓሶት መብጽዓ ናይ ኣሰጋገርቲ ደቂ-ሰብ፡ ኣሳእል ኣብ ማሕበራዊ ማዕከናት ዜና ወይ ድማ ኣብነት መሳቱኦም ዘደናግሮም እዮም።
ዕላማ ናይ ምዝንታው ሓቀኛ ታሪኽ ንኤርትራውያን ሶማልያውያን ናይጀርያውያንን ናብ ኤውሮጳ ዝተጟዓዙ ብሂወቶም ዝኣተዉን ኮይኖም፥ ሕሉፍ ዛንታ ተመኩሮ ጉዕዞ ንኸካፍሉ ዘኽእሉሉ ምደረኽ ክኾውን ተባሂሉ ዝተመስረተ እዩ።
መደብ ምዝንታው ሓቀኛ ታሪኽ፥ በቶም ስደተኛታት ዑቁባትን ሓተቲ ዑቅባ ባዕሎም ዘዘንትዉዎ ውህሉል ሓቀኛ ዛንታታት ተጠርኒፉ ይርከብ ። ንናይ ገዛእ-ርእሶም ሂወት ይዛረቡ፡ ኩሉ ሕማቕን ጽቡቕን ተመኩሮታቶም ድማ የካፍሉ። በዞም ምስክርነታት ኣቢሎም ድማ፡ ነቶም ነቲ ጕዕዞ ንኽወስዱ ዝህቅኑ ምሉእ ስእሊ’ቲ ጕዕዞን ከጋጥምዎም ዝኽእሉ ሓደጋታትን ፈሊጦም፡ ኣብ ሓበሬታት ዝተመርኰሰ ውሳኔ ወሲኖም፡ ንናይ መጻኢ ምንቅስቓሳቶም ከካይዱ ይሕብሩ።
ዋላ’ኳ ሓደገኛነት’ቲ ጕዕዞ ዝፈልጡ እንተዀኑ፡ ብዙሓት ስደተኛታት፡ ክብገሱ ክውስኑ እንከለዉ፡ ክብደት እቲ ሓደጋን ከጋጥሞም ዝኽእል ስቓያን ኣይርድኡዎን እዮም። ኣብ ርእሲ’ቲ ዘለዎም ዘይክውንነታዊ ትጽቢትን ብዛዕባ ህይወት ኣብ ኤውሮጳ፡ ንውስብስባት ሕጊ ዕቝባ ኣብ ኤውሮጳ ኣይርድእዎን።
መሰል ምሕታት ዕቝባ ሓደ መሰረታዊ ሰብኣዊ መሰል እዩ። ዝዀነ ዕቝባ ዘድልዮ ድማ ካብ ምሕታት ክኽልከል ኣይግባኣ። እዚ ናብ ኤውሮጳ ዝግበር ነዊሕን ሃደገግኛን ጕዕዞ ንምንቃል ዝውሰድ ውሳኔ ህይውት ዝለውጥ እዩ — ነቲ ዝጓዓዝ ጥራይ ዘይኰነ እንኮላይ ንስድራቤቱ። ስለዚ፡ ኣብ ዝተማልአ ሓበሬታ ዝተመርኰሰ ክኸውን ይግባእ።
ብዛዕባ ላዕለዋይ ወኪል ስደተኛታት ናይ ሕቡራት ሃገራት UNHCR
ላዕለዋይ ወኪል ስደተኛታት ናይ ሕቡራት ሃገራት -UNHCR- መዝነቱ ኣህጉራዊ መስርሓት ንሓተትቲዑቅባን ዑቁባትን ውሕስነት ንምሃብ ዝሰርሑ ስርሒታት ይመርሕን የወሃሃህድ፥ ንዑቁባት ስደተኛታት ዝምልከት ጸገማት ምፍታሕ ንምርካብ ብዓለምለኻዊ ደረጃ ይሰርሕ። ላዕለዋይ ወኪል ስደተኛታት ናይ ሕቡራት ሃገራት -UNHCR- ስርሑ ኣብ መሰላት ዕቁባት ምክልኻል ዘቶከረ እዩ። እዚ ውድብ ኩሎም ደቂ ሰባት ዑቅባ ናይ ምሕታት መሰሎም ንኽኽበር ይሰርሕ፥ ከምኡ ድማ መሰል ዕቅባ ኣብ ካለእ ሃገር ናይ ምርካብ ንኽህልዎም ይካታዕ። እቶም ሰባት ብወልንተኦም ናብ ሃገሮም ክምለሱ ክደልዩ ከለዉ መሰሎም ንኽኽበር ይማጎት። ዑቁባት ናብ ሳልሰይቲ ካለእ ሃገር ዳግም-ክሰፍሩ ኣብ ዝሓቱሉ ጉዳዮም የሳልጥን ኣብቲ ሓድሽ ሃገር ናይ ምውህሃድ መስርሕ ድማ ይከታተልን።ብዝያዳ ድማ ንዜግነት-ኣልቦ ዝኾኑ ሰባት ወኪሉ ይማጎት።


text:
ኣብ ሽወደን ዝነብሩ ኤርትራዉያን ማሕበረሰብ ማሕበረሰብ ዓለም ኣብ ልዕሊ ዲክታተርያዊ ስርዓት ህግደፍ ጸቕጡ ከዛይድ ዝጽውዕ ሰፊሕ ሰላማዊ ሰልፊ ኣካይዶም።
ኣብ ሽወደን ዝመደበሮም ሲቪላዊ ማሕበራትን ፖለቲካዊ ሓይልታትን ግዱሳት ዜጋታትን ብዝቖመ ሽወደናዊ ኤርትራዊ ሓባራዊ ጽላል ብዝተባህለ ማሕበር ዕስራ ዓመት ዘቁጸረ መሬታዊ ነጻነት ኤርትራ ነጻነት ኤርትራ ምኽንያት ብምግባር ህዝብናን ሃገርናን ኣብ ትሕቲ ምልካዊ ስርዓት ህግደፍ ዘሕለፎ ዝጸነሐን
ኣብ ሽወደን ዝመደበሮም ሲቪላዊ ማሕበራትን ፖለቲካዊ ሓይልታትን ግዱሳት ዜጋታትን ብዝቖመ ሽወደናዊ ኤርትራዊ ሓባራዊ ጽላል ብዝተባህለ ማሕበር ዕስራ ዓመት ዘቁጸረ መሬታዊ ነጻነት ኤርትራ ነጻነት ኤርትራ ምኽንያት ብምግባር ህዝብናን ሃገርናን ኣብ ትሕቲ ምልካዊ ስርዓት ህግደፍ ዘሕለፎ ዝጸነሐን ዘሎን 20ዓመታት ናይ ዉርደትን መከራን መዋእል ንምዝካር፡ ከምኡ እዉን ኣቓልቦ ሕዝብን መንግስትን ሽወደንን ብኡ ኣቢልካ እዉን ማሕበረሰብ ዓለም ኣብ ጎድኒ ሕዝቢ ኤርትራ ደዉ ብምባል ጸቕጢ ኣብ ልዕሊ ዲክታቶርያዊ ስርዓት ህግደፍ ከዛይዱ ዝጽዉዕ ሰለማዊ ሰልፊ ብምድላዉ ብድሙቕ ኣገባብ ሎሚ 18 ግንቦት ኣማስይኡ ኣብ ኣፍደገ ሃገራዊ ባይቶ ሽወደን ተኻይዱ፡፡
ንየማነ ገብርኣብ ክሃርምዎ ደልዮም ብምባል እዉን ናብ ኣዳራሽ ኣኼባ ምእታዉ ዝተኸልከሉ ዜጋታት ከም ዘሎዉ ተፈሊጡ።
ኣብ ሽወደን ዝምደበሮም ሲቪላዊን ፖለቲካዉን ምንቅስቓሳትን ነጻ ዜጋታትን ብሓባር ኮይኖም ዝወደብዎ ሰለማዊ ሰልፊ ኣብ ኣፍደገ ናይቲ ንፕሮፖጋንዳዊ ሃልኪ ተባሂሉ ብሓላፊ ፖለቲካዊ ጉዳያት ህግደፍ የማነ ገብረኣብ ዝተኻየደ ስሚናር ስርዓት ህግደፍ ብኣዝዩ ዝተዋሃህደ ኣወዳድባ ዉዕዉዕ ናይ ተቓዉሞ ሰልፊ ድሕሪ ምክያዱ ሎሚ 1 ግንቦት 2011 ቅድሚ ቁሩብ ደቓይቕ ተዛዚሙ፡፡
ኣብ ሽወደን ዝነብሩ ኤርትራዉያን ብሰንኪ ስርዓት ህግደፍ ሃገሮም ራሕሪሖም ኣብ መገዲ ስደት ኣብ ማእከላይ ባሕሪ ብጅምላ ንዝጠፍኡ 400 ኤርትራዉያን ሎሚ ኣብ ርእሰ ከተማ ሃገረ ሽወደን ናይ ሽምዓ ምዉላዕ ስነ-ስርዓት ብምድላዉ ንግዳያት ዝኽሪ ጌሮምሎም ኣምስዮም፡፡
ኩሉኹም ኤርትራውያን ተቐማጦ ሽወደን ኣብዚ ተጸዊዑ ዘሎ ሰለማዊ ሰልፊ ምእንቲ ፍትሕን ዲሞክራሲን ሰብኣዊ መሰልን ኣብ ዓድና/ኤርትራ/ ክነግስን ክኸብርን ሓቢርኩም ምሳና ክትሳተፉ ብክብሪ ትዕደሙ።
ኣብ ጉዕዞ ደሞክራሲያዊ ቃልሲ ኤርትራዉያን ዓመተ 2010 ብዙሓት ወሰንቲ መቐይሮታትን ሓደሽቲ ክስተታት ብምንጽብራቕ ሓድሽ ምዕራፍ ኣመዝጊባ ዝተዛዘመት ታሪኻዊት ዓመት እያ ኔራ፡
ኣቶ ኣርሀ ሓመድ ናካ ወዲ 57 ዓመት ኤርትራዊ መበቆል ዘሎዎ ሽወደናዊ እዩ ፡ ኣርሀ ሓመድናካ ኣብ 80 ታት ናብ ሃገረ ሽወደን ከም ፖለቲካዊ ስደተኛ ኮይኑ እዩ መጺኡ ፡፡
ከም ኤርትራዊ፡ ኣብ ሃገረይ ዝተነፍገኒ መሰል ምርጫ፡ ኣብ ሃገረ- ሽወደን ብዕለት 15 መስከረም ኣረጋጊጸዮ ዝብል መንቐሊ ኣርስተይ ኮይኑ፡ ስለምንታይ ኣብ ሃገርና እቲ መሰል ንኩላትና ተነፊጉና፡ ልዕልና ሕጊ ፈሪሱ፡ ምልካዊ ስርዓት ነጊሱ፡ ኩሉ ሰብ7ኣውን ደሞክራሲያውን መሰልና ከምዝተጋህሰ፡ መብዛሕትና ንሰማማዓሉ ኣርእስቲ ስለዝኾነ፡ ኣቕዲመ ብድሕሪ ባይታይ ክጅምር ኣገዳሲ ይመስለኒ።
ብምክንያት ዓለምለኻዊ መዓልቲ ነጻ ፕረስ ሎሚ ኣብ ከተማ የቶቦሪ ብድምቀት ከምዝተኸብረን አብቲ በዓል ብርኽት ዝበሉ ኤሪትራውያንን ሸውደናውያንን ከምዝተረኽቡ ኽፍለጥ ተኻኢሉ::
ኣባለት ውድባት ኤርትራዊ ደሞክራስያዊ ኪዳንን በርገሳውያን ማሕበራትን ኣብ ሽወደን፡ ኣብ ልዕሊ ዲክታተራዊ ስርዓት ህግደፍ ዝተበየነ ማዕቀብ ምኽንያት ብምግባር ናይ ሓደ መዓልቲ ሰሚናር ኣካይዱ። እቲ ሰሚናር ንማዕቀብ ብይን ቁጽሪ 1907 ባይቶ ጸጥታ ሕቡራት ሃገራት ፡ ዓሙቕ ዘተ ብምክያድ፡ ሕጋውነቱን ኣድማዕነቱን፡ ኣብ ልዕሊ መሓውር ስርዓት ህግደፍን ገባቲ ፖሊስኡን ዘነጻጸረ ውሕሉል ማዕቀብ ብምዃኑን፡ ንጸረ ሰላምን ርግኣትን ኣብ ቀርኒ ኣፍሪቃን ዓለምን ግጉይ ፖሊስኡ ዝገትእ ከም ዝኾነ ተገንዚቡ። ምዕራፍ ቁ. 7 ናይ ሕቡራት ሃገራት ዓንቀጽ ብዓንቀጽ ብምኻድ ዘትይሉ።
ስርዓት ህግደፍ ብመንገዲ ደገፍቱ አቢሉ ካብ ከተማ የቶቦሪ ዘመሓላልፎ ሓድነት ህዝቢ ዝበታትን ናይ ፕሮፖጋንዳ ራድዮ ፕሮግራም ደው ከብልን አብቲ ናይቲ ራድዮ መደባት አንጻር ኤሪትራውያን ዝፍኖ ምፍርራሕ: ሓሶትን ዘለፋታትን ሕጋዊ ስጉምቲ ክውሰድን ብተወሳኺ መንግስቲ ሽወደን ነቶም ብደገፍቲ ህግደፍ ዝመሓደሩ ናይ ራድዮ መደባት ጥብቂ ቁጽጽር ክገብሮሎም ከምዘለዎ ኣብ ዮቶቦሪ ዝርከቡ ግዱሳን ኤሪትራውያን አብ ዝተፈላላያ ናይ ጋዜጣ ማዕከናትን ናይ ተለቪዥን መደባትን ቀሪቦም ኩሉ ናይ ህግደፍ ናይ ፕሮፖጋንዳ ምንቅስቃስ ከመይ ከምዝመስል ኣቃሊዖም::
ሙሴ ኤፍሬም ዝባሃል ኤርትራዊ-ሽወደናዊ ዜጋ ኣባል ጸጋማዊ ሰልፊ (Vänsterpartiet) ዝኾነ፡ ኣብዚ ጽባሕ (7 ሰነ 2009) ዝውዳእ መዓልቲ ምርጫ፡ ንፓርላማ ኣውሮጳ ይወዳደር ከምዘሎ ክነላልየኩም ንደሊ፡፡ ኩሉኹም ኣብ ሽወደን ትቕመጡ ኤርትራውያን፡ መሰል ምርጫ ዘለኩም፡ ድምጽኹም ነዚ መንእሰይ ንክትህብዎ ነዘኻኽር። እቶም ከተድምጹ ዘይትኽእሉ ድማ፡ ከድምጹ ንዝኽእሉ፡ የዕሩኽትኹምን ቤተሰብኩምን ድምጾም ንሙሴ ኤፍሬም ክህቡ ከተተባብዑዎም ነዘኻኽረኩም።
ካብ ህዝቢ ኤርትራ ዝዘመቶ ልዕሊ ሓደ ቢልዮን ዶላር ኣዋፊሩ፡ ሓደ ካብ ቀንዲ ወነንቲ ብርክታት ቻይናዊት ትካል ጊሊ ኣወቶሞቢል ሆልዲንግ ክኸውን ዝበቕዐ ፕረሲደንት ኢሰያስ፡ ሽወደናዊት ትካል መፍረ-መካይን ቮልቮ፡ ምስታ ቻይናዊት ትካል ኣብ ዝገበረቶ ውዕል ቢዝነስ፡ ገንዘቡ ኣብ ናይ ምዕራባውያን ትካላት እንተዋፊሩ ውሕስነት ከምዘይብሉ ብምግላጽ ዕቃበታት ብሰንኪ ምርኣዩ፡ እታ ቻይናዊት ትካል ነቲ መስርሕ ውዕል ስለዝሰረዘቶ፡ በዚ ኸኣ ሽወደን ከምዝተቖጥዐት ምንጭታትና ሓቢሮም።
ፍረደሪክ ማልም ዝተባህለ ኣባል ባይቶ ሽወደን፡ "እቶም ንዲፕሎማስያዊ ስራሕ ፍቓድ ዝተዋህቦም ኣባላት ኤምባሲ ኤርትራ ኣብ ሽወደን ንዝቕመጡ ኤርትራዊ መበቆል ዘለዎም ሽወደናውያን ግብሪ የኽፍሉ እንተሃልዮም፡ ዲፕሎማስያዊ መዝነቶም ክቕንጠጡ እዮም። ኣብ ሽወደን፡ ግብሪ ናይ ምእካብ ስራሕ ናይ ሃገረ-ሽወደን ዕማም ጥራይ እዩ" ክብል ከምዘጠንቀቐ፡ Stockholm News ዝተባህለ መርበብ ኢንተርነት ኣፍሊጡ።
ኣርባዕተ ዓበይቲ ጋዜጣታት ሽወደን ብምውህሃድ መንግስቲ ኤርትራ ነቲ ካብ 2001 ኣትሒዙ ኣብ ምስጢራዊ ቤትማእሰርቲ ዳጕኑዎ ዘሎ ኤርትራዊ-ሽወደናዊ ንጋዜጠኛ ዳዊት ኢሳቕ ክፈትሖ ብምጽዋዕ ሰፊሕ ጎዘመተ ጀሚረን።
﷽ብሓቂ ንእሱር መሳርሕትኹም ክትሕግዙ ድልየት እንተልዩኩም፡ ብዛዕብኡ ንእትዝርግሕዎ ጽሑፋት ንዅነታቱ ከማሓይሽ ዝኽእል እንተዀይኑ ክትሓስብሉ ዘሎኩም ኢዩ። ሰራሕተኛ ሕብረት ኤውሮጳ ኣብ ብራስለስ ብተሌፎን mበዛዕባ ጕዳይ ዳዊት ኢሳቕ ተሓቲቱ ዝሃቦ መልሲ ኢዩ። ብኻልእ ወገን ነቲ ኣብ ልዕሊ መንግስቲ ኤርትራ ዝቐርብ ነቐፈታ፡ ነቲ ሕብረት ኤውሮጳ ንምዕባለ ኢላ ንመንግስቲ ኤርትራ እትህቦ ሓገዝን ዝርድኦ እመስል። ኮሚሽን ሓገዝ ሕብረት ኤውሮጳ ነቲ ኣብ ዓለም ብምልካውነቱ ኣዝዩ ዝተለለየ መንግስቲ ኤርትራ ሓገዝ ክግበረሉ ከሎ፡ ምስ መሰል ሰብኣውነትን ጠለብ ምፍታሕ ጋዜጠኛ ሽወደናዊ ኢሳቕን ግን እዚ ሰራሕተኛ ሕብረት ኤውሮጳ ክሰማማዕ ኣይደልን።
“ብሓቂ ንእሱር መሳርሕትኹም ክትሕግዙ ድልየት እንተልዩኩም፡ ብዛዕብኡ ንእትዝርግሕዎ ጽሑፋት ንዅነታቱ ከማሓይሽ ዝኽእል እንተዀይኑ ክትሓስብሉ ዘሎኩም ኢዩ። ሰራሕተኛ ሕብረት ኤውሮጳ ኣብ ብራስለስ ብተሌፎን mበዛዕባ ጕዳይ ዳዊት ኢሳቕ ተሓቲቱ ዝሃቦ መልሲ ኢዩ።
ኣምባሳደር ነበር ኣቶ ኣድሓኖም ገብረማርያምን ኣቶ በሺር እሽሓቕን ኣብ ሽወደን ክገብርዎ ዝጸንሑ ዲፕሎማስያዊ ርክባቶም ኣብ ምድምዳሙ ገጹ ይኸይድ ኣሎ። ኣቐድም ኣቢሉ ክሳብ ካብቲ ኣብ ሽወደን ዝመጽሉ ዕለት 7/10/2008 ክሳብ ዕለት 12/10/2008 ዝነበረ ውጽኢት ስርሓቶም ምስ ወከልቲ ሰልፍታት ሽወደንን መንግስትን፡ ምስ ኤርትራውያን ኣብ ከተማ ኡፕሳላ ከምኡ’ውን ፍሉይ ርክብ ምስ ወከልትን ኣባላትን ኤርትራውያን ሲቪካዊ ማሕበራት ዝገበርዎ ርክብን መግለጽን ብዛዕባ ኤርትራዊ ደክራስያዊ ኪዳን ዝሕብር ሕጽር ዝበለ ጸብጻባት ተቓሊሑ ከም ዝነበረ ዝዝከር ኢዩ።
ዝኸበርኩም ዕዱማት! ዕድመና ኣኽቢርኩም ኣብዚ ምህላውኩም ነመስግን፡ እንቋዕ ብደሓን መጻእኩም ከኣ ንብል፡


text:
ኣብ ቤት ጽሕፈት ፕረዚደንት ከም ናይ ኮምፒተርን ኔትዎርክን ብዓል ሞያ ኮይኑ ዘገልግል ዝነበረ በረኸት ገብረብርሃን ዝተባህለ ክኢላ ንተወሳኺ ስልጠና ናብ እስራኤል ድሕሪ ምኻዱ ነቲ ስርዓት ከም ዝራሕርሖ ደንጕዩ ዝበጽሓና ሓበሬታ የረድእ።
ኣብ 41 ብጽኑዕ ዝሕለዋ ዝነበራ ኮምፒተራት ተኸዚኑ ዝነበረ ኤለትሮኒካዊ ሰነዳት ቤት ጽሕፈት ፕረዚደንት ኤርትራ ብ25 ሰነ 2009 ብምሉኡ ተጓሕጕሑ ከምዝተወስደ ምንጭታት ሓቢሮም::
ካብ ቻይና ናብ ሆንግኮንግ ዝተመሓላለፈ ቼክ ኣብ መርበብ ሓበሬታ ኣሰናን ካልኦት መርበባትን ድሕሪ ምዝርግሑ ዝሰንበደ ፕረዚደንት ኢስያስ፡ እቲ ዜና ምስ ተቓልሐ ድሕሪ ሒደት መዓልታት፡ ኣብ ልዕሊ ሰራሕተኛታት ቤት ጽሕፈት ፕረሲደንትን ህግደፍን ጥቡቕ ምቁጽጻር ንኽካየድ ትእዛዝ ከምዘመሓላለፈ ምንጭታትና ካብ ኣስመራ ሓቢሮም።
ደት ዝመረሮ፣ ኣብ ግዳም ዝበሊ ዘሎ ህዝቢ፣ ብኹሉ መዳይ ዝተጎድአ ሕ/ሰብ፣ ዓቕሊ-ጽበት ዝዓሰሎ ባህሪ ዘርኢ
ሰብ፣ ኣየናይ መንገዲ ኮንዶ መዋጽአ፣ ከመይ ዝበለ ብልሓት ክንረክብ ንኽእል ዝብል ዝተጻሕሮ ገጻት ምንባብ፣ እሞ
ኣላሽ ዘይብል ዝነበረ ጅግና ህዝብኻ ኩሉ እቲ በጺሕዎ ዝርከብ ኣካልካ ክትዕዘብ ከለኻ፣ ክሳብ ክንደይ ምሉእ
ናጽነትን ሓርነትን መቐረት ብምስኣኑ ተጎዲኡ ጥራይ ዘይኮነስ እቲ ምረት ኣደራዕ ንነፍስ-ወከፍና ኣንገሽጊሹና ከም
ዘሎ ኣስተብሂልካ ሓዘንካ ደረት ትስእነሉ።
መጸዋዕታ ሰላማዊ ሰልፊ ኣብ ቤት ጽሕፈት ሕብረት ኤውሮጳ ናይ ኩለን ተቓወምቲ ሰልፍታን፣ ውድባትን፤ ሲቪካውያን ማሕበራትን፤ ተጣበቕቲ መሰል-ስብን፣ ውልቀ-ሰብን።


text:
ለምለም ከንቲባ ፔጅ ትበሃል፡ ኤርትራዊት ኣሜሪካዊት በዓልቲ ሞያ ሳይበር ሰኩሪቲ እያ።
ለምለም ኣብዚ ሕጂ እዋን ወዲ ትሸዓተ ዓመት ዝዕድሚኡ ወዳ ዮሴፍ ወዲ ክልተ ዓመት እንከሎ ዘረባ ምዝራብ ብዘይምጅማሩ ሰብ ሞያ ሕክምና ምልክታት ‘ኦቲዝም’ ከምዘለውዋ ሓቢሮምዋ።
ብድሕሪኡ ብምኽሪ ሰብ ሞያ ሕክምናን ዘይህለል ጻዕሪን ድሕሪ ኣርባዕተ ዓመታት ዮሴፍ ክዛረብ ክኢሉ ካልእ ምስዚ ዝተሓሓዝ ዝነበሩ ጸገማት’ውን ምሉእ ብምሉእ ከምዝተአልዩ ብሰብ ሞያ ሕክምና ተነጊርዋ።
ድሕሪ’ዚ ነቲ ንሳ ዝገጠማ ንካልኦት ትምህርቲ ክኸውንን ብዛዕባ ‘ኦቲዝም’ ዘሎ ኣፍልጦ ንምዕባይን “ኪንግ ዮሴፍን ሂስ ሱፐርሂሮስ’ ዘርእስቱ ናይ ህጻናት መጽሓፍ ብምጽሓፍ ንሕትመት ኣቕሪባ። እዚ መጽሓፍ ንተመክሮኣን ንታሪኽ ወዳን ዝገልጽ መጽሓፍ’ዩ። ብተወሳኺ ‘ብሪጅ ዘ ጋፕ’ ዝብል ንትርፊ ዘይሰርሕ ትካል ብምምስራት ከምዚ ዓይነት ምልክታት ንዝረአዮም ቆልዑ እቲ ዘድልይ ናይ ሕክምና ምክትታል ክረኽቡ ዝሕግዝ ናይ ገንዘብ ሓገዝ ዝተአኻክብ ትካል መስሪታ ትሰርሕ አላ። ኣብ በብእዋኑ’ውን ንምልክታት ‘ኦቲዝም’ ዝምልከት ሓበሬታን ተመክሮ ንምልውዋጥን ዝተፈላለዩ ምድላዋት ተዳልው።


text:
ዓመታዊ ክብረ በዓል ኪዳነምሕረት ኣብ ከተማ ቦልነስ ብድምቀት ተኸቢሩ:
ኣብ ሃገረ ስዊዲን፡ ቦልነስ ኣብ እትበሃል ከተማ ዓመታዊ ክብረ በዓል ኪዳነምሕረት ትማሊ ቀዳም 21 ለካቲት 2015፡ ካብ ዝተፈላለያ ከተማታት ሽወደን ብዝመጹ ልዕሊ 20 ዝኾኑ ሊቃውንት መማህራን፡ ካህናትን ዲያቆናትን ከምኡ’ውን ልዕሊ 300 ዝኾኑ ምእመናንን ኣብ ዝተረኽቡሉ፡ ብዓብዪ መንፈሳዊ ድምቀት ተጸምቢሉ፥ እቲ ጽምብል ካብ 20 ለካቲት ሰዓት 16፣00 ድ,ቀ ብምቅባል አጋይሽ ጀሚሩ ካብ ሰዓት 20፣00 ድ,ቀ መደብ ብጸሎት ምስ ተጀመረ ብዝተፈላለየ መደባት ማለት ትምህርት፡ ሓፈሻዊ ፍልጠት ማዕሪጉ አምስዩ። ቀጺሉ መዝሙር ብመዘምራን ቤተክርስቲያን ኪዳነምሕረት ቦልነስ: ብመዘምራን ቅድስት ሥላሴ: ያቭለ ብመዘምራን ቤተክርስቲያን ቅድስት ማርያም ሳንድቪከን ፥ብመዘምራን ቅዱስ ሚካኤል ሱንድስቫል፣ ከምኡ ውን ካብ ዚተፈላለዩ ማሕበራት ብዚመጹ መዘምራን ቀሪቡ።
ካብ ከባቢ ሰዓት 4:00 ድማ ማህሌት ተጀሚሩ ብሊቃውትን ካህናትን ዲያቆናትን ማዕሪጉ ሓዲሩ። ከባቢ ሰዓት 7:30፣ ቅዳሴ ተጀሚሩ ቅዳሴ ድሕሪ ምዝዛሙ ብሊቃውንቲ እናተሰነየ ዑደትን ጸሎተ ምህልላ ስለ ህዝብን ሃገርን ተከየዱ፣ ኣብ መወዳእታ ቃል ምስጋናን ወፈያን ምስ ተገብረ ዕዱማት ናብቲ ብኣማንያን ቦልነስን ከባቢኣን ዝተዳለወሎም ናይ ምሳሕ እንግዶት ኣምሪሖም። ናይ ሎሚ ዓመት ክብረ በዓል ብኹሉ መዳያቱ ፍሉይን ብሉጽን እዩ ኔሩ። ከም ውጽኢቱ ድማ ኣብ ገጽ ኩሎም ዕዱማት ይኹኑ ነበርቲ እቲ ከባቢ ፍሉይ ናይ ፍስሃ መንፈስ ይንበብ ኔሩ።
ነዚ ዝገበረ ህያው አምላክና ዚከበረን ዚተመስገን ይኩነልና።


text:
Radio Erena: 12 July 2019
ክልተ ኤርትራውያን ስደተኛታት ካብ ኢጣልያ ናብ በልጅዩም ክሰግሩ ኣብ ዝፈተኑሉ፣ ናብ ሓደ ናይ ኑክልየር ቀጽሪ ስለዝኣተዉ ኣብ ትሕቲ ቀይዲ ውዒሎም።
እቶም ስሞም ዘይተገልጸ ኤርትራውያን ካብ ኢጣልያ ተበጊሳ ናብ በልጅዩም ተምርሕ ኣብ ዝነበረት ዓባይ ናይ ጽዕነት መኪና ተሓቢኦም ጉዕዞ ድሕሪ ምጅማሮም፣ መራሕ መኪና ኣብ ደቡባዊ ምዕራብ ፈረንሳ ደው ምስ በለ ብኡ ንብኡ ማዕጾ ክኸፍተሎም ክኩሕኩሑ ጀሚሮም።
እንተኾነ እታ ናይ ጽዕነት መኪና ኣብ ሓደ ከቢድ ሓለዋ ዝግበረሉ ናይ ኑክልየር ትካል ኣቑሑ ከተራግፍ ደው ብምባላ፣ ሰራዊት ፈረንሳ ኣኽቢቦም ነቶም ኤርትራውያን ኣብ ትሕቲ ቀይዲ ከምዘእተዉዎም ‘ፍራንስ ብሉ’ ካብታ ከተማ ሓቢሩ።
እቶም ብሰሉስ 9 ሓምለ ዝተቐየዱ ኤርትራውያን ነቲ ሓደ ካብ ግዝኣት ፈረንሳ ክወጽእ ክብየነሉ እንከሎ፣ ነቲ ትሕቲ ዕድመ ግና ኣብ ትሕቲ ኣለይቲ ኮይኑ ጉዳዩ ከምዝከታተል ተገይሩ ኣሎ።
ኣብ ተመሳሳሊ ዜና ሓሙሽተ ኤርትራውያን ካብ ኢትዮጵያ ብመንገዲ ሞያሌ ኣቢሎም ናብ ኬንያ ክኣትዉ ኣብ ዝፈተኑሉ ብፖሊስ ኬንያ ተታሒዞም።
ምስ’ቶም ሓሙሽተ ኤርትራውያን ክልተ ትሕቲ ዕድመ ቆልዑ ከምዝነበሩ ዝሓበረ ፖሊስ ኬንያ፣ ብዘይሕጋዊ መንገዲ ዶብ ጥሒሶም ምእታዎም ኣብ ቅድሚ ሕጊ ክቐርቡ ክሲ ክምስረተሎም ምዃኑ ሓቢሩ።
እዚ ድሕሪ ዕርቀ ሰላም ኢትዮጵያን ኤርትራን ብሓድሽ ማዕበል ዝጀመረ ስደት ኤርትራውያን መንእሰያት፣ ብፍላይ ኣብ ልዕሊ ትሕቲ ዕድመ ህጻናት ከቢድ ሓደጋ የስዕብ ከምዘሎ ብተደጋጋሚ ክግለጽ ጸኒሑ’ዩ።


text:
ኣድራሻ ኮድ ፖስታል
እንታይ ኢዩ?
ርጉጽ መንበሪ ገዛ ኣድራሻ ዘይብልኩምእንተ ኮይኑ ፣ ንመቀበሊ ደብዳቤ ኣድራሻ እንተ ደሊኹም ናብ ቤት ጽሕፈት ናይ ምምሕዳር ኣብ ጥቃ ከባቢኹም\ኽን ዘሎ ብምኻድ ተቀምቲ ናይ’ቲ ከባቢ ምኽንኩም ዝኾነ ዓይነት ወረቐት ናይ ስራሕኩም ወይ ቤት ትምህርቲ ናይ ደቅኹም ወይ መድሃኒት ትውሰዱወይ ሕክምና ትከታተሉ\ላ ካልእን እንተ ኮንኩምእዚ ወረቐት ሒዝክምክትከdu ትኽእሉ..
ኣገልግሎት ተሓጋገዝቲ ናይ ፣ሰ ሲ ኣ ኤስ ፣ ጨንፈር ናይ ምምሕዳር ፣ ንደብዳቤኹም መቀብሊኣድራሻ ዝኸውን ሓደ ፍታሕ ክቕርብልኩም ኢዮም፣ ሓንቲ ምስክር ወረቐት ኣድራሻ ጽሑፍ ዘለዋ ክህብኹም ኢዮም ፤፣ በዚ ምስክር ወረቐት ኣብ ዝኾነ ጉዳይ ቤት ጽሕፈታት ኣብ ምስላጥን ምስ ትሕተቱ ነዛ ወረቐት ክትጥቀሙ ትኽእሉ;;
ከም’ውን ብተዛማዲ ኣብ ማሕበራት ናይ ኣሲሶሽን ብምኻድ መቀብሊ ኣድራሻ ናይ ደብዳቤ ከቅርብልኩም ይኽእሉ:
ንመን ኢዩ ፧
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ብኸመይ ይኸውን
ቆጸራ ንሓዝ
Configurez votre étape
ኣብ ንኡስ ዞባ ናይ ምምሕዳር ብምኻድ ብኸመይ ጌርና ቖጸራ ክንሕዝ ከም ዘለና ክንሓትት ንኽእል ፣ ከም ግቡእ ኣብ ሰ ሲ ኣ ኤስ ናይ ከተማ ንዝኾነ ዓይነት ስራሕ ናይ ኣግልግሎት ሓገዝ ስለ ዝግበር ፣ CCAS
ኣብ ሰ ሲ ኣ ኤስ ምስ ከድና ቀጻሊ ነዚ ፎርም ንክመልእ ይሓቱና
ነስተውዕል
ቅድሚ ምኻድና ክንፈልጦም ዝግብኣና ኣግደስቲ ነጥብታት ፣ ምስ’ታ ንነብረላ ከተማ ዘራኽብ ዘረጋግጹ ወረቓቕቲ ሒዝና ክንክየድ ኣለና ፣ ናይ ቀደም መንብሪ ገዛ ፣ ናይ ስራሕ ፣ ቆልዑት ዘልውና እንተ ኾይና ናይ ደቅና ናይ ቤት ትምህርቲ ወረቐት ፣ ሕክምና ንከታትል እንተ ኮይና ናይ ሕክምና ወረቐት ወይ ካልእ ሓፈሻዊ ነገራት ፤፣
ቃል-መሕትት ምስ ኣግልገልቲ ንደብዳቤ ናይ ከተማ
Configurez votre étape
ሰራሕተኛታት እቲ ትካል ተቀቢሞም፣ ከተዛራርበኩም ኣዮም። ፤ ኣብ ፋይልኩም ዝኾነ ዓይነት ሓንቲ መረጋገጺ ምስክር ወረቐት ናይቲ ከባቢ ነብርቲ ምካንኩም ምስ ኣረጋገጹ ግድነት ኣኣገልግሎት ክህብኹም ኢዮም።
ንኣብነት ካብዘን ወረቓቅቲ ፣ ክፍሊት ናይ ስራሕ ፍሽ ድ ፐይ ፣ ናይ ሓንቲ ማሕበር ኣኣድራሻ፣ ሰርቲፍኬት ናይ ቤት ትምህርቲ ዝኣመሰሉን ካልእን ዓይነት ነገራትን ክኾኑ ዝኽእሉ መወከዲ ኣድራሻ ከም ዝህልወኩም ክገብሩ እዮም።
ብድሕሪኡ ዝቅጽል
ከም ተንጽግና ምስ እንፈልጥ
ቤት ጽሕፈት ናይ ምምሕዳር ምስ ዝነጽግኹም ናብ ቤት ፍርዲ ኬድኩም ይግባይ ምባል ትትኽእሉ ኢኹም።
ኣስተውዕል
ኣብ ውሽጢ ክልተ ወርሒ ናይ ምባል መሰል ዝተሓለወ እዩ
ይግባይ ክንብል ዘይንብል
- ጠበቓ ምሕታት ይከኣል ኢዩ፣ ወላ ውን ገንዘብ እንተ ዘይብልና ፤፣
- ናብ ኣሲሶሽን ናይ ማሕበራት ተሓጋገዝቲ ብምኻድ ሓገዝ ምሕታት
ሓንቲ ፍታሕ ምድላይ
ማሕበር ናይ ኣሲሶሽን ውን ኣድራሻ ክህባኹም ይኽእላ ኢየን ፣ ን ናትኩ ኣሲስታንስ ሶሲያል ብምሕታት ዝርዝር ናይ ማሕበራት ንመንበሪ ገዛ ዘይብሎም ክሕግዙ ዝኽእሉ ክትሓቱኣድራሻ ክትረኽቡ ትኽእሉ።
ኣስተውዕል!
ማሕበራት'ውን ምናልባት ብዝሒ ሰብ ስለ ዘለዎም ጠለብ ከይቅበልዎ ይኽእሉ ኢዮም
ሰ ሲ ኣ ኤስ ወይ ሓንቲ ማሕበር ናይ ኣሲሶሽን ንጠለብኩም ና እንተ ተቀቢሎሞ
እታ ምስክር ወረቐት ናይ ኣድራሻ ክሳብ ሓደ ዓመት ከተግልግል ትኽእል
ከም ናትኩም ኣድራሻ ተሓሲባ ኣብ ኩሉ መዳይ ናይ ቤት ጽሕፈታት ኣብ ምስላጥ ክትሕግዘኩም ትኽእል;
ምፍላጡ ኣገድስቲ ነገራት ፣
ኣዳራሻ ብቐጻሊ ከተገልግል ምእንቲ ; ከም እንተ ኮይና ናብ ቤት ጽሕፈት ናይ ሰ ሲ ኣ ኤስ ኩሉ ግዜ እንተ ወሓደ ኣብ ሰልስተ 3 ወርሒ ሓንቲ ግዜ ክንቅልቀል ምብጻሕ የድሊ
ኣብ መወዳእታ ናይ ዓመት ስምምዕ ከይተወደአ ኸሎ ንከንሕድሶ ክንጠልብ ይግባእ።


text:
በዓል ዕርገታ ቅድስት ማርያም
በስመአብ ወወልድ ውመንፈስ ቅዱስ አሐዱ አምላክ አሜን!!!
እንቋዕ ናብ አዴና ቅድስት ድንግል ማርያም በዓለ ዕርገታ አብፀሐና!
በዓለ ዕርገታ ለማርያም
ኣብ ቅድስት ኦርቶዶክስ ተዋህዶ ቤተ ክርስቲያና ከም ታሪኽ ዝንገር ናይ ቅድስት ድንግል ማርያም ዕረፍቲ ኣብ ዝኾነሉ ዕለት ሓዋርያት ንናይ ኣዴና ቅድስት ድንግል ማርያም ኣስከሬን ንኸዕርፉ ናብ ጌቴ ሰማኒ መካነ ዕረፍቲ ሒዞማ ክኸዱ ከለዉ ኣይሁድ ብኽፍኣት መንፈስ ተላዒሎም “ኣቐዲሙ ንወዳ ብሳልሳይ መዓልቲ ካብ ምዉታን ተንሲኡ በርብዓ መዓልቱ ናብ ሰማይ ዓረገ ዳሕራይ’ውን ነዛ ዓለም ንምሕላፍ ክመጽእ ኢዩ እናበሉ ብምምሃር ነቲ ህዝቢ ፈጺሞም ወሲደሞ ኢዮም።
ሕዚ ድማ ስቕ ኢልና እንተገደፍናያ ንዓኣ’ውን ከም ወዳ ተንሲኣ ዓሪጋ እናበሉ ብምምሃር ክህውኹናዶ ኣይኮኑን፧ ንዑ ተኣከቡ እሞ ብሓዊ ነቃጽላ” ኢሎም ተማኺሮም መጺኦም ኣብ መንጉኦም ታውፈንያ ዝተባህለ ኣይሁዳዊ ጎበዝ ተመሪጹ ከይዱ ናይ ኣዴና ኣስከሬን ዝተሰከመሉ ዓራት ሓዘ። ነቲ ዓራት ምስ ሓዘ ናይ እግዚኣብሔር መልኣኽ ብ
ናይ ሓዊ ሰይፊ ንኽልቲኤን ኣእዳዉ ስለ ዝቖረጸን ምስቲ ዓራት ጠልጠል ኢለን ተረፋ። ይኹን እምበር ታውፋንያ ብዝፈጸሞ ድፍረት ናብኣ ስለ ዝተማሕጸነ ብሕቡእ ተኣምር ነተን ዝተቖርጻ ኣእዳዉ ከም ቀደመን ጌይራ ፈዊሳቶ ኢያ።
ሽዑ መልኣከ እግዚኣብሔር ንናይ ኣዴና ኣስከሬን ምስ ሓዋርያ ዮሓንስ ወሲዱ ኣብ ገነት ኣብ ትሕቲ ዕጸ ሕይወት ኣቐመጦ። ቅዱስ ዮሓንስ’ውን ድሕሪ ቅሩብ ግዜ ናብ ሓዋርያት ምስ ተመልሰ ናይ ኣዴና ኣስከሬን ኣብገነት ምህላዉ ነገሮም፡፡ ሓዋርያት’ውን ንናይ ኣዴና ኣስከሬን ረኺቦም ንምቕባር ካብ ዝነበሮም ድልየት ዝተላዕለ ባሕቲ ነሓሰ ሱባኤ ጀሚሮም ክጾሙን ክጽልዩን ድሕሪ ምቕናይ ኣብ መበል ዓሰርተ ኣርባዕተ መዓልቲ/መወዳእታ ካልኣይ ሱባኤ/ ጎይታና ንናይ ኣዴና ሓድሽ ኣስከሬን ገይሩ ስለ ዝሃበም ብዓብይ ዝማሬን ብውዳሴን ብጽኑዕ ምህልላን ወሲዶም ኣቐዲሙ ኣብ ዝተዳለወ መካነ ዕረፍቲ ኣብ ጌተኤሴማኒ ቀበርዋ።
ናይ ኣዴና ስነ ስርዓት ቀብሪ ኣብ ዝተፈጸመሉ እዋን ካብቶም ዓሰርተ ክልተ ሓዋርያት ሓደ ዝኾነ ቅዱስ ቶማስ ኣይነበረን እሞ ካብ ሃገረ ስብከቱ ብደመና ተጻዒኑ ናብ ኢየሩሳሌም ክመጽእ ከሎ ኣዴና ቅድስት ድንግል ማርያም ብዝተቐብረት ኣብ ሳልሳይ መዓልታ ከም ትንሳኤ ወዳ ተንሲኣ ክትዓርግ ከላ ረኸባ። በዚ ግዜ እዚ ትንሳኤኣ ካልኦት ሓዋርያት ርእዮም ንሱ ጥራይ ዝተረፈ መሲልዎ ተበሳጭዩ “ቅድም ናይ ወድኺ ትንሳኤ ሕዚ ካዓ ናትኪ ትንሳኤ ከይ ረኣኹ ተሪፈ ” ኢሉ ካብ ምሕዛኑ ዝተላዕለ ካብቲ ተጻዒንዎ ዝነበረ ደመና ክወድቕ ደለየ። በዚ ግዜ እዚ ኣዴና ብዘይካኡ ካልኦት ሓዋርያት ንትንሳኤኣ ከም ዘይረኣዩ ነጊራ ንቅዱስ ቶማስ ኣጸናኒዓቶ። ከይዱ እውን ንኣሕዋቱ ሓዋርያት እቲ ዝኾነ ኩሉ ክነግሮም ኣዚዛ፡ ንምልክት ምእንቲ ምስክር ክኾኖ መግነዛ ሂባቶ ፈጺማ ናብ ሰማይ ዓሪጋ ኢያ።
ቅዱስ ቶማስ’ውን ሓዋርያት ናብ ዘለውዎ ኢየሩሳሌም ምስ በጽሐ “ንኣዴና ቀቢርናያ ኢሎም ነገርዎ። ንሱ’ውን ፈሊጡ ነቲ ምስጢር ሓቢኡ “ሞት ብጥሪ ብነሃሰ ቀብሪ ከመይ ገይሩ ይኸውን” ንስኻ ብቐደሙ’ውን ንናይ ጎይታ ትንሳኤ ተጠራጢርካ ሕዚ እውን ኣይትኣምንን ኢኻ” ኢሎም ብቕዱስ ጴጥሮስ መሪሕነት ናብ መቓብር ኣዴና ሒዘምዎ ከዱ። ከርእይዎ መቓብር እንተኸፈቱ ናይ ኣዴና ሬሳ ሰኣንዎ በዚ ከኣ ሰንበዱ። በዚ ግዜ እዚ ድማ ቅዱስ ቶሞስ “ኣይትኣምኑን ኢኹም ኢለ ኢየ እምበር ኣዴናስ ተንሲኣ ዓሪጋ ኢያ ” ኢሉ ንዝኾነ ዘበለ ኩሉ ምስ ነገሮም ንመረጋገጺ ምልክት ንኽኸውን ንዝሃበቶ መግነዛ ኣርኣዮም ንበረኸት ንኽኸውን ከኣ ቆራሪጾም ተማቒሎም ነናብ ሃገረ ስብከቶም ከዱ። ኣብ ዓመቱ “ንትንሳኤኺ ቶማስ ርእዩ ንሕና ንምንታይ ይተርፈና ኣሎ ኢሎም” ባሕቲ ነሓሰ ሱባኤ ኣትዮም በቲ መወዳእታ ሱባኤ ዓሰርተ ሽዱስተ ነሓሰ ጎይታ ንዝለመንዎ ልመና ተቐቢሉ ንቅድስት ድንግል ማርያም መንበር፡ ንቅዱስ ጴጥሮስ ንፍቅ ካህን ፡ ንቅዱስ እስጢፋኖስ ገባሬ ሰናይ ዲያቆን ገይሩ ቀዲሱ ንኹሎም ድሕሪ ምቑራቡ ንናይ ኣዴና ዕርገት ንምርኣይ ኣብቂዕዎም።
ኣዴና ድንግል ማርያም ርህርህተ ሕልና ብኣማላድነታ ትሓግዘና ዝተባረኸ መዓልቲ ይግበረልና ።
Leave a comment


text:
ሓፈሻዊ ባይቶ ሕቡራት ሃገራት፡ ንወራር ሩስያ ኣብ ልዕሊ ዩክሬን ኣመልኪቱ ትማሊ ኣብ ኣብ ዘሕለፎ ድምጺ፡ ኤርትራ ካብተን ሓሙሽተ ዝተቓወማ ሃገራት ኰይና ኣላ። እቲ ውሳነ ንወራር ሩስያ ኣብ ልዕሊ ዩክሬንን ዝዅንን ሩስያ ንእለቱ ሰራዊታ ካብ ዩክሬን ክትስሕብን ዝብል’ዩ።
ኣብቲ ዝተኻየደ ድምጺ፡ 141 ሃገራት ኣንጻር ሩስያ ዝግበር ውሳነ ክድግፋ እንከለዋ፡ ዝተቓወማ ሃገራት ግን ሩስያ፡ ቤላሩስ፡ ኤርትራ፡ ሰሜን ኮርያን ሶርያን ጥራይ’የን። ካብ ኣባላት ሓፈሻዊ ባይቶ፡ ቻይናን ህንዲን ዝርከበአን 34 ሃገራት ድምጸን ክዕቅባ እንከለዋ፡ ኢትዮጵያ ግን ኣብቲ ድምጺ ምሃብ’ውን ዘይምስታፋ ተገሊጹ። እንተዀነ ቀዳማይ ሚኒስተር ኣቢይ ኣሕመድ፡ ሎሚ ኣብ ዘውጽኡዎ ናይ ጽሑፍ መግለጺ፡ “ኵላቶም ወገናት ካብ ስቓይን ዕንወትን” ተቖጢቦም ናብ “ስምምዕን ሰላማዊ መንገዲን” ከምርሑ ተማሕጺኖም። እቶም ቀዳማይ ሚንስተር ግን ንወራር ሩስያ ብስሙ ኣይጠቐሱዎን።


text:
ኣብ 2020 ብዝተኸሰተ ለብዒ ኮቪድ-19 ቊጠባዊ ምንቅስቓስ ሃገራትን ውልቀሰባትን ቡዙሕ ከም ዘይነበረ ተንተንቲ ቈጠባ ይሕብሩ – እንትርፎ ኣብ ሃገረ ቻይና።
ኣብ 2020፡ ድሒሩ ዝተበራበረ ቈጠባ ቻይና 259 ሓደስቲ ቢልዮነራት ክፈጥር ከም ዝኸኣለ ሓደ ኣብነት ናይዚ እዩ። ካብዞም ዝተፈጥሩ 259 ቢልዮነራት፡ ዞንግ ሻንሻን 85 ቢልዮን ዶላር ብምጥራይ ኣብ ቅድሚት ይስራዕ።
ንሱ ዝውንኖ ዕሹግ ማይ ዘፍሪ ትካል ናብ ብርካዊ ዕዳጋ ድሕሪ ምውራዱ ንሱ ዝውንኖ ብርክታት ክንድኡ ዝኣክል ገንዘብ ክትመን ብምኽኣሉ ብሓደ ግዜ ናብ ሊስታ ቢልዮነራት ክኣቱ ምብቕዑ ተፈሊጡ ኣሎ። ኣብ 2020 ኣብ ቻይና ዝተፈጠሩ ሓደስቲ ቢልዮነራት፡ ምስ ኣብ ዓለም ዝተፈጠሩ ተደሚሩ’ውን ከምዘይወዳደር ዝተዘርገሐ ሓበሬታ የረድእ።
ኣብዚ ግዜ ኣብ ቻይና 1,058 ቢልዮነራት ዘለዉ ኮይኖም፡ ቻይና ናይ መጀመርታ ልዕሊ 1,000 ቊጽሪ ቢልዮነራት ዘለዋ ሃገር ክትከውን ኪኢላ ከም ዘላ ኪኢላታት ቈጠባ ይሕብሩ። ኣብ 2020፡ ቈጠባ ቻይና ብ2.3 ሚእታዊት ክውስኽ እንከሎ፡ ብኣንጻር ናይዚ፡ ቈጠባ ኣመሪካ፡ ጀርመን ከምኡ’ውን ብሪጣንያ ብ3.7፡ 5 ከምኡ’ውን 11 ሚእታዊት ብተኸታታሊ ምንቊልቋሉ ይሕበር።


text:
20 ሰነ መዓልቲ ሰማእታት ኤርትራ አብ ከተማ ኰሎን/ጀርመን
ኤርትራዊ ማሕበረ-ሰብ ንመዓልቲ ሰማእታት ኤርትራ ንምኽባር አብቲ ዓመት-ዓመት ንህዝቢ ዘራኽበሉ አብ ሕምብርቲ ከተማ-ኰሎን ዝርከብ ፍሪደንስ-ፓርክ ነዚ ረዚን-ዕለት ብድምቀት ጸምቢሉ። አብ ናይታ ከተማ ገራብ-ሜዳ አብ ጎኒ‘ታ ብ2009 ኤርትራዊ ማሕበረ-ሰብ ብስም ሰማእታት ባዕሉ ዚተኸላ ካስታንያን ኦም (chestnut tree)ን ንዕኡ ንመዘክር ተተኺሉ ዘሎ መግለጺ ሰሌዳን ኣባላቱ አኪቡ ነዚ ዕለትን ሓዚልዎ ዘሎ ዕላማን ብዘርኢ ካብ ጸሎት (ብክልተ ዕላውያን ቋንቋታትና) ጀሚሩ ክሳዕ ዓመቝቲ መግለጺታትን ግጥምታትን ቀሪብሉ።
ብመሰረት ዝተሓላለኸ ኣተሃላልዋ ሃገርና ድማ ካብ ቀደም ብዝሰፍሓ ንሓድነት ህዝብናን ንዲሞክራስያዊ ለውጢ አብ ሃገርናን ክንሰርሕ ዚምሕጸን መጸዋዕታታት ቀሪቡ። ብፍላይ አብ ዲያስፖራ ንእንርከብ ኤርትራውያን ብሓፈሻ፣ ንውድባትን ማሕበራትን ከአ ብፍላይ ብዝጠመተ ድማ ህዝብን ሃገርን ካባታትና ዚጽበዮም ዕላማታት ንምጽዓት ቅድምያታትና ከነተኻክልን ብሓድነት ክንሰርሕን ከም ዚግባእ ካብ ትሕዝቶ‘ቲ ዚቐረበ ሰንዳት ክጽሞቕ ተኻኢሉ።
አብዚ እቲ አብ ጽላል-ገረብ ሰማእታት ዚተኻየድ ስነ-ስርዓት ጽምብል ኣኽቲሙ።
ካብ ፍሪደንስ-ፓርክ ቀጺሉ ማሕበረተኛ ናብ‘ቲ ንምሸቱ ክኽየድ ተመዲቡ ዚነበረ ማእከል ተጓዒዙ። ናብ‘ዚ ማእከል ድማ ክሳብ ኣስታት ፍርቂ-ለይቲ ቀጺሉ። አብኡ ከአ ገዳይም ኤርትራዊ ስድራታትን ሓደስቲ ምጻእ መንእሰያትን ተሞክሮታቶምን ትጽቢታቶምን ዚንጻባረቐሉ ዕላላት ብቐጻሊ አምስዩ።
ንኣባላትን ኣጋይሾምን ተዳልዩ ዚነበረ ናይ መስተን ግሪል/ጥብሳ-ስጋን እንግዶት ከምኡ ናይ ጀበና/ቡን ስነ-ስርዓት ንውቁብነት ናይ‘ዚ መዓልትን ንስጥመት ማሕበረ-ሰብ ኰሎንን ከባቢአን ሕሪሕራይ ጌይሩ ኣንጸባሪቕዎ። በዚ ከአ ህዝበይ አብ ዓወት ተባሃሂላን ተመሳጊናን ነናብ ዚመጸትሉ ቦታ ተፋንያ።
ዘልኣለማዊ ዝኽርን ክብርን ንሰማእታት ኤርትራ!
Short URL: https://english.farajat.net/?p=9707


text:
ኣባላት ጸጥታ ኢትዮጵያ፡ ጋዜጠኛታት ናብ ክልል ትግራይ ከይዶም ነቲ መንግስቲ ዘይ-ሕጋዊ ዝብሎ ክልላዊ ምርጫ ከይስንዱ ብነፋሪት ምብራር ከልኪሎምመንግስቲ ቀዳማይ ሚንስተር ኣቢይ ኣሕመድ ንኢትዮጵያ ናብ ዝሓሸ ክፉት ምዕራፍ ከሳግራ ኣብ ዝፍትነሉ ዘሎ እዋን፥ ንጽባሕ ረቡዕ 9 መስከረም ወይ 4ተ ጳጉመን ኣብ ክልል ትግራይ ተሓሲቡ ዘሎ ምርጫ ጸገም ኮይንዎ`ሎ።
ቅድሚ ኣቢይ ኣሕመድ ናብ ስልጣን ምምጽኡ ን27 ዓመት ንጥምረት መንግስቲ ፓርትታት ኢትዮጵያ ዝመርሐ ክልል ትግራይ፥ መንግስቲ ብምኽንያት ኮሮናቫይረስ ነቲ ሃገራዊ ምርጫ ምስግጋሩ ብተሪር ክቃዎሞ`ዩ ጸኒሑ`ሎ። ንክልላዊ ምርጫ ንምኽልካል ዝግበር ዝኾነ ፈተነ ድማ ከም እወጃ ኩናት`የ ዝቖጽሮ ኢሉ ኔሩ።
ቤት-መኽሪ ፈደረሽን ዝሓለፈ ቀዳም ነቲ ምርጫ ትግራይ ዘይሕጋዊ`ዩ ኢልዎ`ዩ። ኣብ ልዕሊ`ቲ ክልል ዝኾነ ማዕቀብ ናይ ምግባር እማመ ግን ኣየቕረበን።
ጉጅለታት ሰብኣዊ መሰልን ናጽነት ፕረስን፥ ነቲ ኣብ ልዕሊ ረፖርተራት ዝተወስደ ምክልባት ኮኒኖሞ`ዮም- ከምቲ ኣብ ትግራይ ዝካየድ ምርጫ ዝበለ ፍጻመታት ንምሽፋን ንኣህጉራውን ዘቤታውን ሚድያታት ኣዝዩ ኣገዳሲ`ዩ ብምባል።
ለይቲሻ በይደር፥ ኣብ ሁማን ራይትስ ዋች ዲረክተር ጉዳይ ቀርኒ ኣፍሪቃ`ያ፥ ከምዚ ትብል፥
"ኣብ ክልል ትግራይ ዝግበሩ ፍጻመታት ኣብዚ እዋን`ዚ ዓቢይ ህዝባዊ ኣገዳስነት ኣለዎም። ፈደራል መንግስቲ ንጋዜጠኛታት ክኽልክሎም ኣይግባእን`ዩ። ኣህጉራዊያን ትካላት ይኹና ናይ ኢትዮጵያ ሚድያታት ከምዚ ዓይነት ፖለቲካዊ ምዕባለታት ብናጻ ሪፖርት ክገብራ ክፍቀደን ኣለዎ"
ጋዜጠኛታትን ብርክት ዝበሉ ገያሾን -ምስ ኣህጉራዊ ጉጅለ ቅልውላው ዝሰርሕ ዊልያም ዳቪድሰን ዝርከቦም- ኣብ ከባቢ ማዕጾ መዓርፎ ነፈርቲ ምስ በጽሑ፥ ክልተ ሰበ-ስልጣን ጸጥታ መጺኦም፥ ምስ መን ከም ዝሰርሑ፥ ስለምንታይ ንመቐለ ይኸዱ ከምዘለዉን፥ ምኽንያት መገሻኦምን ሓቲቶሞም።
3ተ ንኣውሎ መዲያ ዝተባህለ ናይ ውሽጢ ሃገር ሚድያ ዝሰርሑን፥ ነዚ ሪፖርት`ዚ ዝለኣኸን፥ ተለፎናቶም፥ ፓስፖርቶምን ፕረስ ካርዶምን ተሓዲጎም። ሓደ በዓል ስልጣን ድማ ናይዚ ሪፖርተር ቁጽሪ ተለፎን ወሲዱ ንኣካውንት ማሕበራዊ ሚድያ ክፍትሽ ሓቲቱ።
ክልተ ንኣውሎ ሚድያ ዝሰርሑ ሪፖርተራት ብምኽንያት`ቲ ኣብ መቐለ ዝካየድ ምርጫ ከምዝተኸልከሉ ገሊጾም ኣለዉ።
ዝሓለፈ ሰሙን፥ በዓል-ስልጣን ብሮድካስቲንግ ኢትዮጵያ፥ ናብ ጋዜጠኛታት እናደወለ፥ ነቲ ፈደራል መንግስቲ ኣፍልጦ ዘይሃቦ ምርጫ ከይጽብጽቡ ኣጠንቂቑ ምንባሩ`ውን ተጠቒሱ`ሎ።
ኣፈኛ ቤት ጽሕፈት ቀዳማይ ሚንስተር ርኢቶ ካብ ምሃብ ተቖጢቡ`ሎ፥ ሰበ-ስልጣን ሚንስትሪ ወጻኢ ድማ ክርከቡ ኣይተኻእለን።
ማሕበር ወከልቲ ጋዜጠኛታት ወጻኢ ብዛዕባ`ቲ ኣብ ክልል ትግራይ ሪፖርተራት ከይጽብጽቡ ዝተግብረ ነገር ብኸቢድ ከምዘሻቐሎ ገሊጹ`ሎ።
'ሰበ-ስልጣን ኢትዮጵያ፥ ንጋዜጠኛታት ክጽብጽብዎ ዘለዎምን ኣብ ዘይብሎምን ጉዳይ ፖሊስ ብምዃን፥ ነቲ ኣብ ዝሓለፈ 2ተ ዓመታት ናጽነት ሚድያ ንምዕባይ ዝተወስደ ስጉምትታት ከይጎድእዎ ንምሕጸን "ይብል እቲ ማሕበር ዘውጽኦ መግለጺ- ከም ጸብጻብ ሳይመን ማርክስ ካብ ኣዲስ ኣበባ።


text:
በስመአብ ወወልድ ወመንፈስ ቅዱስ አሐዱ አምላኽ አሜን!
20/፳ ጥቅምቲ ዕረፍቱ ለዮሓንስ ሓጺር
ቅዱስ ኣባ ዮሓንስ ሓጺር፡ ኣብ ከባቢ ላዕለይ ግብጺ ዝተወልደ ኪኸውን ከሎ፡ ወዲ 18 ዓመት ምስ ኮነ ለውሃት አምላኽ ኣለዓዒልዎ ኣስኬማ ዘመላእክት ልብሲ ምንኩስና ኺለብስ ናብ ገዳም ኣስቄጥስ ከደ።ኣብኡ ምስ በጸሐ ድማ “ኣባ ባይሞይ” ዝተባህሉ ሓደ ኣረጋዊ ኣቦ ረኸበ’ሞ፡ቅዱስ ዮሓንስ ኸኣ ሰገደሉ ንኽቕበሎ ውን ለመኖ።”ኣባ ባይሞይ” “እዚ ወደይ! ኣብ’ዚ ገዳም’ዚ ዚቅመጡ ብኢዶም ይሰርሑ፡ መዓልትን ለይትን ይጾሙ፡ ይጽልዩ፡ ክድቅሱ ከለው ብዘይምንጻፍ ኣብ ሓመድ እዮም ዚድቕሱ። ንስኻ ግና፡ንእሽቶ መንእሰይ ስለዝኾንካ፡እዚ ኹሉ ሽግር’ዚ ኣይትኽእሎን ኢኻ።ናይ’ዚ ገዳም’ዚ ናብራ ኣዝዩ ጭንቂ እዩ’ሞ ናብ ዓለም ተመሊስካ ከምቲ ኹሉ ሰብ ጽብቕ ናብራ ኣሕልፍ”በልዎ።
ኣቡነ ዮሓንስ ሓጺር ከም ዚመንኮሰ
ቅዱስ ኣባ ዮሓንስ “ኣነ ኣብ ትሕቲ እግርኻ ንኽነብር መጺኤ ኣለኹ።ስለ እግዚአብሔር ኢልካ ተቐበለኒ ደኣ እምበር ተመለስ ኣይትበለኒ በሎም።”ኣባ ባይሞይ” ንእግዚአብሔር ብጸሎት ከይሓተቱ ዝኾነ ስራሕ ኣይሰርሑን ነበሩ’እሞ ኣብ’ዚ ጊዜ’ዚ ዝገብሮ ምእንቲ ኪገሊጸሉ ስለ ኣባ ዮሓንስ ሓጺር ንአምላኽ ለመንዎ።መልኣኽ እግዚአብሔር ተገሊጹ ኸኣ”ንሱ ምሩጽ ንብረት ኪኸውን እዩ ተቐበሎ ኢሉካ “በሎም።ብድሕሪኡ ንዮሓንስ ሓጺር ወሲዱ ናብ ቤተ ክርስቲያን ኣእተዎ።ናይ ምንኩስና ኣልባሳት ኣምጺኡ፡ኣብ ልዕሊ እቲ ልብሲ 3 መዓልቲ ጸለየ፡ሽዑ መልኣኽ እግዚአብሔር ተገሊጹ፡ብትእምርተ መስቀል ኣብ ልዕሊ እቲ ኣልባሳት ኣማዕተበ።ድሕሪኡ ንቅዱስ ዮሓንስ ሓጺር ልብሰ ምንኩስና ኣልበሶ።ካብ’ዛ መዓልቲ እዚኣ ኣትሂዙ እምበኣር ተጋድሉኡን ኣገልግሎቱን ጀመረ።
“ኣባ ባይሞይ ንኣቡነ ዮሓንስ ከምዚፈተንዎ”
“ኣባ ባይሞይ” ንኺፍትኖ ሓሰበ እሞ፡ወቒዑ “ምሳኻ ምቕማጥ ኣየድልየንን እዩ”ኢሉ ካብ በዓቱ ኣውጺኡ ኣባረሮ።ቅዱስ ዮሓንስ ሓጺር ድማ ኣብቲ ኣፍ ደገ ዘሎ ጎልጎል ንሾብዓተ መዓልትን ለይትን ጠጠው በለ። ከምኡ’ውን ንግሆ ንግሆ እናወጸ “ከምዚ ምንባር ኣየድልየንን እዩ” እናበለ ይወቕዕዎ ነበሩ።ንሱ ግና “ኣቦይ ይቕረ በለለይ” ኢሉ ኣብ ትሕቲ እግሮም ይሰግድ፡ኣብ ሻብዓይ(7) መዓልቲ’ውን ናብ ቤተክርስቲያን ኪኸይድ ኣባ ባይሞይ ወጹ።ንኣባ ዮሓንስ ብ7 ቅዱሳን መላእኽቲ ተኸቢቡ ኣኽሊል ኣብ ርእሱ ኺደፍእሉ ረኣየ፡ድሕሪኡ ግና እቲ ዚፍትንዎ ዝነበሩ ነገር ሓደግዎ፡ናብቲ መንበሪኡ ኸኣ ኺኣቱ ፈቐደሉ።
ኣባ ዮሓንስ ሓጺር ንቑጽ ገረብ ከምዘለምለመ
“ኣባ ባይሞይ” ሓንቲ ንቕጽቲ ዕንጸይቲ ወሲዶም ንኣባ ዮሓንስ ሃብዎ’እሞ “እዛ ዕንጸይቲ እዚኣ ትኸላ” ኽሳዕ ቆጽሊ ኣውጺኣ ፍረ እትህብ ማይ ኣስትያ”በልዎ። ኣባ ዮሓንስ ትእዛዝ ኣብኡ ዝሰምዕ ስለዝኾነ፡ነታ ዕንጸይቲ ተቐቢሉ ወሲዱ ተኺሉ፡ኣብ መዓልቲ ክልተ ጊዜ ማይ የስትያ ነበረ።ርሕቀት ናይቲ ማይ (12) ምዕራፍ ማለት፡ ሓደ ምዕራፍ 400 ሜትሮ ማለት እዩ። 12 ምዕራፍ ከኣ 48000 ሜትሮ እዩ።ድሕሪ 3 ዓመት እታ ንቕጽቲ ዕንጸይቲ ቆጽሊ ኣውጺኣ ዓባይ ገረብ ኮነት።ዓንቢባ ድማ ጥዑም ፍረ ኣፍረየት።”ኣባ ባይሞይ” ካብቲ ፍረ ነቶም ቅዱሳን ኣረጋውያን ወሰድሎም፡”ናይ’ዚ ተኣዛዝን ትሑትን ፍረ እነሆ ብልዑ”በልዎም።ንሳቶም ዕጹብ ድንቂ ዝኾነ ተኣምር ብዓይኖም ርእዮም ኣደነቑ።ንመማህራኖም ብትሕትና ንዝእዘዙ ከምዚ ዘኣምሰለ ጸጋ ንዝህብ እግዚአብሔር ኣመስገኑ። ኣባ ባይሞይ ካብዛ ሓላፊት ዓለም ናብቲ ዘይሓልፍ ዘለዓለማዊ ስፍራ ክኸዱ ምስ ደለዪ፡ ቅዱሳን ኣረጋውያን መነኮሳት ኣኪቦም፡ ናይ ኣባ ዮሓንስ ኢድ ሂዞም “እዚ ሰብ ዘይኮነ መልኣኽ እዩ’ሞ፡ ተቐቢልኩም ሓልውዎ”ኢሉ ሃቦም። ዮሓንስ ወደይ”ድሕሪ ዕረፍተይ ኣብታ ዕንጸይቲ ዝተኸልካላ ኼድካ ኣብኣ ተቐመጥ። እግዚአብሔር ዘዳለወልካ ቦታ እያ። ብዙሓን ኸኣ ብኢድካ ኺድሕኑ እዮም። መዘከርታኻ ኣብኡ ጸኒዑ ኺነብር እዩ። ቅድስናኻ ውን ኣብ ምሉእ ዓለም ኪፍለጥ እዩ”በሎም። እዚ ኢሎም ምስ ተላበዉዎም ኸኣ ብሰላም ዓረፉ’ሞ ብኽብሪ ኸኣ ቐበርዎም።
ድኅሪ’ዚ ቅዱስ ኣባ ዮሓንስ ሓፂር፡ኣረጋዊ ኣበኦም ኣባ ባይሞይ ከም ዝበልዎም፡ናብቲ ቦታ ከይዱ ተቐመጠ።ዝናኡ’ውን ኣብ ዓለም ምሉእ ክሳዕ ዚስማዕ ዓቢ ተጋድሎ ተጋደለ።ኣብቲ ቦታ ኸኣ ኣበሜኔት ኮይኑ ተሸመ። ኣብቲ ግዜ ሽመቱ ሊቀ ጳጳሳት “ቴዎፍሎስ” ኣእዳው ኣብ ርእሱ ኸንብር ከሎ” ኣክዮስ፡ኣክዮስ ፡ኣክዮስ” ዚብል ቃል ካብ ሰማይ ተሰምዐ። ንሱ ኸኣ “ይግብኦ ፡ይግብኦ፡ይግብኦ” ማለት እዩ።ኣብ ጊዜ ቅዳሴ፡ቅዱስ ቁርባን ኪቔርቡ ንዘይግበኦምይፈላልዮም ነበረ።”ሎሚ ኼድኩም ንሰሓ እተው፡ ድኅሪኡ መጺእኩም ቅዱስ ቁርባን ሥጋኡ ወደሙ ትወስዱ” ይብሎም ነበረ።ካብ መዓልታት ሓደ መዓልቲ፡ሓደ መነኮስ ንኺበጽዝሖ ናብ በዓቱ ኪመጽእ ከሎ ንኣባ ዮሓንስ ደቂሱ ኸሎ ረኸቦ። ናይ እግዚአብሔር መላእኽቲ ኣብ ልዕሊኡ ይጸቓቐጡ ኽንፎም’ውን ገብገብ የብሉ ነበሩ። ካብቶም መላእኽቲ ሓደ፡ነቲ ኻልእ መልኣኽ “ኅደገኒ ኣነ ኽንፈይ ኣብ ልዕሊኡ ኽዝርግሕ እየ” ይብሎ።ነዚ ርእዩ ፡ንእግዚአብሔር ኣመስገነ ።ቅዱስ ዮሓንስ ሓፂር ብኸምዚ ዓይነት ተጋድሎ ፈጸመ።
“ኣባ ዮሓንስ ሓፂርን ቅድስቲ ኣትናስያን”
ኣባ ዮሓንስ ሓፂር ብጸሎቱን ብንብዓቱን ካብ ኃጢኣት ናብ ጽድቂ ካብ ዝመለሶም ሓንቲ ቅድስት ኣትናስያ እያ።ቅድስቲ ኣትናስያ ንመእመናን ትረድእ ሕያወይቲ ሰበይቲ እያ ነይራ።ሰይጣናዊ ዝሙት ሲዒርዋ ነቲ ኹሉ ንገዳም ትገብሮ ዝነበረት ትሩፋት ገደፈቶ።በዚ ዝጎሃዩ መነኮሳት፡”ሰይጣን ኣብ ጓልና ኃዲሩ ኣሎ ‘እሞ፡ኣባ ዮሓንስ ሓፂር ይኺዳ”ኢሎም ተሰማምዑ። ኣባ ዮሓንስ ድማ ናይ ማኅበር ትእዛዝ ብምኽባር ናብ ኣትናስያ ኸደ። ናብ ውሽጢ ቤታ ኣትዩ፡ ኣብ ቅድሚኣ ኮፍ ኢሉ ገጽ ገጻ እናረኣየ መሪር ብኽያት ብኽያት ክበኪ ጀመረ። “ኣትናስያ” እንታይ ኼንካ ደኣ ትበኪ ኣሎኻ፧” በለቶ። ንሱ” ጽብቕቲ ስለዝኾንኪ የኅዚንኽኒ” ኢሉ መለሰላ። ነገሩ ስለዝገረማ “እዚ ደኣ እሞ የሐጉስ እምበር የብኪ ድዩ፡” በለቶ። ንሱ” ብጽብቕትኺ ከም ዘለኽዮ ክትነብሪ ኣይትኽእልን ኢኺ።”ምፍራስ ምብስባስ፡ ዝሠራሕካዮን ዝፈጸምኻዮን ናብ ቅድሚ እግዚአብሔር ምኽሳስ፡ምውቃስ፡ፍርዲ ምቅባል ስለዘሎ፡የብኪ እምበር ኣየሐጉስን ” ምስ በላ፡ ብዘሎ ኹሉ ጌጋኣን ዝፍጸመቶ በደልን ተዘኪርዋ፡ እንታይ ክትገብር ከምዘለዋ ኺመኽራ ሓተተቶ። ኣባ ዮሓንስ ካብ ኮፍ ዝበለሉ ተንሢኡ “በሊ ሰዓብኒ”ኢልዋ ናብ ከዳሙ ተበገሰ።ንሳ’ውን ከምታ ዝነበረታ ኮይና ደድኅሪኡ ስዒባቶ ወጸት። ክትኸይድ ከላ ብብዝሒ መገዲ ኣእጋራ ቆሰለ። ካብቲ ተኸዲናቶ ዝነበረት ክዳን ጨርቂ እናቐደደት ነእጋራ ኸም ሳእኒ ብምጥምጣም ትስዕቦ ነበረት። ድኅሪ ብዙኅ ድኻም ኣባ ዮሓንስ ኣብ በዓቱ በጽሐ።ሓዊ ወሊዑ ጸሎት ከብጽሕ ጀመረ። ንሳ ግና ኾፍ ኣብ ዝበለትሉ ነፍሳ ኻብ ሥጋኣ ተፈለየት።ናይ ሰማይ መሳልል ተዘርጊሑ መላእኽቲ ንነፍሳ ናብ ሰማይ ከዕርግዋ ረኣየ። ኣባ ዮሓንስ፡ንሱ ጸሎት ኣብጺሑ ምልስ እንተበለ ቕድስት ኣትናስያ ሞይታ ስለዝጸነሓቶ ኣዝዩ ጎሃየ፡ “ማለት” ንንስሓ ከይበቕዐት፡ቤታ’ውን ከይዓፀወት ገዲፋቶ ዝመጸት፡” ካብ ክልቲኡ ሓዲኡ ከምትስእን ጌረያ” እናበለ ኪበኪ ጀመረ። ኣብዚ እዋን’ዚ”ኣጆኻ ኣይትኅዘን፡ ንሳ ፈጣሪኣ ንምርካብ ካብ ቤታ ንምውፃእን ንኣኻ ንምስዓብን ቆሪጻ፡ጌና ኣብ ኣፍ ደገ ቤታ እንክላ ጸዲቓ እያ” በሎ ።
“ኣባ ዮሓንስ ነፍሲ ቅድስቲ ኣትናስያ ናብ ሰማይ ኪትዓርግ ከላ ከምዚረኣየ”
ኣባ ዮሓንስ ናይ ሰማይ መሳልል ተዘርጊሑ መላእኽቲ’ውን ነፍሳ ናብ ሰማይ ከዕርጉ ረኣየ። ቅዱስ ኣባ ዮሓንስ በዚ ዓይነት ንብዙኃን ኃጢኣተኛታት ዝነበሩ ምስ እግዚአብሔር እናተዓረቐን እናኣጥመቐን ብቕድስና ክነብሩ ይምህር ነበረ።
ኣብ መወዳእታ ዕድሚኡ’ውን ደቂ መዛሙርቱ ቐሪቦም ናይ መወዳእታ ምኽሩ ኢኃድገሎም ለመንዎ።ብዙኅ መኸሮም፡ካብቲ ምኽርታቱ ሓንቲ ድማ “ናይ ባዕለይ ሥጋዊ ድልየት ክፍጸም ኣይክተልን፡ንባዕለይ ዘይሠርሖም ነገራት ንኻልኦት ምእንቲ ኪሠርሑ ፍጹም ኣይመክርን” ብምባል ኣባታዊ ማዕዳ ነገርዎም ።አምላኽ ከዕርፎ ምስ ደለየ ቅዱሳን ጻድቃን ኣባ እንጦንዮስ፡ ኣባ መቃርዮስ፡ኣባ ጳኩሚስ፡ ኣባ ባይሞይን የጸናንዕዎ እሞ ኻብዚ ኃላፊ ዓለም ምፍላዩ ኺነግርዎ ናብኡ ለኣኾም። ንሳቶም ኸኣ ከምዚ ኢሎም ኣረጋግእዎ። “ባህ ይበልካ እግዚአብሔር ዘይውዳእ ሓጎስ ኣዳልዩልካ ኣሎ። ክብሪ ንእኡ ይኹኖ።ጎይታና ከም ዝኣዘዞ፡ሰንበት መዓልቲ ካልኣይ ናባኻ መጺእና ናብ ናይ ዘልዓልም ሕይወት ክንወስደካ ኢና” ኢሎም ባሪኾምዎ ተመልሱ። ሰንበት መዓልቲ ምስ ኩላቶም ማኅበር ቅዱሳን መጺኦም ብዓብይ ክብሪ ንነፍሱ ናብ ሰማይ ኣዕረግዋ። ነቲ ረድኡ ካብቶም መላእኽቲ ሓደ ናብኡ መጺኡ ኣስማቶም እናጸውዐ፡ ብኣፃብዑ እናኣመልከተ “እዚ ኣባ እገለ እዩ” እናበለ ኣረድኦ፡ እቲ ረድኡ ነቲ መልኣኽ “እዚ ኣብ ቅድሚኦም ዘሎ ገጹ ከም ፀሓይ ዘብርህ’ከ መን እዩ፡”ኢሉ ምስ ሓተቶ
“ኣበ መነኮሳት እንጦንዮስ እዩ” ኢሉ መለሰሉ።
ቅዱስ ዮሓንስ ሓፂር ገድሉ ብሰላም ፈጺሙ ናብቲ ዘገልገሎ ፈጣሪኡ ብኽብሪ 20 ጥቅምቲ ብሰላም ዓረፈ።
ጸሎቱን በረኸቱን ምስ ኩላትና ሕዝበ ክርስቲያን ይኅደረና አሜን።
ስብሐት ለእግዚአብሔር ልዑል
ወለወላዲቱ ድንግል
ወለመስቀሉ ክቡር
አሜን!!Leave a comment


text:
ኣልፋ ናይ መንሽሮ ጡብ ሕሙማት ሓገዝ ወሃቢ ትካል ኣብ ነፍሲ ወከፍ ዓመት ወርሒ ጥቅምቲ ኣብ ከባቢ ዋሽንግተን ዲሲ፡ ቨርጂንያን ሜሪላንድን ዝርኸቡ ኤርትራዊያንን ኢትዮጵያዊያን ብምትእኽካብ ናይ ሓጺር ርሕቀት ናይ ጉያ ውድድርን ጉዕዞ እግሪ ብምኽያድን ገንዘብ የተአኻኽብ። ኣብዚ አጋጣሚ ዝተአኸበ ገንዘብ ድማ ኣብ ኤርትራን ኢትዮጵያን ዝርኸቡ ናይ መንሽሮ ጡብ ሕሙማት ኣገልግሎት ጥዕና ኽረኽቡ ነቲ ሕማም ንምሕኻም ንምኽልኻልን ዘገልግሉ መሳርሕታትን ናብተን ሃገራት ንምልኣኽ ይውዕል። ብተወሳኺ ኣፍልጦ’ቲ ሕማም ኣብ ዓለም ንምዝርጋሕ’ውን ይሰርሕ።
ኣብ መፋርቕ ወርሒ ጥቅምቲ እዚ ትካል ዘዳለዎ ናይ 5 ኪ.ሜ ጉያ ውድድር ኣብ ክፍለ ግዝኣት ቨርጂንያ ተኻይዱ። ኣብዚ ውድድር ኣስታት 250 ዝኾኑ ሰባት ተረኺቦም። መብዛሕትኦም ኤርትራዊያንን ኢትዮጵያዊያን እንተኾኑ ካልኦት ዜጋታት’ውን ንፈተውትን ቤተሰብ ሕሙማት መንሽሮ ጡብ ዘለዎም ድጋፍ ንምግላጽ ኣብቲ አጋጣሚ ተሳቲፎም’ዮም። እዚ ትካል ምሳሌ ብዝብል መሪሕ ቃል ነዚ ተበግሶ ከምዘካይድ’ውን አካያዲን መስራቲት እቲ ትካልን የረድኣ።
መስራቲትን አካይዲትን ኣልፋ ናይ መንሽሮ ጡብ ሕሙማን ሓገዝ ወሃቢ ትካል ወ/ሮ ቬሮኒካ ሙሴ ብዛዕባ ዕላማ’ቲ ትካል ክሳብ ሕጂ ዝተጎናጸፎን ከምዚ ክብላ የረደኣ።
“እዚ ሎሚ ዓመት ዝዝኸር ዘሎ ኣፍልጦ መንሽሮ ጡብ ኣብ ምዝርጋሕ ንዝኻየድ ናይ እግሪ ጉዕዞን ናይ ጉያ ውድድርን ንመበል ራብዓይ ጊዜ ነኻይድ ኣለና። ነዚ ከነዳልው ዝኸአልና ብዙሓት ነዚ አጋጣሚ ስፖንሰር ዝገብሩ ትካላትን ወለኝተኛታትን ረኺብና ኢና ኣብቲ ዝሓለፈ ዓመት ዘካየድናዮ ጉዕዞ እግሪን ውድድርን ጉያን ዘአኻከብናዮ ገንዘብ ንሕሙማት አሕዋትና ብፍላይ ድማ ናይ ጥዕና ኢንሹራንሶም ንዘይሽፍኖ ካልእ ንናብራ ዘድልዮም ነገራት ኣብ ምምላእ መዓላ ኣውዒልና። ሎሚ ዓመት ድማ ዕላማና አስታት 20 ሽሕ ዶላር ንምእኻብ እዩ። እዚ ገንዘብ ምስቲ ቕድሚ ሕጂ ክልተ ዓመታት ዝተአኸበ ገንዘብ ሓውሲና ናይ “ማሞግራም” መሳርሒ ናብ ኤርትራን ንኢትዮጵያን ንምልኣኽ እዩ። ነዚ መሳርሒ ንምግዛእ ኾነ ንምግልጋል ብዙሕ ገንዘብ ይሓትት እዩ ስለዚ ኣብዚ ናይ ሎሚ ዓመት ምትእኽካብና ነዚ አማሊእና ነቲ መሳርሒ ከምንልኣኽ ተስፋ ንገብር። ብተወሳኺ ነዚ ዕላማ ንምምላእ ምስ ራይት ኤድ ዝተባህለ ትካል’ውን ብምትሕግጋዝ ንሰርሕ ኣለና።”
ኣልፋ ናይ መንሽሮ ጡብ ሕሙማት ሓገዝ ወሃቢ ትካል ካብ ዝምስረት ራብዓይ ዓመቱ ዘቑጸረ ኽኸውን ከሎ ኣብ ነፍሲ ወከፍ ወርሒ ሳልሳይ ሰሙን ቀዳም ድማ ንሕሙማትን ብዛዕባ እዚ ሕማም ኣፍልጦ ኽህልወዎም ዝደልዩ ሰባት ዝተአኻከብሉ መደብ ዘተን ምምኽኻርን የኻይድ። እዚ መደብን ዘተ ብብዝሒ ሕሙማን በዚ ሕማም ሓሊፈን ምሉእ ጥዕና ዝረኸባ ተመክሮአን ዘኻፍላሉን ምኽሪ ዝልግሳሉን ጊዜ’ውን እዩ።
ኣባላትን እዚ ጉጅለ ንሕሙማት ጥራይ ዘይኮነ አባላት ስድራቤት’ውን ኣብዚ መደብ ክሳተፉ የበራትዓ ምኽንያቱ እዚ ናይ ምድግጋፍን፡ምምኽካርን ተመክሮ ምኽፋልን መደብ ኣፍልጦ እቲ ሕማም ኣብ ምዝርጋሕ’ውን ዓብይ አበርኽቶ አለዎ ኢለን ይአምና።
ምሉእ ትሕዝቶ ኣብዚ ምስማዕ ይኸአል።


text:
ብመሰረት ኣብ 1948 ከምኣቆፃፅራ ኣውሮፓውያን ዝፀደቐ ኮንቬንሽን ውድብ ሕቡራት ሃገራት፤ ጀኖሳይድ ማለት ብትልሚን ኮነ ተባሂሉን ደቂ ሰባት ብሰንኪ ዘለዎም ሓበራዊ መግለፂ (ዘርኢ፣ ብሄር፣ ሃይማኖት፣ ፖለቲካዊ ውዳበ፣ ቋንቋ ወዘተ) ሙሉእ ብሙሉእ ወይ ድማ ብኽፋል ካብ ገፅ መሬት ክጠፍኡ ምግባር እዩ፡፡ ብትልሚ ግዳይ ምፅናት ዝኸውን ኣካል፤ ምኽንያት ጥፍኣቱ ዝኾነ ዓይነት ገበን ስለ ዝፈፀመ ዘይኮነስ፤ ኣባል እቲ ክጠፍእ ትልሚ ዝወፀሉ ማሕበረሰብ ስለ ዝኾነ ጥራይ እዩ፡፡ ኣብ ገበነኛ መቕፅዒ ሕጊ ኢትዮጵያ ዓንቀፅ 269 እውን ዘርኢ ምጥፋእ ማለት ምስ ኮንቬንሸን ውድብ ሕቡራት ሃገራት ተመሳሳሊ ትርጉም ሂብዎ ኣሎ፡፡ ድንጋገ ዘርኢ ምጥፋእ ኢትዮጵያ “ኣብ እዋን ኵናት ይኹን ሰላም ብሰንኪ ሓበራዊ መግለፂኦም (ዓሌት፣ ዘርኢ፣ ዜግነት፣ ሕብሪ፣ ፖለቲካዊ ወይ ሃይማኖታዊ እምነት) መሰረት ዝገበረ መጥቃዕቲ ምዃኑ ኣቐሚጡ ኣሎ፡፡” ብመሰረት ገበነኛ መቕፅዒ ሕጊ ኢትዮጵያ ዓንቀፅ 269፤ ሓደ ሓበራዊ መግለፂ ዘለዎ ጉጅለ ንምጥፋእ ዝሓሰበ፣ ዘዋደደ፣ ዝወደበ፣ ዘለዓዓለ ወይ ትእዘዝ ዘመሓላለፈን ብሰንኩ ድማ፡-
ሀ. ኣብ ልዕሊ ሓደ ማሕበረሰብ መቕተልቲ፣ ኣካላዊን ኣእሙራዊን ምዝባዕ ዝፈፀመ፣
ለ. ሓደ ማሕበረሰብ ዘርኢ ከይትክእ ወይ ከይነብር ዘዋደደን ዝፈፀመን፣
ሐ. ከባቢ ተፈጥሮ ዘዛበዐ፣ ተመዛበልቲ ወይ ስደተኛታት ዝበተነ፣ መፅለሊን ንምዕሩይ ናብራ ወሰንቲ ዝኾኑ ጉዳያት ዘዕነወ፣ ዝወረረ፣ ዘበላሸወ፣ ታሪኻዊ ቦታታትን ቤተ እምነታትን ዘበላሸወ፣ ዘቃፀለ፣ ዘዕነወ፣ ዝወረረ፣ ኮነ ኢሉ ሰፈር ነበርቲ ክልውጡ ዝገበረ ኣብ ኢትዮጵያ እቲ ዝዓበየ ቅፅዓት ይብየነሉ፡፡
ከምኣቆፃፅራ ኣውሮፓውያን ብ1998 ብግሪጎሪ ኤች ስታቶን ዝቐረበ መፅናዕቲ ብውድብ ሕቡራት ሃገራት ተቐባልነት ረኺቡ 8 ደረጃታት ጀኖሳይድ ተነፂሮም ኣለዉ፡፡ ብመሰረት እቲ መፅናዕቲ ኣብ ልዕሊ ሓደ ጉጅለ ጀኖሳይድ ተፈፂሙ ዝበሃል መፈፀሚ ትልሚ፣ ምንፃል፣ ምምልኻት፣ ፀለመ፣ ምግላል፣ ምውዳብ፣ ምድላው፣ ጨፍጫፍን ክሕደትን ዝብሉ ኮይኖም ጉጅለ ፋሽሽቲ ኣብይ ኣሕመድን ዘራያቱን ኣብ ልዕሊ ህዝቢ ትግራይ ንዝፈፀምዎም ተግባራት ምሉእ ብሙሉእ ዝመሳሰሉ እዮም፡፡ ኣብ ገበን ጀኖሳይድ ኢድ ዘለዎም ኣካላት ንምድናይ ከምኣቆፃፅራ ኣውሮፓውያን ብ2002 ዝተጣየሸ ሮምስታቹ፤ ኣካል ኮንቬንሽን ውድብ ሕቡራት ሃገራት ዓንቀፅ 6 ኮይኑ ክፀድቕ ክኢሉ፡፡ ብገበን ጀኖሳይድ ዝሕተቱ ሰባት ኣብ ልዕሊ ሓደ ጉጅለ ብኽፋል ወይ ብሙሉኡ ንምፅናት ቅትለት፣ ኣካላዊን ሕልናዊን መጉዳእቲ፣ ከይወልድን ዝተወለዱ ህፃናት ካሊእ መንነት ክላበሱ ምግባርን ኮይኖም፤ እዞም ተግባራት ክፍፀሙ ዘተባብዑ፣ ዝመርሐ፣ ሓገዝ ዝሃበ፣ ወይ ባዕሉ ዝተሳተፈ ዘጠቓለለ ምዃኑ የማላኽት፡፡ ብመሰረት እዚ ኮንቨንሽን ጀኖይድ ማለት በዝሒ ሰብ ምቕታል ወይ ብምፅናት ዝግለፅ ዘይኮነስ ሓበራዊ መንነት ዘለዎ ክፋል ማሕበረሰብ ኮነ ኢልካ ንምጥፋእ ዝተወደበ ሓሳብ እንተኾኑ ዋላ ኣብ ልዕሊ ሓደ ውልቀ ሰብ ዝፍፀም መቕተልቲ ወይ ኣካላዊን ኣእሙሮኣዊን ምዝባዕ ኣካል ጀኖሳይድ እዩ፡፡
ኣብ ልዕሊ ህዝቢ ትግራይ ዝተፈፀመ ጀኖሳይድ ብግሪጎሪ ኤች ስታቶን ዝቐረቡ ደረጃታት ዘማልኡን ብኣፈፃፅማ ድማ ሕልፊ ዝኸዱን ብምዃም፣ ብመሰረት ኮንቬንሽን ውድብ ሕቡራት ሃገራት ጀኖሳይድ ኢልካ ንምፅዋዕን ፈፀምቱ ድማ ብመሰረት ሮምስታቹ ክዳነዩ ምግባርን ዘኽእል እኹል መረዳእታ ኣለዎ፡፡ ኣብ ልዕሊ ህዝቢ ትግራይ ዝተፈፀመ ገበን ጀኖሳይድ ብመንግስቲ ትግራይ ተፀኒዑ ንዝቐረበ ሰነድ ብቤት ምኽሪ ትግራይ ተቐባልነት ረኺቡ ኣፅዲቑ ኣሎ፡፡ ውሳነ ቤት ምኽሪ ትግራይ፤ ኣብ ልዕሊ ህዝቢ ትግራይ ዝተፈፀመ ጀኖሳይድ ብዓለም ለኸ ቤት ፍርዲ ተፃርዩ ግቡእ ፍርዲ ክወሃቦ ንምግባር ሓጋዛይ እዩ፡፡ ንውሳነ ቤት ምኽሪ ትግራይ ስዒቡ ምስ ገበን ጀኖሳይድ ትግራይ ተዛሚዶም ዝቐርቡ መፅናዕቲታት ዘተሓባብር፣ ዝድግፍን ዝከታተልን ኮሚሽን መፅናዕቲ ፅንተት ህዝቢ ትግራይ ኣጣይሹ ስርሑ ጀሚሩ ኣሎ፡፡ እቲ ኮሚሽን ክብደት ኣብ ትግራይ ዝተፈፀመ ጀኖሳይድ፣ ኣፈፃፅማ፣ ኣብ ሂወትን ኣካልን ደቂ ትግራይ ዝበፅሐ ደረጃ ጥቕዓት፣ ዝዓነዉ መንግስታዊን ውልቃዊን ትካላት፣ መሰረተ ልምዓት፣ በዝሒ ዝጠፍአ ሂወት ሰብ፣ ፈፀምቲ ገበን ጀኖሳይድ፣ ብሳይንሳዊ መፅናዕቲ ኣደጊፉ ኣብ ዓለም ለኸ መጋባእያ ቀሪቡ ህዝቢ ትግራይ ግቡእ ካሕሳ ክረክብ ንምግባር ጥጡሕ ባይታ ዘመቻቹ እዩ፡፡
ኣጀማምራን ከይዲ ኣፈፃፅማን 5ይ ጀኖሳይድ ትግራይ
መንግስቲ ኣቢሲንያ ካብ 1262 ዓ/ም ጀሚሩ ናብ ኤረር (ሽዋ) ካብ ዝዘውር ኣትሒዙ ሃይማኖት ክርስትና ሰሜንን ደቡብን ተባሂሉ ክልተ ዓበይቲ ኣተሓሳስባ ተኸፊሉ ምፅንሑን ን1ይ ጀኖሳይድ ትግራይ ምኽንያት ምዃኑን ኣብ ቀዳማይ ወፍሪ ምጥፋእ ብሄር ትግራይ ተማላኺቱ ኣሎ፡፡ ሰሜናዊ ክፍሊ ክርስትና ጥንታዊ ክብሩን መንነቱን ሓሊዉ፣ ታሪኽን ሕጊ ቤተክርስትያን ከይተበረዘ ምስ ክብሩን ስነልሳኑን ተሓሊዩ ናብ ወለዶታት ክሓልፍ ዝቃለስ እዩ፡፡ ሰሜናዊ ክፍሊ ክርስትና ማእኸሉ ትግራይ ትግርኚ ኮይኑ፤ ጎንደር፣ ዋግኽምራን ገማግም ቀይሕባሕርን ዘጠቓልልን ፈላማይ መሰረቱ ካብ ዝኾነ ኣኽሱም ከይለቐቐ ብሕጊ እንዳባ ዝመሓደር ኮይኑ፤ መንግስታዊ ስልጣን ጥራይ ተሓዲጉ እቶም ዝተረፉ ክብርታት ብሙሉኦም ዝትግበርሉ ኔሩ፡፡ ብምዃኑ ድማ ባህሊን ክብሪን፣ ሃይማኖትን ስነሓሳብን ኣኽሱም መሰረት ብምግባር፤ ነቶም ኣብ ብራና ዝተፅሓፉ ጥንታዊያን መፃሕፍቲ ዝትግብርን ነቲ ብኣባሰላማ ከሳቴብርሃን ተጀሚሩ ብኣብረሃ ወኣፅበሃን 9 ቅዱሳን ዝተስፋሕፈሐ ዶግማን ቀኖናን/ ሕግን ስርዓትን ቤተ-ክርስትያን/ ዝትግበር ኮይኑ፤ ካብ ደቡብ ክፍሊ ኣቢሲንያ ክፍኖ ንዝጀመረ ደባል ኣተሓሳስባ መሉእ ብሙሉእ ዝቃወም እዩ፡፡
ኣብ ደቡባዊ ክፍሊ ኣቢሲንያ ቦቒሉ እምነትን ጥንቆላን ኣዋሂዱ ዝመፀ ዝተበረዘ ስርዓት ኦርቶዶክስ፤ ብኣቡነ ተክለሃይማኖት ቆሪጭ (ደብረሊባኖስ)ን ብንጉስ ይኩኖኣምላክን ዝማዕበለ ኮይኑ መሰረተ ሓሳቡ ካብ እምነትን ትውፊትን ንላዕሊ ኣብ ንዋይን መንግስታዊ ስልጣንን ተመርኲሱ ዓለማዊን መለኮታዊን ኩነት ኣዛሚዱ ክመርሕ ዝደሊ እዩ፡፡ እዚ ኣተሓሳስባ እዙይ ዶግማን ቀኖናን ኦርቶዶክስ ኣብ ዘይቦትኡ ክፅንበር ብምግባር ብናይባዕሉ መንገዲ ዝጓዓዝ ብምዃኑ፤ መንግስታዊ ስልጣን ተበሊፁ ነቲ መለኮታዊ ጉዳይ ንጎኒ ዝገደፈ፣ ተቐባልነቱ ዝተሓተ፣ ዴፕሎማሲያዊ፣ ቁጠባዊን ፖለቲካዊን ፅልውኡ ዝወረደ ብምንባሩ ህልውንኡ ንምርግጋፅ ምጥፋእ ሰሜናዊ ክፍሊ ክርስትና ከም መማረፂ ወሲድዎ፡፡ እዞም ክልተ ተፃረርቲ ሓሳባት ተሳንዮም ዝኸድሉ እዋን ኣይነበረን ጥራይ ዘይኮነስ እቲ ኣብ ክፍሊ ደቡብ ዝተመስረተ ደባል ሓይሊ ነቲ ነባር ኣተሓሳስባ ብምጥፋእ ህልውንኡ ንምብራኽ ብዙሕ ፃዕሪ ክገብር ተራእዩ፡፡
ብ1478 ዓ.ም ኣብ ልዕሊ ኣባ እስጢፋኖስን ስዓብቱን ብሓፈሻ ድማ ኣብ ልዕሊ እቲ ዘይተበረዘ እምነት ዘሰጉም ህዝቢታት ሰሜናዊ ክፍሊ (ጎንደር፣ ዋግኽምራ፣ ትግራይ ትግርኚ) ዝተፈፀመ ኮይኑ፤ መጀመሪያ ኣብ ልዕሊ እቶም ህዝቢታት ዝተዋደደ መንግስታዊ መፀለምታ ብምክያድ ዝጀመረ ኔሩ፡፡ ብተክሌ ኣቋቋም ዝፍለጡ ተምሃሮ ቤተክህነት ሽዋ መንግስታዊ መሓውር ተጠቒሞም ነቲ ዝሓዘቶ ድርዕቶ ኣተሓሳስባ ንምስፋሕ ከበድቲ ውግኣትን ጥንቆላታትን ብምክያድ ይኩኖ ኣምላክ ኣንጊሳ፡፡ ነቲ ዓውደ ኲናት ክመርሕ ዝፀንሐ ኣባ ተክለሃይማኖት ድማ ቅዱስ ኢላ ብምስያም ኣብ ኣኽሱም ዝፀንሐ መንበረ ጵጵስና ኣብ ሰሜን ሽዋ ናብ ዝርከብ ገዳም ደብረሊቦኖስ ክዘውር ገይራቶ፡፡ ነዚ ተግባር ብምቅዋምን ነባር እምነት ኦርቶዶክስን ንምዕቃብ ንዝመጎቱ ብኣባ እስጢፋኖስን ሰዓብቱን፤ ኣብ ቤተመንግስቲ ሽዋ ልዑል ድንጋፀ ፈጢሩ፡፡ ብምዃኑ ድማ ስራሕቲ ኣባ እስጢፋኖስ ንምንሻውን ሰዓብቱ ከምማሕበረሰብ ንምግላልን እስጤፋ (ሰይጣን) ዝብል ስያመ ተለጢፍሎም፡፡ ኣብ ልዕሊኡን ሰዓብቱን ጀኖሳይድ ንክፍፀም ድማ ብተክሌ ኣቋቋም ዝፍለጡ ተምሃሮ ግሸን ብመዝሙርን ቅኔ ማህሌትን ዝተሰነየ መፀለምታ ኣካይዶም፡፡ ህዝቢ ትግራይ ፈሊኻ ንኽውቃዕ ኣብ መታልሕ ሕድሕድ ትግራዋይ ምልክት 11 ብምቕማጥ ብኻሊእ ህዝቢ ክፅላእ ልዑል ቅስቀሳ ተገይርሉ፡፡ እዞም ተግባራት ብዝርዝር ኣብ 1ይ ዙር ጀኖሳይድ ትግራይ ኣብ ዝብል ፅሑፍ ተመላኺቱ እዩ፡፡
ኣብ 1ይ ጀኖሳይድ ትግራይ ዝተጀመረ ምልክት ጌርካ ትግራይ ናይ ምፅላም ተግባር 5ይ ጀኖሳይድ ቅድሚ ምፍፃሙ እውን ህዝቢ ትግራይ ፈሊኻ ዝውቀዐሉ ጠቐነታት ብምልጣፍ ዘራያት ንምትእኽኻብ ብዕቱብ ተሰሪሕሎም፡፡ ብውልቀይ ኣብ ዝገበርኩዎ ዉሱን ቁፅራዊ ዳህሳስ ካብ 1987 ክሳብ 2010 ዓ.ም ጥራይ ህዝቢ ትግራይ ካብቲ ካሊእ ህዝቢ ተፈልዩ ክረአን ፀላኢ ክበዝሖን ንምግባር ዘኽእሉ 226 መፃሕፍቲ ተሓቲሞም ንንባብ በቒዖም እዮም፡፡ እቶም መፃሕፍቲ ህዝቢ ትግራይ ብሙሉኡ ወያነ ዝብል ታርጋ ክልጠፈሉ ተገይሩ፡፡ ኣብ ኢትዮጵያ ዝነበረ ስርዓት ብቐጥታ ምስ ህዝቢ ትግራይ ኣተሓሒዞም ብምግላፅ ኣብ ልዕሊ ስርዓት ኢህወዴግ ዝኾነ ዓይነት ፅልኢ ዘሕደረ ውልቀ ሰብ ይኹን ጉጅለ፤ ኣብ ልዕሊ ህዝቢ ትግራይ እውን ክቱር ፅልኢ ክፈጥር ብዝገብር ስልቲ ተቓኒዮም ክስነዱ ተገይሩ፡፡ መብዛሕቲኦም ሰብ ዋናታት እዞም መፃሕፍቲ ልሂቃን ኣምሓራ ኮይኖም፤ ኣብ 2010 ዓ/ም ፍቅሬ ቶሎሳ ብዝተብሃለ ተወላዲ ኦሮሞ ዝቐረበ መፅሓፍ ነቶም ቅድሚኡ ክሕተሙ ዝፀንሑ መፃሕፍቲን ፅልኢታትን ብምጥቕላል ተበታቲኑ ዝነበረ ፅልኢት ኣብ ሓደ ክስለፍ ጌርዎ፡፡ ብኻሊእ ገፅ ነቲ ሓይሊ ትምክሕቲ ካብ 1262 ዓ.ም ጀሚሩ ዝሃነፆን ኣብ ዓለም ዝና ሕሶት ክረኽበሉ ዝፀንሐን ሰለሙናዊ ስርወ ንግስነት ብምፍራስ “ኣዳም ኣብ ጣና ተወሊዱ፣ ኣምሓራይ ሴም ዘይኮነስ ኩሽ እዩ”! ብምባል ማሕበር ኦሮ-ኣማራ ክምስረት ምኽንያት ኮይኑ፡፡
ብናተይ እምነት እዞም ኩሎም መፅሓፍቲ ንሕትመት እንትበቕዑ ዋላ ድኣ ናይ ውልቀሰብ ስም ሒዞም ይተሓተሙ እምበር ኣዳለውቶም ብዙሓት፣ ሓሳቦም ናይ ማሕበር እዩ፡፡ ነዚ መረጋገፂ ዝኸውን ናይ መስፍን ወልደማርያም 3 ዓበይቲ መፃሕፍቲ (አዳፍኔ፣ እንዘጭ እንቦጭን መክሸፍ እንደ ኢትዮጵያን) ምርኣይ ይከኣል፡፡ እዞም ግዙፋት መፃሕፍቲ ኣብ ውሽጢ ክልተ ዓመት ተሓቲሞም ንንባብ በቒዖም፡፡ ካብ ዋሽንግተን ዲሲ ክሳብ ኣዲስ ኣበባ ብርክት ዝበሉ ዋዕላታት ተገይርሎም፡፡ እዞም መፃሕፍቲ ኣሰናዲኦም ዝተብሃሉ ሰብኣይ ኣብቲ እዋን ኣብ ከቢድ ሕማም ዝነበሩ ሽማግለ ካብ ምዃኖም ብተወሳኺ ስርዓተ ምትንፋሶም ተዛቢዑ ብሓገዝ መተንፈሲ (ቱቦ) ይትንፍሱ ዝነበርሉ እዩ፡፡ ኣብ ከምዚ ዓይነት ዘሎ ሰብ ኣብ ውሽጢ ክልተ ዓመት ሰለስተ ዓበይቲ ፅሑፋት ኣሰናዲኡ የሕትም ማለት ኣይከኣልን፡፡ እቲ ሓቂ ግን ካሊእ እዩ፡፡ ሓይሊ ትምክሕቲ ብጉጅለ ዘዳለዎም ፅሑፋትን ዝተዛብዑ ኣተሓሳስባታትን ብስም እቲ ጫፍ ትምክሕቲ ዝኾነ ውልቀ ሰብ ክሕተም ምግባር እዩ፡፡
እዞም ልዕሊ 200 መፃሕፍቲ ከምዘለዉ ኮይኖም ህዝቢ ትግራይ ብምግላል ድሌት ሊሂቃን ኣምሓራ ንምፍፃም ዝተጠቐምሎም ተግባራት ኣብ ጋዜጣ፣ መፅሄት፣ ዩቱብን ምሸታዊ መድረኻትን ከምኡ ድማ ኣስመራን ዋሽንግተን ዲሲን ማእኸል ዝገበራ ጣብያታት ቴሌቪዥንን ራዲዮን መዓልታዊ ኣጀንዳታት ጌሮም ክጥቀመሉ ክኢሎም፡፡ ኩለን ማዕኸናት ሓበሬታ ካብ ሓደ ማእኸል መልእኽቲ ተቐቢለን በብናይባዕለን ኢዲቶርያል ፖሊሲን ኣቀራርባን ዝፍነዋ እኳ እንተመሰላ፤ ኣብ ምጥፋእ ህዝቢ ትግራይ ዘነፃፀረ ርእሰ ጉዳያት ብምልዓል ተመሳሰልቲ ኔረን፡፡ ፍልፍል ሓበሬታ እዘን ሚዲያታት ካብ ሓደ መኹባዕቲ ዝርከብ ኮይኑ ወነንተን ድማ ብቂምን ሕነ ምፍዳይን ተለዓዒሎም ብጠበንጃ ዝበፅሖም ስዕረት ብብርዒ ክቃለሱ ዝተሰለፉ እዮም፡፡ ስሩዓት መደባት፣ ጋዜጣታትን መፅሄታትን ካልኦት መደበኛ ማዕኸናት ሓበሬታን ነቲ ብውነ ዝከታተል፣ ግዜ ሂቡ ዝትንትንን ጥልቕ ዝበለ ፍልጠት ዘለዎን ማእኸል ዝገበራ ኮይነን፤ ነቲ ብዙሕ ግዘ ዘይብሉ ንኡስ ወለዶ ድማ ምስ ብቴክኖሎጂ ተሳንዩ ዝኸይድ ዕድል ፈጢረምሉ፡፡ ብቐሊሉ ደጋጊምካ ክትዛረቦም ዝኽእሉ ፊልምታት፣ ክሊፓት፣ ብሂላትን ሓፀርቲ ፅሑፋትን ኣብ ማሕበራዊ ሚድያ ብምጥቃም፤ ደቂ ትግራይ ኣብ ዘለዉዎ ክስከፉን ክግለሉን ናይ ምግባር ስራሕቲ እዮም፡፡ ባህልን ክብርን፣ ትውፊታትን ቋንቋን ትግራይ ብምጥቃም ትግራዋይ ንምንሻው ክስርሑ ዝፀንሑ ሰይጣናዊ ተግባራት፤ ትግራዋይ ካብቲ ካሊእ ተፈልዩ ክውቃዕ ንምግባር እዩ፡፡ ብክበበው ገዳ ዝተሰርሑ ሓፀርቲ ፀወታታት ምስ እንዕዘብ፤ ህዝቢ ትግራይ ክነዓቕ ዘለዓዕሉ “መጋኛ፣ ፍራሽ ኣዳሽ፣ ጎረቤታሞች” ዝብሉ ፊልምታት ብመስፍን ወልደማርያም ዝተፅሓፉ “ኣዳፍኔ፣ መክሸፍ እንደ ኢትዮጵያ፣ እንዘጭ እንቦጭን የኢትዮጵያ የቁልቁለት ጉዞን” ዝብሉ መፃሕፍቲ ምስ እንርኢ፤ ህዝቢ ትግራይ ከም ባንዳን ካብታ ሃገር ሕሉፊ ተጠቃሚን ጌሮም ብምቕራብ ብኻሊእ ህዝቢ ክፅላእ ምግባር ዘተኮሩ እዮም፡፡ ህዝቢ ትግራይ ክፅላእ ብደገን ውሽጢን ልዑል ፃዕሪ ክገብሩ ዝፀንሑ ተስፋሕፋሕቲ ሓይሊታት ኣምሓራ ብ2009 ዓ/ም ኣብ ዋሺንግተን ዲሲ ሆቴል ማርዮት ዋዕላ ኣካይዶም፡፡ “መዘዝ ስርዓት ፌደራሊዝምን መፃኢ ዕድል ኢትዮጵያን” ብዝብል ዝተሳለጠ እቲ ዋዕላ፤ ብላዕለዋይነት ነበር ምክትል ኣምባሳደር ኣሜሪካ ኣብ ኣፍሪካ ሄርማን ኮሆን ዝተረኸበሉን ኮይኑ፤ ብኣተሓባባራይነት ልሂቃን ኣምሓራ ዝተፈፀመ እዩ፡፡ ወያነ ብምፅላእ ኣቢልካ ህዝቢታት ኢትዮጵያ ኣብ ልዕሊ ህዝቢ ትግራይ ንጀኖሳይድ ክዳለዉን ኣብ ኢትዮጵያ ቋንቋ መሰረት ዝገበረ ኣወዳድባ ክፈርስን መደምደምታ ዝተበፅሐሉ እቲ ዋዕላ፤ እዙይ ንምስላጥ ሓዱሽ መሪሕነት ኣድላይ ምዃኑ ተስማዕሚዑ እዩ፡፡ እቲ ዋዕላ ፍሉይ ዝገብሮ ተወካሊ ኢሳያስ ኣፈወርቂ ኣብ ዘተ ሓድነት ኢትዮጵያ ዝተረኸበሉ ኮይኑ፤ ድሌት ኢሳያስ ኣፈወርቂ ሓድነት ኢትዮጵያ ክሕሎን ኤርትራ ዳግም ኣካል ኢትዮጵያ ክትከውንን ንዝፅውዑ ብበዓል ሻለቃ ዳዊት ወልደጅወርግስን ነበር ሚኒስቴር ጉዳያት ወፃኢ ደርጊ ጎሹ ወልዴን ንዝቐረቡ መፅናዕታዊ ፅሑፋት ዋላ ሓንቲ መልሲ ከይሃበሉ ምሕላፉ እዩ፡፡
ሚዲያታት ኢትዮጵያ ኣብ ዋሽንግተን ዲሲ ዝተሳለጠ ኣሃዳዊ ጎስጓስ ከም ዘይረኣያ ጎስየን ብምሕላፍ ኣብ ለንደን ዝተሳለጠ “ናፍቖት ኣራት ኪሎ ዘለዎ ኣብ ኣራት ኪሎ ይቀመጥ” ብዝብል ቴማ ዝተሳለጠ ኣብ ናፅነት ኦሮሚያ ዘድሃበ ዘተ ከውግዛ ተራእየን፡፡ ብሽም ኦሮ-ኣማራ ኣብ ባህርዳርን ኣዳማን ዝተሳለጠ ጫውጫው መቐፀልታ ዋዕላ ዋሽንግተን ዲሲ ኮይኑ ብሄራዊ ውድባት ኦሮሞ ሒዘምዎ ንዝተልዓሉ ኣጀንዳታት ብምቑፃይ ካብ 2006 ዓ.ም ጀሚሩ ንዝተልዓለ ምንቅስቓስ ቄሮ ተጠሊፉ ንረብሓ ጉጅለ ኦሮ-ኣማራ ክውዕል ተዋስኦ ተሰሪሑ፡፡ ብመፅባዓታትን ምሕፅንታን ተጀሚሩ ዝቐፀለ ጉጅለ ኦሮ-ኣማራ ሓበራዊ ፀላኢ እምበር ሓበራዊ ራኢ ዘይነበሮ ጉጅለ ጥፍኣት ኮይኑ በዝሒ ህዝቢ ተበሊፁ ስልጣን ብምጭባጥ ኣሃዳዊ ልኡኹ ኣብ መወዳእታ ንምብፃሕ ህዝቢ ትግራይ ንምጥፋእ ቀዳማይ ሕሪያ ገይሩ ወሲድዎ፡፡ “ግራት ገመቹ ተሸይጡ ሓጎስ ስለ ዝሰፈረሉ፤ ገመቹ ኣብ መሬቱ ዋረዲያ ኮይኑ” ብዝብል መርዛም ጎስጓስ ክሳለጥ ዝፀንሐ ዓመፅ ተጠሊፉ፤ ደም ኦሮሞ ደመይ ብዝብል በለፀኛ ጭርሖ ናብ ስልጣን ዝተጓየየ ሓይሊ ትምክሕቲ ተደሚሩ እንትረአ መን ናብ ስልጣን ይመፅእ እንተዘይኮይኑ ለውጢ መሪሕነት ከምዝህሉ ግድን ኮይኑ፡፡ ኣብዚ ዕስላዊ ምንቅስቓስ ብዘይካ ኣብ ትግራይ፣ ሱማሌን ዓፋርን ኣብ ኩለን ክልላት ሞትን ምምዝባልን ንቡር ኮይኑ፡፡ ትግራዋይ ኣብ ዝሃለወ ይሃሉ ክሽቑረር፣ ኣብ ምንቅስቃሳቱ ክስከፍ፣ መገዛ ደም ከፊሉ ዘረጋገፃ ሃገር ክሓፍረላ፣ ሓቂ ሒዙ እናሃለወ ብሰኸፈት ካብ መድረኻት ባዕሉ ከግልል ተገዲዱ፡፡ ኣብይ ኣሕመድ ስልጣን ምሓዙ ስዒቡ ኣብ ኦሮ-ኣማራ ዝተጠነሰ ውዲት ብምሽጥር ሒዙ ክጎዓዝ ኣይከኣለን፡፡ ኣብ ውሽጢ 80 መዓልቲ ብማዕኸናት ዜና ኣዛብእ ቀትሪ ብምባል ኣብ ልዕሊ ህዝቢ ትግራይ ሒዝዎ ዝተልዓለ መርዚ ክነፅግ ጀሚሩ፡፡ “መርከብን ኣውሮፕላንን” ተሰሪቐን ካብ ዝብል ዘይመስል ዘረባ ጀሚርካ ክሳብ ብሽጉጥ ተላፅየ ዝብሉ ተኸታተልቲ ሰነዳዊ ፊልምታት ብምፍናው ኣብ ልዕሊ መሪሕነትን ህዝቢን ትግራይ ዘለዎ ዝኸሓነ ፅልኢ ኣንፀባሪቕዎ፡፡ ደቂ ትግራይ ኣብ ውሽጢ ኢትዮጵያ ጥራይ ዘይኮነስ ኣብ መድረኽ ዓለም እውን ክፅልኡን ነፂልካ ክውቅዑን ዘኽእል ኣወዳድባን ስራሕቲ ዴፕሎማሲን ተመዓራርዩ፡፡ ኣብ ኢትዮጵያ ትግራዋይ ኮይንካ ምርካብ ገበን ኮይኑ፡፡ ነጋዶን ኢንቨስተራትን ትግራይ ምስ ባንኪ ዝነበሮም ርክብ ክግደብን ን27 ዓመት ዝተጠቐምኩምዎ ይኣኽለኩም ተባሂሎም፡፡ ህዝቢ ትግራይ ኣብ ዝሃለወ ይሃሉ ወያነ ብዝብል ስም ተጓንዩ፡፡
ተደራረብቲ በደላት እናበፅሖ እውን እንተኾነ ርእሱ ከድንን ዘይከኣለ ህዝቢ ትግራይ፤ ኩለን መማረፂታት ተጠቒሙ ናብ ዓዱ ክተኣኻኸብ ጀሚሩ፡፡ ዝፈትዎን ዝነበረሉን ገዛውቱ እናራሕረሐ ናብ ትግራይ ምትእኽኻብ ጀሚሩ፡፡ ኣብ ትግራይ ዝተጀመረ ምትእኽኻብ ዘስገኦ ጉጅለ ፋሽሽቲ ኣብይ ኣሕመድ፤ ህዝቢ ትግራይ ናብራ ከቢርዎ ምስ መራሕቱ ንኽበኣስ መንገዲ ኣዲስ ኣበባ-ወልዲያ-ኣላማጣ ክዕፆ፣ ኣብ ከተማታት ትግራይ ራዕዲን ዕግርግርን ክፍጠር እሞ ስርዓተ ንምኽባር ብዝብል ሽርሒ ሓይሊ ፌደራል ምእንታን ተፀዊዑ ክኣቱ ብሳንብኡ ዝትንፍሱ ባንዳታት ወዲቡ፡፡ ኣብ መንጎ ደቂ ትግራይ ምክፍፋል ንምፍጣር ድማ ኩራ ኣለዎ ዝተብሃለ ትግርኛ ዝዛረብ ከተኣኻኽብ ጀሚሩ፡፡ ብስም ነፃ ፖለቲካ ናብ ኣዲስ ኣበባ ዝተመለሱ በዓል ኣረጋዊ በርሀ፤ ዝኸሓነ ፅልኦም ሕነ ዝፈድይሉ ዕድል ከመቻችዉ ጥጡሕ ባይታ እኳ እንተተመዓራረየሎም ኣብ ልዕሊ ህዝቢ ትግራይ ዘንፀላለወ ሓደጋ ጥፍኣት ዝተዓዘቡ ደቂ ትግራይ ኣብ ሓደ ረቢቦም፡፡ ኣብ መንጎ ህዝቢ ትግራይ ፍልልይ ዝቕበል ሓይሊ እናተዳኸመ ብኣንፃሩ ኣብ መሰረታዊ ሕቶታት ትግራይ ዝረዳድኡ ኣተሓሳስባታት እናጎልሁ መፅዮም፡፡ ኣብይ ኣሕመድ ኣብ ክልል ሶማሌ ኣብ ልዕሊ ዓብዲ ሞሓመድ ዑመር ዝፈፀሞ ወታደራዊ ወፍሪ ኣብ ትግራይ ንምትግባር ከምዘይከኣል ብግልፂ ተረዲኡ፡፡ ብምዃኑ ድማ ኣብ ልዕሊ ህዝቢ ትግራይ ሙሉእ ኲናት ብምእዋጅ ህዝቢ ትግራይ ንምስኳን ብኹሉ ዓቕሙ ተረባሪቡ፡፡ ጀጋኑ ጀነራላት ትግራይ ብምቕንፃል ኣብ ልዕሊ እቲ ን27 ዓመታት ዝተሃነፀ ወታደራዊ ኣፅዋር ኩሉ ሃፍቲ ኢትዮጵያ ኣንቀሳቒሱ ኣፅዋርን ሎጂስቲክስን ኣዳሊዩ፡፡ ቂም ኣለና ዝበሉ ነበር ሰራዊት ደርጊን ኣብ ጥሮታ ዝፀንሑ በዓል ኣበባው ታደሰን ባጫ ደበሌን ከምኡ ድማ ሃገር ከዲዖም ዝፀንሑ በዓል ኣለምሸት ደግፌ፤ ህዝቢ ትግራይ ንምጥፋእ ፃውዒት ተገይርሎም፡፡ ካብ 111 ሚልዮን ህዝቢ ዝተኣከበ ሰራዊት ውሒድዎ ዕሱብ ሰራዊት ህግደፍን ካብ ሞሓመድ ፎርማጆ ዝተረኸቡ ሰራዊት ሶማልን ተጠቒሙ፡፡ ናይ 2020 ዝተራቐቑ ቴክኖሎጂታት ድሮን ኣሜሪካ (ብሓደራ ዓረብ ኤሜሬት ዝመሓደር)፣ ኢራን፣ ቱርኪን ቻይናን ኣብ ጥቕሚ ክውዕል ሙሉእ ምድላው ብምግባር ኣብ ልዕሊ ህዝቢ ትግራይ ጀኖሳይድ ኣዊጁ፡፡
ህዝቢ ትግራይ ብሰማይን ብምድርን ተኸቢቡ ኣብ ልዕሊኡ ጀኖሳይድ እንትፍፀሞ ኣብ ኢዱ ዝተረፈት መማረፂት ሓፂናዊ መኸተ ጥራይ ኮይና፡፡ ብዝተጓዓዞ ሜትሮ ቁፅሪ እኹል ሕክምና፣ ካብ ቁርፂ ክሳብ ዝተዓሸገ ማይ፣ ብሰማይ እኹል ስለላን መጥቃዕቲ ኣውሮፕላንን ድሮንን፣ ብመሬት ታንኪን ባንኪን ተወሲኽዎ ብዘራያት ተዓጂቡ ኣብ ልዕሊ ህዝቢ ትግራይ ዝተፈነወ ወራር፤ እንትርፊ ህዝቡ ካሊእ ዝቋፀር ስንቂ ዘይነበሮ ፍሉይ ሓይሊ፣ ካብ እዚ ሰሜን ናብ ህዝቦም ዝወገኑ ነበር ኣባላት ሰራዊት፣ ነባር ዓቕሚን ምልሻን ትግራይ ህዝቦም ንምድሓን ተኣምር ሰሪሖም፡፡ ኮይኑ ግን እቲ ውግእ ስጋን ሓፂንን ኮይኑ፡፡ ብጋዕገልጠም ምስ ዝተዓጀበ ሽሾ ሰራዊት ገጢምካ ክሳብ መወዳእታ ምርፃም ቃልሲ ህዝቢ ትግራይ ምብታን ምዃኑ ዝተረደአ መሪሕነት ትግራይ ሓዱሽ ኣወዳድባ ንምፍጣር ወሲኑ፡፡ ዝተበታተነ ሓይሊ ትግራይ ዳግም ተወዲቡ እስትንፋስ ምእንታን ከይሰርዕ ናብ ነፍስ ወከፍ ቁሸት ዝተዘርገሐ ሰራዊት ጉጅለ ፋሽሽቲ ኣብይ ኣሕመድ፣ ዕጡቓት ኣምሓራን ዕሱብ ሰራዊት ኢሳያስ ኣፈወርቂን፤ ኣብ ልዕሊ ደቂ ኣንስትዮ ትግራይ ዘስካሕክሕ ፆታዊ መጥቃዕቲ ብምፍፃምን ህዝቢ ትግራይ ብኣልማሚት ብምቕታልን ከሰኩኑ፤ ካብ ዝነኣሰ ክሳብ ዝዓበየ ሃፍቲ ትግራይ ብምውራርን ብምዕናውን ተጠዋራይ ማሕበረሰብ ክፍጠር ንምግባር ዘኽእሎም ኩሉ ዓይነት ግፍዒ ፈፂሞም እዮም፡፡
ካብ ማሕበረሰብ ዓለም ከዊልካ ትግራይ ብፀልማት ንምጥፋእ ዝተበገሰ ጉጅለ ፋሽሽቲ ኣብይ ኣሕመድን ዘራያቱን፤ ኣብ ልዕሊ ትግራይ ጀኖሳይድ እንትእውጅ፤ ቀልቢ ሚዲያታትን ፖለቲከኛታትን ዓለም ኣብ ፕረዝዳንታዊ መረፃ ኣሜሪካ ተፀሚድሉ ኣብ ዝነበረ እዋን እዩ፡፡ ጉጅለ ፋሽሽቲ መቐለ ምሓዙ ስዒቡ ዓለም ብዛዕባ ትግራይ ኣነ ዝበልኩዋ ጥራይ ትስማዕ ክብል ኣብቲ መፃወቲኡ ፓርላማ ቀሪቡ ተጃሂሩ፡፡
ባሕቲ ሕዳር 2013 ዓ/ም ኣብ ማይ ካድራ፣ ካብ 19 ክሳብ 21 ሕዳር ኣብ ከተማ ኣኽሱም፣ ዕለት 21 ሕዳር ኣብ ቤተክርስትያን ማርያም ደንገላት ከምኡ ድማ ኣብ ከተማታት ሸራሮ፣ ዓዲ ሃገራይ፣ዛላንበሳ፣ ዕዳጋ ሓሙስ፣ ሰቲት ሑመራ፣ ውቕሮ፣ መቐለ፣ ሃገረ ሰላም፣ ዓብይ ዓዲ፣ ወርቃምባ፣ ማሕበረ ዴጎ፣ ደብረ ኣባይ፣ ሳምረ፣ ግጀት፣ ጅጅቀ፣ ቆላ ተምቤን፣ ቦራ ሰለዋ፣ ኢሮብ ወዘተ ዝፈፀሞ ጨፍጫፍ ብምኽሓድ ዕለት 25 ሕዳር 2013 ዓ.ም ኣብ ዘሳለጦ ዋዕላ ፓርላምኡ፤ ዋላ ሓደ ሰብ ከይቀተልና መቐለ ኣቲና ክብል ንዓለም ኣደናጊሩ፡፡
ኣብ 8 ኣዋርሕ ፃንሒት ጉጅለ ፋሽሽቲ ኣብይ ኣሕመድን ዘራያቱን ንብረት መንግስቲን ውልቀ ሰባትን ትግራይ ናብ ኤርትራን ኣምሓራን ተጓዒዙ፣ ኣብያተ ትምህርቲ፣ ማእኸላት ጥዒና፣ ሕርሻ፣ ማይ ትግራይ ተጓሒሉ ወይ ዓንዩ፡፡ ህዝቢ ትግራይ ኣብ ልዕሊ ብጥይትን ቁምቡላታትን ዝበፅሖ ጨፍጫፍ፤ ብቐሊሉ ክድሕኑ ብዝኽእሉ ብተመሓላለፍቲ ሕማማት ክውዳእ፣ ብጥሜት ክሳቐ ተወሲንሉ፡፡ ወለዶ ትግራይ ከይቕፅል ማህፀን ተጋሩ ክበላሾ፣ ኮነ ኢሎም መልከፍቲ ኤችኣይቪ ንክስፋሕፋሕ ብኢሳያስ ኣፈወርቂ ልኡኽ ዝተውሃቦም ልዕሊ 2800 ዕሱባት ሰራዊት ናብ ትግራይ ተዋፊሮም፡፡ ልሙዕ መሬት ምዕራብን ደቡብን ትግራይ ብቐጥታ ኣብ ትሕቲ ምምሕዳር ኣምሓራ፣ ከባቢታት ባደመ፣ ዓዲፀፀር፣ ዛላንበሳ፣ ዓሊተና ኣብ ትሕቲ ስርዓት ኢሳያስ ክመሓደር፤ ዝተረፈ ህዝቢ ትግራይ ድማ ፎትዩ ፀሊኡ መንነቱ ንኽልውጥ፣ ዝለመዶም ደርፍታት ቃልሲ፣ ኣብ ሓድነት ትግራይ ዝተዘየሙ ሙዚቃታት ትግራይ ካብ ሚዲያታት ትግራይ ክርሕቑ ተጌሮም፡፡
ብስም ጊዚያዊ ምምሕዳር ኣብ ትግራይ ዝተጣየሸ ልኡኽ ኣብይ ኣሕመድ፤ መንነትን ታሪኽን፣ ሃፍትን ንብረትን፣ ህይወትን ንዋይን ትግራይ እንትጠፍእ ዝምርቕ ብምዃኑ፤ ከተማ መቐለ ኣብ ኢድ ሸፋቱ ወዲቓ፡፡ ኣብ ማእኸል መንገዲ ብኻራ ምሕራድ፣ ገንዘብን ንብረትን ምሕዳግ፣ ገዛ ኣንኳሕኲሕኻ ዝደለኻዮ ምፍፃም ልሙድ ኮይኑ፡፡ ንመሰል ህዝቢ ትግራይ ክቃለሳ ዝፀንሓ ሚዲያታት ትግራይ ሙሉእ ብሙሉእ ተዓፅየን፡፡ ንብረትን ቴክኖሎጂን ድምፂ ወያነ ትግራይ ብቐጥታ ናብ ባህርዳር ብምፅዓን መማሓየሺ ቴሌቪዥን ኣምሓራ ተጌሩ፡፡ ቴሌቪዥን ትግራይ ኣብ ውሽጡ ብዝፀንሑ ባንዳታትን ብኣብይ ኣሕመድ ብዝሰልጠኑ ኣተሓሳስባታትን ክምራሕ ተጌሩ፡፡ ብምዃኑ ድማ ህዝቢ ትግራይ ብቛንቁኡን ብንብረቱን ክስበኽ ልዑል ፃዕሪ ተጌሩ፡፡ ሚድያ ትግራይ ኣብ ልዕሊ ህዝቢ ትግራይ ዝፍፀም ጀኖሳይድ ከይፅብፅብ ብመምርሒ ተኸልኪሉ፡፡ 15 ሰነ 2013 ዓ.ም ኣብ ተጎጓ ዝተፈፀመ ጨፍጫፍ ብዓለም ለኸ ሚዲያታት ሽፋን እንትረክብ ቴሌቪዥን ትግራይ ከየመሓላልፎ ተኸልኪሉ፡፡ ነቲ ጨፍጫፍ ብሓዱሹ ሙሉእ ብሙሉእ ሰኒዶም ዝመፁ ጋዜጠኛታት ሰነድ ከየውፅኡ ተዓጊቶም፡፡ ብሓፈሻ ሚዲያታትን ፖለቲከኛታትን ኢትዮጵያ ጉጅለ ፋሽሽቲ ኣብይ ኣሕመድ ኣብ ትግራይ ዝፈፀሞ ጀኖሳይድ ክሓብኡን ዓለም ናብ ትግራይ ገፃ ከይተማዕዱን ብሙሉእ ዓቕሞም ፅዒሮም፡፡
ብመሰረት ኣብ 1948 ከምኣቆፃፅራ ኣውሮፓውያን ዝፀደቐ ኮንቬንሽን ውድብ ሕቡራት ሃገራት፤ ጀኖሳይድ ማለት ብትልሚን ኮነ ተባሂሉን ደቂ ሰባት ብሰንኪ ዘለዎም ሓበራዊ መግለፂ (ዘርኢ፣ ብሄር፣ ሃይማኖት፣ ፖለቲካዊ ውዳበ፣ ቋንቋ ወዘተ) ሙሉእ ብሙሉእ ወይ ድማ ብኽፋል ካብ ገፅ መሬት ክጠፍኡ ምግባር እዩ፡፡ ብትልሚ ግዳይ ምፅናት ዝኸውን ኣካል፤ ምኽንያት ጥፍኣቱ ዝኾነ ዓይነት ገበን ስለ ዝፈፀመ ዘይኮነስ፤ ኣባል እቲ ክጠፍእ ትልሚ ዝወፀሉ ማሕበረሰብ ስለ ዝኾነ ጥራይ እዩ፡፡ ኣብ ገበነኛ መቕፅዒ ሕጊ ኢትዮጵያ ዓንቀፅ 269 እውን ዘርኢ ምጥፋእ ማለት ምስ ኮንቬንሸን ውድብ ሕቡራት ሃገራት ተመሳሳሊ ትርጉም ሂብዎ ኣሎ፡፡ ድንጋገ ዘርኢ ምጥፋእ ኢትዮጵያ “ኣብ እዋን ኵናት ይኹን ሰላም ብሰንኪ ሓበራዊ መግለፂኦም (ዓሌት፣ ዘርኢ፣ ዜግነት፣ ሕብሪ፣ ፖለቲካዊ ወይ ሃይማኖታዊ እምነት) መሰረት ዝገበረ መጥቃዕቲ ምዃኑ ኣቐሚጡ ኣሎ፡፡” ብመሰረት ገበነኛ መቕፅዒ ሕጊ ኢትዮጵያ ዓንቀፅ 269፤ ሓደ ሓበራዊ መግለፂ ዘለዎ ጉጅለ ንምጥፋእ ዝሓሰበ፣ ዘዋደደ፣ ዝወደበ፣ ዘለዓዓለ ወይ ትእዘዝ ዘመሓላለፈን ብሰንኩ ድማ፡-


text:
ኢልሃን ኣብዚ ኣሜሪካ ትነብር ተኸታሊት እምነት እስልምና ብምዃና፡ ጸላም ብምዃና፡ ስደተኛ ብምዃና ተቕርቦ ይቕሬታ ከምዘየለ ትሕብር።
ኢልሃን ዋላ’ዃ ንፖለቲካ ክፍለ ግዝኣት ሚነሶታ ሓዳሽ እንተኾነት ንእሽተይ ቆልዓ ኾይና ካብ ሃገራ ሶማል ካብ ትስደድ ነዊሕ መንገዲ መጺኣ’ያ።
“እታ ቅድሚ 22 ዓመታት ኣብ መዓስከር ስደተኛታት ዝነበረት ንእሽቶይ ቆልዓ ዘገድሳ ካብ መዓልቲ ናብ መዓልቲ ብሕይወት ምንባር ጥራይ እዩ ኔሩ። ብዛዕባ’ዚ ዓብይ ሕልሚ ኾነ መደብ ትሓስብ ኔራ ኢለ ኣይግምትን።”
ኣብ ዩኒቨርሲቲ ሚነሶታ ፕሮፌሰር ፖለቲካል ሳይንስ ዝኾኑ ላውረንስ ጃኮብዝ ግን ኢልሃን ነቲ ምርጫ ተዓዊታ ኣብ ቤት ምኽሪ ተወከልቲ’ቲ ክፍለ ግዝኣት ሚነሶታ መንበር ክትረኽብ ዘሎ ዕድል ጸቢብ እዩ ይብሉ።
ንሶም ብተወሳኺ ኣብ ከባቢኣ ዘሎ ኹሉ ኣንጻራ’ዩ ይብሉ። ሚነሶታ ዝበዝሓ ካብ ነበርታ ኣመንቲ ክርስትና ኽኾኑ ኸለው ኢልሃን ግን ኣማኒት እስልምና እያ፡ ዝበዝሐ ነበርቲ ሚነሶታ ጸዓዱ ኽኾኑ ኸለው ኢልሃን ድማ ጸላም እያ፡ ኢልሃን ጓል ኣንስተይቲ’ያ ኣብ ሓጋጊ ኣካል እዛ ክፍለ ግዝኣት ድማ ደቂ ኣንስትዮ እኹል ተወኸልቲ የብለንን፡ ስደተኛ’ውን እያ ኣብዛ ዉሑድ ቁጽሪ ስደተኛታት ዝነብሩላ ክፍለ ግዝኣት ይብሉ።
ኣብ ሚነሶታ አስታት 25,000 ሶማልያዊያን ኣሜሪካዊያን ይነብሩ መብዛትሕኦም ድማ ብስደት ዝመጹ እዮም። እንተኾነ መብዛሕትኦም ካልእ አካል’ቲ ዳያስፖራ ዝኾነ መሃመድ ኑር ዝተባህለ ተወዳዳሪ ይድግፉ። እዚ ድማ ካልእ ካብቲ ክልተ ዓበይቲ ብድሆታት ኢልሃን ኣብ መባእታዊ ምርጫ እዩ።
ምሉእ ትሕዝቶ ኣብዚ ምስማዕ ይኽኣል።


text:
July 23, 2021
መሐመድ እድሪስ
ኤረትርየ ሓዳስ
ታሪክ ኤረትርየ ወሸዕበ ክሉ እግል ለኣምሩ ወጅብ። እብ ፍንቱይ እሊ ዲብ ሕርየት ለትወለደ ጂል ታሪክ ዐዱ ወሸዕቡ እግል ለኣምር መስኡልየት ክል ምዋጥን ቱ። ከምን እሊ እንዴ ትበገስነ፡ ምነ ብዙሕ ታሪክ ሸዐብነ ወእብ ፍንቱይ ዲብ ቀበትለ 30 ሰነት ተሕሪር ለትሰጀለ ምነ ብዙሕ ምስል ስወር ዲብ ነአትፈናጌ ሑድ እግል ንርኤቱ።
– ንዳል ኩፈሕ መሰለሕ ሸዐብ ኤረትርየ ዲብ ሄለል ሰብተምበር 1961 አስተብደ – 1963 ዐመልየት ሀይኮተ እብ ጀብሀት ተሕሪር ኤረትርየ፡
– ዲብ ዮም 15 ማርስ 1964 አግደ ህጁማት ሰውረት ኤረትርየ ድድ እስትዕማር አቶብየ ተአምበተ። –
– ዲብ ዮም 1 ፌብራዋሪ 1975 ህጁማት ድድ ጄሽ እስትዕማር ዲብ ድዋራት አስመረ። ክምሰልሁመ ዐተቆት ናይለ ዲብ ስጅን ዐዲከለ እስራም ለዐለው አሲሪን እብ ጀብሀት ተሕሪር ኤረትርየ። –


text:
ዓብዪ ግድብ ህዳሴ ብዝምልከት ኣብ መንጎ ኢትዮጵያ፣ሱዳንን ግብፅን ዝካየደ ልዝብ ሎማዕንቲ ሓሙስ ኣብ ከተማ ካይሮ ተጀሚሩ።
እዚ ናይ ሎማዕንቲ ናይ ግብፂ ኣኼባ ቅድም ክብል ብዝተበፅሐ ስምምዕ ኣብ ልዕሊ ግድብ ህዳሴ ተወሳኺ መፅናዕትታት ከካይድ እዩ ዝተብሃለ ኣማኻሪ ጉጅለ ንምቑፃር ዝተፀውዐ እዩ።
እቲ ኣኼባ ኣብ ግብፂ ክካየድ ዝሓተተት ግብፂ ምዃና ዝሓበሩ ኣቶ ፊቅ ኣሕመድ ነጋሽ ኣብ ሃገራት ተፋሰስ ናይል ናይ ምትሕብባር ማዕቐፍ ኢትዮጵያ፣ሱዳንን፣ግብፅን ደቡብ ሱዳንን ዝርከብኦት ናይ ምብራቕ ናይል ትካል ቴክኒክ ዋና ስራሕ ኣካይዲ እዮም።
ዛጊድ 40 ሚእታዊ ህንፀት ግድብ ህዳሴ ከምዝተዛዘመ ዝገለፁ ኣቶ ፊቅ ኣሕመድ ኣብ ልዕሊ እቲ ግድብ ዝካየድ መፅናዕቲ ካብ ሓደ ዓመት ክሳብ ሓደ ዓመትን ፈረቓን ክውድእ ከምዝኽእል ሓቢሮም።
‘’እቲ መፅናዕቲ ክዛዘም ከሎ እቲ ግድብ ኣዚዩ ርሑቕ መንገዲ ክጉዓዝ እዩ ዝብል እምነት ኣለኒ’’ ምስ በሉ ኣስዒቦም ድማ ‘’ብርግፀኝነት ምዝራብ ዝክኣል ግን እቲ መፅናዕቲ ቅድሚ ምዝዛሙ ቀዳሞት ክልተ ኣካላት/ዩኒትስ/ ሓይሊ ናይ ምምንጫ ስራሕቶም ክጅምሩ እዮም’’ኢሎም።
ኣብዚ ኣኼባ ብናይ ሰለስቲአን ሃገራት ምንስትራት ማይን መስኖን ዝምርሑ ልኡኻት ይሳተፉ ኣለው።


text:
ትማሊ ኣብ ከባቢ ሸረ ዝነበራ መካይን ምክልኻል ሰራዊት ብመንእሰያት እቲ ከባቢ ከይወፃ ብምክልኻል ኣብ ስታዲዮም ስሑል ሸረ ከምዘሕደሩወን እውን ተፈሊጡ’ሎ።
ሎሚ ንጉሆ ብዝተገብረ ልዝብ ኣብ ስታዲዮም ዝሓደራ መኻይን ምርድዳእ ክሳብ ዝብፃሕ ናብ ዝነበርኦ ካምፕ ክኣትዋ ከምዝተገደዳ ሓላፊ ርክብ ህዝብን መንግስትን ወጊድ ታሕታይ ቆራሮ ኣቶ ኪሮስ ለገሰ ገሊፆም።
እዚ ከምዚ’ሉ ከሎ ምንቅስቃስ ሰራዊት ምክልኻል ምትዕንቃፍ ቅኑዕ ኣይኮነን ክብሉ ምክትል ኣመሓዳሪ ክልል ትግራይ ዶ/ር ደብረጽየን ገብረሚካኤል ትማሊ አማስይኡ ንእዋናዊ ኩነታት አመልኪቶም ኣብ ዝሃብዎ መግለጺ ኣፍሊጦም። ነቲ ኣብ ክልልትግራይ ትማልን ቅድሚኡን ንምንቅስቃስ ሰራዊት ንምትዕንቃፍ ዝተራእየ ኣካይዳ’ዉን ኾኒኖም።
ዶ/ር ደብረፅዮን ኣብቲ መግለጺኦም እዚ ዓይነት ስጉምቲ ንሓድነት ህዝቢ ትግራይ ዝከፋፍልን ንክብሪ ሰራዊት ምክልካል ዝጥሕስን ብምኳኑ እዚ ፍጻሜ ግጉይ ስጉምቲ እዩ’ውን ኢሎም።
ንሶም ብተወሳኺ እዚ እንተዘኮይኒ ግን ዘይተደልየ ሳዕቤን’ዩ ዘለዎ ድሕሪ ምባል ተሓባቢርና ክንሰርሕ አለና’ውን ኢሎም።
ናይ ልምዓትን ሰናይ ምሕደራን ካልኦት ፀገማትና ክንፈትሕ እንተኾና ሰላም’ዩ ዘድልየና ዝበሉ ዶ/ር ደብረፅዮን ኣብነት ዝበልዎዉን ጠቂሶምም።
ቀዳማይ ሚንስተር ኣብይ ኣሕመድ’ዉን ኣብ ዝሓለፈ ቀዳም ምስ መማህራን ኣብ ዘካየድዎ ዘተ ነዚ ኣብ ክልል ትግራይ ምክልኻል ሰራዊት ከይንቀሳቀስ ህዝቢ አጊዱ ዝብል አመልኪቱ ንዝቀረበሎም ሕቶ ኣብ ዝሃብዎ ምላሽ ሰራዊት ምክልኻል አበይ ክሰፍር አለዎ ንምንታይ ዕላማ ክሰፈር አለዎ መዓስ ክሰፍር አለዎ ንዝብል ዝውስን ኣካል ኣሎ’ዩ፡ ምስ ዝኾነ ነገር ምትእስሳር የብሉን ድሕሪ ምባል ንጉዕዞ ምክልኻል ሓይሊ ምትዕንቃፍ ግን ጌጋ’ዩ ዝሓለፈ ዓመት ኣብ ኣምቦን ቦረናን ብመንእሰያት ደው ክብል ኣብ ዝተኸልከለሉ እዋን ንክሓልፍ ነቶም መንእሰያት ረጉፁ ከምዝሓለፈ ብምጥቃስ እዚ ክድገም የብሉን ኢሎም።


text:
ሰበስልጣን ቱርኪ ብስደት ኣብ ኣሜሪካ ይነብር ዝነበረ ስዑዲ ዓረባዊ ጋዜጠኛ ኣብ ቀረባ ንዝፍፅሞ መርዓ ዝኸውን ሰነድ ንምርካብ ኣብ ኢስታንቡል ኣብዝርከብ ናይ ስዑዲ ቆንስል ኣብ ዝሓለፈ ሰሙን ኣብ ዝኸደሉ እዋን ከምዝተቐተለ ኣብ መደምደምታ ምብፅሖም ገሊፆም።
ሰበስልጣን ስዑዲ ግን 59 ዓመት ዝዕድሚኡ ጀማል ኻሾጊ ንመዓልታት ሃለዋቱ እተጥፍአ እውን እቲ ክሲ መሰረት ኣልቦ እዩ ኢሎምዎ ኣለው።
ኣብ ደገ ትፅበዮ ዝነበረት ሕፅይቱ ሃቲስ ቸንጊዝ ግን ኣብ ዝሓለፈ ሰሉስ ናብቲ ቆንስል ምስ ኣተወ ካብቲ ህንፃ ከምዘይወፀ ገሊፃ’ላ።እቲ ጋዜጠኛ ንስዑዲ ዓረብ ብምንቅፍ ይፍለጥ።
ናይ ቱርኪ ፕረዚደንት ረሲፕ ተይብ ኤርዶጋን ነቲ ኩነታት ይከታተሉዎ ከምዘለውን ውፅኢቱ ብዘየገድስ ወግዓዊ ከምዝገብሩን ትማሊ ሰንበት ንጋዜጠኛታት ተዛሪቦም።
ንሮይተርስ መግለፂ ዝሃቡ ሓደ ብዓል ስልጣን ቱርኪ መባእታዊ ገምጋም ፖሊስ ከምዝሕብሮ እቲ ጋዜጠኛ ኣብ ውሽጢ እቲ ቆንሱል ተቐቲሉ’ሎ ኢሎም።


text:
ኣብ ሞንጎ ጎረባብቲ ክልላት ኦሮምያን ሶማሌን ብሰንኪ ዝተፈጸሙ ጥቅዓት፣ ኣብ ከተማ ኣወዳይ ብርክት ዝበሉ ሰባት ከምዝተቐትሉን ካልኦት እውን ከምዝተፈናቐሉን ተፈሊጡ። ሎሚ’ውን ክልቲኦም ክልላት ዝተፈላለየ ጠንቂታትን ሳዕቤንን ይገልጹ።
ሓላፊ ክፍሊ ርክብ ህዝቢ ክልል ሶማሌ ኣቶ እድሪስ እስማኤል ንቪኦኤ ክዛረብ ከሎ ሓምሳ ሰባት ተቐቲሎምና ክብል ከሎ፣ ናይ ክልል ኦሮምያ መዘንኡ ኣቶ ኣዲሱ ኣረጋ እቲ ቕትለት ምፍጻሙ ኣረጋጊጹ 18 ምኻኑን ካብ ሞንጎኦም እቶም 12 ካብ ክልል ሶማሌ እቶም 6 ኦሮሞቶት’ዮም ኢሉ።
እቶም ጥቕዓታት ይፍጸሙ ዘለው ብፍሉይ ሓይሊ ፖሊስ ሶማሌ’ዩ ንዝባሃል ሓበሬታ ዝነጸገ ወሃቢ ቃል ክልል ሶማሌ ኣቶ እድሪስ ‘ንፖሊስ’ቲ ክልል ተጠቒሙ ንኩሉ ዝመርሕ ዘሎ ፕረዚደንት’ቲ ክልል ኣቶ ለማ መገርሳ፣ ኣቶ ኣዲሱ ረጋሳ ሓላፊ ርክብ ህዝቢ፣ ሓይሊ ጸጥታ’ቲ ክልል ብሕልፊ ንጸላም ዕለት ኢልና ንዝክራ ዘለና 2 መስከረም ዝተፈጸመ ቅትለት ዝመርሐ ሓላፊ ዞባ ሃረር ኣቶ መላኩ’ዮም’ ኢሉ ብገበን ጅምላዊ ህልቂት ነቒፉ።
ኣቶ ኣዲሱ ኣረጋ ግና እዚ መርገጺ ክልል ሶማሌ’ዩ ኢለ ኣይቅበልን ኢሉ ነቲ ክሲ ነጺግዎ’ሎ። ‘እዚ መርገጺ ክልል ሶማሌ’ዩ ኢለ ኣይኣምንን። እዚ ካብ ኣቶ እስማኤል ናይ ውልቂ ባህሪ፣ ካብ ምህዋኽን ንነገራት ኣዕምቕካ ካብ ዘይምርኣይ ካብ ምንኣስ ብቕዓትን ዝብገስ ጸገም’ዩ። እዚ ብገበን ዘሕትት’ውን’ዩ’ ኢሉ።


text:
ትማሊ ሰሉስ ኣብ ምዕራብ ኦሮሚያ ተማሃሮ 2ይ ደረጃ ተቓውሞ ኣብ ዝወጽሉ ሓደ ተማሃራይ ተቐቲሉ።
ነቲ ኣስከሬን ጽዒና ኣብ ዝነበረት መኪና`ውን ፖሊስ ፈንጂ ደርብዩ ይብል ሓደ ነባሪ ንቪኦኤ አብ ዝሃቦ ቃል ሓደ በዓል ስልጣን ክሊ ኦሮሚያ`ውን ምሟት`ቲ መንእሰይ ኣረጋጊጹ`ሎ።
ብኻልእ ወገን፡ ፈደራሊስት ኮንግረስ ኦሮሞ፡ መንግስቲ ንፈደራላዊ ስርዓት ኣብ ምፍራሱ ይርከብ ብምባል ነቲ ኹሉ ክስዕብ ዝኽእል ሓደጋታት ተሓታቲ`ዩ ይብል።
'ንገላገሎ`ዶ ንኸውን ዝበልናዮ ኢፍትሓውነት፡ ብዕጽፊ እናወሰኸ ተስፋ ዝገበርናሉ ሰላም ርሒቑና፡ ኣብ መሬትና ተደብዲብና፡ ዝተመነናዮ ማዕርነት ሕልሚ ኾይኑ፡ ሓድነት`ዛ ሃገር ኣጠያያቒ እናኾነ መጺኡ'ይብል ኣቶ በቀለ ነጋ።
ዋና ጸሓፊ ኤፍኮ ኣቶ በቀለ ነጋ ኣተሓሒዙ፡ ቆልዑትና እናረኣናዮም ተቐቲሎም በኺና ቀቢርና ይብል።
መንግስቲ ኢትዮጵያ ብወገኑ፡ ብምኽንያት ማስተር ፕላን፡ ካብ ክሊ ኦሮሚያ ናብ ኣዲስ ኣበባ ዝኣቱ ጭራም መሬት የለን ይብል።
ምሉእ ትሕዝቶ አብዚ ምስማዕ ይኸአል።


text:
መንግስቲ ቀዳማይ ምንስቴር ኑሪ ኣል-ማላኪ ንቶም ኣኽረርቲ ንምምካት ፍሉይ ስልጣን ንኽውሃቦም ይሓቱ ኣለው።ይኹን እምበር ህፁፅ እዋን ንምእዋጅ ዝተፀውዐ ህፁፅ ጉባኤ ፓርላማ ዒራቕ ምልኣተ ጉባኤ ብዘይምምልኡ ተሰሪዙ’ሎ።
ካብ ሽዓት ዝኾኑ ምኽትል ኣፈ-ጉባኤ ፓርላማ ኻሊድ ኣቲያሕ መንግስቲ ነቲ ጉዳይ ናብ ቤት ፍርዲ ክወስዶ እዩ ኢሎም።
ቀዳማይ ምንስቴር ማሊኪ ፖለቲከኛታት ዒራቕ ባእሶም ጠጠው ከብሉ ፀዊዖም ኣለው።መራሕቲ ፖለቲካ ኣብ ክንዲ ነንሕድሕዶም ምስሕሓብ ንምሕባር ፃዕሪ ክገብሩን ’’ወረርቲ ገበነኛታት’’ ኢሎም ንዝፀውዕዎም ካብ ዝሓዝዎ ቦታታት ንምድፋእ ኩሉ ክተሓባበርን ፀዊዖም።
መንግስታዊ ቴሌቪዥን ዒራቕ ብፍቓዶም ዝዋግኡ ሰባት ኣብ መመልመሊ ኖቕጣታት ተሰሊፎ ኣርእያ’ላ።እቶም ዝበዝሑ ካብ ሱኒ ከኮኑስ ካብ ሽዓት ዝመፁ ይመስሉ።ልዕሊ 90 ሚእታዊ ሰራዊት ዒራቕ ሽዓት ምዃኖም ሓደ ሓደ ተንተንቲ ይዛረቡ።
እቶም ናዕበኛታት ናብ ባግዳድ ክነምርሕ ኢና ኢሎም ኣለው።ነዳዲ ንዝፀረየላ ከተማ ቤይጂን ትውልዲ ዓዲ ሳዳም ሑሴን ንዝኾነት ቲኪሪትን ከምዝተቖፃፀሩወን ተሓቢሩ’ሎ።እቶም ተዋጋእቲ ፍሉጥ ናይ ሺዓት መፀለዩ ቦታ ናብ ዝርከበላ ሳማራ ይግስግሱ ከምዘለው ኣል-ጀዚራ ፀብፂባ።
ነፈርትን ሄሊኮፕተራትን ዒራቕ ንትሕዝቶታት እቶም ዓመፅቲ ምድብዳበን ተገሊፁ’ሎ።
ብኻሊእ ወገን ድማ ናይ ኩርዲ ፔሽመርጋ ተዋጋእቲ ነዳዲ ንዝምረተላ ከተማ ኪርኩት ካብ ሓይልታት መንግስቲ መንዚዖምዋ ኣለው።
ዩናይትድ ስቴትስ ንቶም ወረርቲ ዕጡቓት ንድሕሪት ንምድፋእ ብመንግስቲ ዒራቕ ንዝቐረበ ወታደራዊ ሓገዝ እናመርመረቶ ምዃና ሓቢራ’ላ። እቶም ዓመፅቲ መብዛሕቲኦም ሱኒ ኣብ ዝነብሩሎም ከባቢታት ዒራቕን ሶሪያን እስላማዊ መንግስቲ ንምጥያሽ ይደልዩ።


text:
Radio Erena: 14 March 2017
መንግስቲ ሱዳን፣ ብደርቂ ንዝተሃስየ ህዝቢ ደቡብ ሱዳን ዝውዕል ልዕሊ 90 ሽሕ ኩንታል ወይ ድማ 10 ሽሕ ቶን ማሸላ ረዲኤት ከምዝለገሰ መግለጺ እቲ መንግስቲ ኣፍሊጡ።
እቲ ብትእዛዝ ፕረዚደንት ሱዳን ዑመር ሓሰን ኣልበሽር ዝተለገሰ ናይ እኽሊ ረድኤት፣ ኣብ ሓጺር እዋን ናብቲ ብከቢድ ደርቂ ተሃስዩ ዘሎ ህዝቢ ደቡብ ሱዳን ክባጻሕ ምዃኑ’ዩ ተሓቢሩ።
ንባዕላ ኣብ ከቢድ ቁጠባዊ ቅልውላው እትርከብ ሱዳን፣ ነቲ ህጹጽ ናይ መግቢ ረድኤት ዘድልዮ ጎረቤታ ህዝቢ ደቡብ ሱዳን ልዕሊ 90 ሽሕ ኩንታል እኽሊ ምልጋሳ፣ መርኣያ ሰናይ ድሌት ምዃኑ ኣብ ደቡብ ሱዳን ዝነጥፋ ዘለዋ ትካላት ረድኤት ይገልጻ።
ኣብ ደቡብ ሱዳን ተኸሲቱ ብዘሎ ደርቂ፣ ሚልዮናት ህዝቢ ተጸባይ ረዲኤት ክኸውን እንከሎ፣ ኣስታት 100 ሽሕ ካብኡ ግና ህጹጽ ናይ መግቢ ረድኤት ከምዘድልዮ መንግስቲ እታ ሃገር ዝሓለፈ ሰሙን ኣዊጁ’ዩ።
ኣብ ምብራቕ ኣፍሪቃ ብፍላይ ድማ ኣብ ሶማል፣ ኢትዮጵያን ደቡብ ሱዳንን ተኸሲቱ ዘሎ ሓደጋ ደርቂ፣ ኣዴታትን ህጻናትን ዝርከብዎም ሚልዮናት ሰባት ግዳያት ከይገበረ እንከሎ፣ ብኣግኡ ንምርድኡ፣ ሃብታማት ሃገራት ህጹጽ ረዲኤት ክልግሳ፣ ዝሓለፈ ቅንያት ኣብ ሶማል ሃንደበታዊ ምብጻሕ ዝፈጸመ ዋና ጸሓፊ ሕቡራት ሃገራት ኣንቶንዮ ጉተረስ ጻውዒት ኣቕሪቡ’ዩ።
=======================


text:
Radio Erena: 20 May 2021
ግንባር ሓርነት ኦሮሞ፣ ኣብ ምዕራብ ወለጋ፣ ኣብ ዕደና ናይ ዝተዋፈረ ኩባንያ ሰራሕተኛታት’ዮም ዝበሎም ሰለስተ ቻይናውያን ከምዝሓዘ፣ ንዝዘርግሖ መግለጺ ብምጥቃስ ማዕከናት ዜና ኢትዮጵያ ሓቢረን።
እቲ ግንባር፣ እቶም ቻይናውያን ኣብ ጽቡቕ ኩነታት ከምዘለዉ ብምጥቃስ፣ ምስቲ መዝማዚን መላኺን ዝበሎ መንግስቲ ኢትዮጵያ ስምምዕ ከቲመን ዝመጻ ‘ዘይሕጋውያን’ ዝበለን ኩባንያታት ዕደና፣ ህዝቢ ኦሮሞ የፈናቕላን ከባቢታት ድማ ይብክላን ብምህላወን፣ ንጥፈታተን ደው ከብላ ጸዊዑ።
ኦነግ፣ እቶም ብ15 ግንቦት ዝሓዞም ስለስተ ቻይናውያን፣ ዝሰርሑላ ዝነበሩ ናይ ዕደና ኩባንያ ኣይጠቐሰን።
ኣብ ተመሳሳሊ ዕለት፣ እቲ ብኦነግ ሸኔ ዝፍለጥ ዕጡቕ ሓይሊ ግንባር ሓርነት ኦሮሞ፣ ኣብ ምዕራብ ወለጋ ኣብ ዘካየዶ ወትሃደራዊ ስርሒት፣ ሓለፊ ጸጥታ ናይቲ ከባቢ ነበርን ክልተ ዓጀብቱን ዝርከብዎም ሓሙሽተ ሰራሕተኛታት መንግስቲ ከምዝቐተለ ተሓቢሩ’ዩ።
መንግስቲ ኢትዮጵያ፣ ነቲ ንናጽነት ክልል ኦሮምያ ከምዝቓለስ ዝገልጽ ኦነግን ህወሓትን፣ ካብ ዝሓለፈ ሰሙን ኣትሒዙ ከም ሽበራዊ ጉጅለታት ከምዝፈልጦም ምግላጹ ይዝከር።
እንተኾነ ነዞም ከካብ ህዝቦም ሓያሎ ደገፍ ከምዘለዎም ዝንገረሎም ክልተ ዕጡቓት ውድባት፣ ብሽበራ ምውንጃሎም፣ ኢትዮጵያ ንዘላቶ ሰንኮፍ ናይ ጸጥታ ኩነታት ዘጋድድ ደኣ’ምበር ዘፋዅስ ከምዝይኮነ ተንተንቲ የረድኡ።
ስእሊ፣- ምስዚ ማህደር ሰዲደልካ ኣለኹ።
====================


text:
ኣብ ሞምባሳ ኬንያ ክካየድ ዝቐነየ ኣኼባ ሓባራዊ ዶብ ኢትዮ ኬንያ ተዛዚሙ።ካብ 5 ግንቦት 2011 ዓ.ም ጀሚሩ ወኪላት ክልቲአን ሃገራት ኣብ ዝተሳተፍሉ ኣኼባ ኣብ ናይ ሓባር ዶባ ክልቲኣን ሃገራት ዝርከቡ ምልክታት ንምሕዳስ ምስምምዖም ኣብ ኬንያ ናይ ኢትዮጵያ ኣማባሳደር መለስ ኣለም ገሊፆም።
ዝተላዕሉ ምልክታት ንዘለዎም ቦታታት ብዝምልከት ናይ ዳህሳስን ዳግመ ምትካልን ስራሓት ንምክያድ ከምዝተዘራርቡን፡ ህዝቢ ድማ ሓድሽ ዝስራሕ ዘሎ ናይ ዶብ ምምልካት ከይመስሎ ናይ ምምሃርን ስራሕ ክስራሕን ምስ ኣፀጋምነት እቲ ከባቢ ሓለዋን በጀትን ብዝምልከት እውን ኣብ ስምምዕ ተበፂሑ’ሎ ኢሎም።
ኣምባሳደር መለስ ኣብ መንጎ ክልቲኣን ሃገራት በብሓሙሽተ ዓመታት ምልክታት ዶብ ክካይድ ኢትዮጵያን ኬንያን ኣብ 1970 ምስምምዐን ወሲኾም ሓቢሮም።
ንኢትዮጵያን ኬንያን ካብ ዘዋስን 890 ኪሎ ሜትር ዶብ 625 ናይ ዶብ ምልክታት ተተኺሎም እንተነበሩ እውን ሎሚ መብዛሕቲኦም ጠፊኦም 55 ጥራሕ ኣብ ቦትኦም ከምዘለው ኣምባሳደር መለስ ገሊፆም ።


text:
“ናይ ኩሉን ንኹሉን” ዓለም – ግዴታ’ምበር ሕርያ ኣይኮነን
ዓለምና፡ ብኣዝዩ ተሃዋሲን ኣሻቓልን መድረኽ ትሓልፍ ኣላ። ኲናት ዩክረየን ክሳብ ሕጂ ኣብ ህይወት ኣውሪድዎ ዘሎ መቕዘፍቲን ስቓይን፣ ኣብቲ ዞባ ዘለዎ ጽልዋን ብሓፈሻ ኣብ ዓለማዊ ሰላምን ጸጥታን ፈጢሩዎ ዘሎ ወጥሪን ስግኣትን፣ ቁጠባዊን ንግዳዊን ስምብራቱ ብደረጃ ዓለም፣ እምብዛ ከቢድ እዩ።
ዓለማዊ ግድላት መሰረታዊ ፍታሕ ኪርከቦ፡ ነዚ ህልዊ ኩነት ዝወለደ፡ ዕቱብ ኣተኩሮ ዘድልዮ፡ ቀንዲን ጉሉሕን ጸገማት ብሕጽር ዝበለ ምጥቃሱ ኣገዳሲ ይኸውን። ላዕለዋይ ልኡኽ ኤርትራ ዝሓለፈ ቅንያት፡ ኣብ ናይ ሩስያ ዑደቱ ኣብ ዝሃቦ ጋዜጣዊ ዋዕላ፡ ሱር መሰረት ናይቲ ጸገም ብኸምዚ ዝስዕብ ኣነጺሩዎ ነይሩ፦
- ድሕሪ ምብቃዕ ዝሑል ኲናት ኣብዚ ዝሓለፈ ልዕሊ 30 ዓመታት፡ እንኮ ቑጥባዊ ዓለማዊ ስርዓት ንምንጋስን ዕብለላ ሓደ ወገን ክውን ንምግባርን ዝተሃቀነ ዓንዳሪ ፖሊሲ “ድረታ”፣
- ንሩስያ ንምድራትን ንምድኻምን ንምንጻልን ዝተቐየሰ ውጥን፣ ካብኡ ብዘይንእስ፡ ቻይና ንምድራት ዝተቐየሰ ውጥን፣
- ኣብ መንጎ ዝተፈላለያ ሓያላን (ቻይና ህንዲን ጃፓንን. . .ካልኦትን ከም ኣብነት) ምትፍናንን ግጭታትን ንምጥቛስ ኪካየድ ዝጸንሐ ሽርሒታት፣
- ብመገዲ “መልሕቓት” ብ”ዓንኬላት ጽልዋ” ዝዝወር ዞባዊ ቅልውላዋት፣
- ንከም ዩክረይን፣ ምስምስን ግዳያትን ንምግባር ዝህቀን ጸወታታት፣
- ብዝተፈላለየ ምስምስ ዝህቀን ግህሰት ኣህጉራዊ ሕጊን ምትእትታዋትን. . .ዘስዕቦ ቅልውላዋትን፣
- ገንዘባዊ ዕብለላ ዶላር ንምንጋስ ዝካየድ ህቀናታትን ዘኸተሎ ቁጠባዊ ቅልውላዋትን፣
- ኣብዚ ሕጂ እዋን ብምስምስ ዩክረናውያን ንዝላሸዉ ሕብረት ኤውሮጳን ኔቶን (EU, NATO) ንምትንሳእ ዝካየድ ዘሎ ከንቱ ህቀናታት፣
ምስ ካልኦት ዘይተጠቕሱ ተደማሚሮም፡ ነዚ ዘሎ ሓደገኛ ኩነት ዝፈጠሩ እዮም።
ህዝቢ ኤርትራ፡ ካብቶም ቀዳሞት ናይ እዋን ዝሑል ኲናት ግዳይ’ዩ። ኣብ 1950ታት ምእንቲ ግሎባዊ ረብሓታት ኣመሪካ ተባሂሉ፡ ሕጋዊ መሰሉ ንናጽነት ተመንዚዑ’ዩ። ክሳብ መፋርቕ 1970ታት ከኣ ኣመሪካ ሕጋዊ ሕቶ ህዝቢ ኤርትራ ንምጭፍላቕ፡ ንስርዓት ኢትዮጵያ ገዚፍ ደገፍ ምስናቕ ቀጺላቶ። ድሕሪኡ ኣብ ዝሰዓበ መድረኽ ከኣ፡ መወዳድርቲ ኣመሪካ ዝነበረት ሕብረት-ሶቭየት ኣብ ጎድኒ ስርዓት ኢትዮጵያ ተሰሊፋ ስቓይ ህዝቢ ኤርትራ ኣብ ምንዋሕ እጃማ ኣበርኪታ።
ውድድር ዝሑል ኲናት ንህዝቢ ኤርትራ ከቢድ ዋጋ ኣኽፊልዎ ከብቅዕ፡ ዝሑል ኲናት ድሕሪ ምኽታሙ እውን፡ ህዝቢ ኤርትራ ቀዳመይ ግዳይ፡ ናይቲ እንኮ ቁጠባዊ ዓለም ንምፍጣር ዝተሃንደደ ዓንዳሪ ፖሊሲ ኣመሪካን ናይ መልሕቓት ስትራተጂን እዩ ኮይኑ። ኣብ 1998፡ ስርዓት ወያነ ኣብ ልዕሊ ኤርትራ ወራር ድሕሪ ምእዋጁ፡ ኣመሪካ፡ ኣብ ጎድኒ’ቲ ወራሪ ስርዓት ክትከውን’ያ መሪጻ። እቲ ኲናት ብሓያል መኸተ ህዝቢ ኤርትራ ተሓምሺሹ፡ ጉዳይ ዶብ ሕጋዊ ብይን ምስ ተዋህቦ ከኣ፡ ኣመሪካን መሻርኽታ፡ ባዕሎም ዝኸተምሉ ስምምዕ ኣልጀርስ ብምጥሓስ፡ ግህሰት ኣህጉራዊ ሕጊ ከሳስዩ ተራእዮም።
መርገጺን ርእይቶን ኤርትራ፡ ኣብዚ ህልዊ ዓለማዊ ኩነት እምበኣር፡ ካብዚ መሪር ሕሉፍ ተሞኩሮ ዝብገስ እዩ። ካብ ባህጊን ርእይቶን ዝበዝሕ ህዝቢ ዓለም ኣውራ ህዝብታት ደቡባዊ ግሎብ ድማ ዝፍለ ኣይኮነን። ርግጽ’ዩ እዚ ዘሎ ርቡጽ ዓለማዊ ሃዋህው፡ ናይ መሰጋገሪ መድረኽ ምልክታት ምዃኑ ኣየማትእን። እንተኾነ ናበይ ዝወስድ መሰጋገሪ? ናብ ሓደ ወይ ክልተ ቀጽርኣዊ’ዶ ብዙሕ ቀጽራዊ ዓለማዊ ስርዓት? ንህዝብታት ዓለምና በብዞባኡ’ኸ ብኸመይ ኪጸልዎም ይኽእል?. . . ብዙሓት ሕቶታት ዘበጋግስ’ዩ። ሓደ ፍሉጥ ሓቂ ግን ኣሎ። ህዝቢ ኤርትራ ኮነ ኩሎም ህዝብታት ዓለም፡ ንክልተ-ቐጽራዊ ወይ ንእንኮ-ቐጽራዊ ዓለማዊ ስርዓት ዘብህግ ነገር የብሎምን። ህዝቢ ዓለም ዘገድሶ ናይ ደምበታት ፍቕዲ ዘይኰነ፤ ብቐንዱ ልዑላውነትን ፍትሒን ዝኸብረሉ ሰላምን ዕብየትን ዘውሕስ ዓለማዊ ስርዓት እዩ።
በዚ ምኽንያት ኤርትራ፡ ዓለምና ካብዚ ኣሸጋሪን በዳሂን ኩነታት’ዚ ብዝወሓደ ዕንወት ክትወጽእ፡ እቲ ናብዚ ደረጃ’ዚ ዘምርሐ ግጉይ ፖሊሲታትን ዕንደራን ተኣሪሙ፡ ረብሓ ኩሎም ህዝብታትን ሃገራትን ዘረጋግጽ፡ ምዕሩይ፡ ውዱን፡ ሕጊ ዝማእገሩ፡ ኣህጉራዊ ስርዓትን ስትራተጂያዊ ዝምድናታትን ከምዘድሊ ትኣምን። ናብዚ ደረጃ ንቕሓት’ዚ ንምዕራግ ድማ፡ ሰፊሕን ሓቛፊን ልቦናን ቅንዕናን ማሕበረሰብ ዓለም ይሓትት።
እቲ ሕጂ ዘሎ ናይ ምዕምጻጽን ምኽርዳንን ድሌታት ግን፡ ሓባራዊ ፍኖተ ዕቤትን ብልጽግናን ህዝብታት ዓለም ብምዕንቃጽ፡ ምትፍናንን ዘይምርግጋእን ዝያዳ ብምጉሃር፡ ከቢድ ሓደጋ ዘኸትል’ዩ። ክንዲ ዝኾነ፡ ዓለምና ነዚ ዘሎ ዕብለላን ቁርቁስ ቀጽሪታትን ንሱ ዝፈጥሮ ቅልውላዋትን ኲናትን ሰጊራ፡ ናጽነት ልኡላውያን ሃገራት ብምዕዛዝ፡ ውህደት፡ ምክብባርን ምትሕብባርን ህዝብታት እተረጋግጽ፡ ልዕልና ኣህጉራዊ ሕጊ ዝነገሳ “ናይ ኩሉን ንኹሉን” ርግእቲን ሰላማዊትን ዓለም ክትከውን፣ ንህዝብታት ዓለም ሕርያ ዘይኮነ ግዴታ’ዩ። እንተዘይኮነ፡ በዚ ዘሎ ሓደገኛ ኣካዪዳ፡ ወዲ-ሰብ ውሑስ መጻኢ ክህልዎ ዝሕሰብ ኣይኮነን።
ኣብ ክሊ እዞም ሓቂታት እዚኣቶም እምበኣር፡ ከምቲ ልኡኽ ኤርትራ ኣብ ናይ ሩስያ ዑደቱ ጸቒጡ ዘስምረሉ፡ ኤርትራ፡ ሩስያን ዩክረይንን ናጻ ክልተኣዊ ፍታሕ ዝረኽባሉ ባይታ ክፍጠር ትድግፍ።


text:
ኣብቲ መረፃ ብመራፅነት ዝተሳተፉ ሰባት ካብ ፍርቂ ለይቲ ጀሚሩ ኣብቲ መረፃ ንምስታፍ ናብ ጣብያ መረፃ ምምፀኦም ገሊፆም::
እቲ መረፃ "ህዝቢ ትግራይ ብዝመረፆ ጥራሕ ከምዝመሓደር ዘርኣየሉ ፍሉይ ዕለት እዩ" ኢሎም ኣለው መረፅቲ::
ኣብ ከተማ መቐለ ንህወሓት ወኪለን ዝተወዳደራን ኣፈ ጉባኤ ቤት ምኽሪ ፌደረሽን ዝነበራን ንባዕለን ካብስልጣን ኣፈ ጉባኤነት ዘግለላን ወይዘሮ ከሪያ ኢብራሂም "እቲ መረፃ ህዝቢ ትግራይኣብመድረኽ ዓለም ስሙ ክብ ዘበሎ ፀላእቱ ድማ ርእሶም ከድንኑ ዝገበረ እዩ" ኢለን::ንውድብ ናፅነት ትግራይ ወኪሉ ዝተወዳደሩ ኣይተ መሓሪ ዮሃንስ ብወገኑ መረፃ ትግራይ ከም ካሊእ መረፃ ከይኮነስ ከምሪፍረንደም እዩ ዝቑፀር ኢሉ::
ኣብ ክልል ትግራይ ኣብ ዝተኻየደ መረፃ ንዘይምሳታፍ ዝወሰነ ትግራይ ዴሞክራሲያዊ ፓርቲ ኣብቲ ናይ ሎማዓንቲ መረፃ ህዝቢ ተገዲዱ እዩ ናብ መረፃ ወፂኡ ኢሉ::
ኣብ ራያ፣ፀገዴን ወልቃይትን ክልል ትግራይ ሎሚ ኣብዝተኻየደ ምርጫ ብሓይሊ ክመርፁ ተግይሮም ክብሉ ሽሞም ክጥቀሰሎም ዘይደለዩ ነበርቲ ገሊፆም ይብል ፀብፃብ ኣስቴር ምስጋናው ካብ ባህርዳር።
ሓላፊት ቢሮ ርክብ ህዝብን መንግስትን ትግራይ ወይዘሮ ሊያ ካሳ ነዚ ክምልሳ ከለዋ እዚ ንህዝቢ ትግራይ ካብዘይምፍላጥን ምንዓቕን ዝተዘረበ ናይ ሓሶት ዘረባ እዩ ኢለን::
ኣብ ምዕራባውን ደቡባዊ ከባቢታት ትግራይ ከምካሊእ ከባቢ ትግራይ እቲ መረፃ ብድልየት ህዝቢ ዝተኻየደን ሰፊሕ ተሳትፎ ህዝቢ ዝተኻየደሉን እዩ ኢለን::
ኣብቶም ከባቢታት ፀገም ፀጥታ ከምዘሎን ህዝቢ ብግዲ ክመርፅ ተገይሩ ተባሂሉ ዝተገለፀ ክፉእ ትምኒት ፀላእቲ ህዝቢ ትግራይ እዩ እምበር ኣብ መሬት ዘሎ ሓቂ ኣይኮነን ብምባል ህዝቢ ድማ ኣብዚ መረፃ ብበዝሒ ብምስታፍ ኣሕፊርዎም እዩ ክብላ ተዛሪበን::
እዚ ከምዚ ኢሉ እናሃለወ ብምኽኒያት ሓዱሽ ዓመት ምስ መንግስታዊ ቴሌቪዥን ኢትዮጵያ ቃለምልልስ ዘካየዱ ናይ ኢትይቶጵያ ቀዳማይ ምንስቴር ኣብይ ኣሕመድ ኣብ ክልል ትግራይ ዝተኻየደ ምርጫ ከም ብጸልማት ብርሃን ወርሒ ተሓቢእካ ዝስራሕ ገዛ`ዩ፥ ከም ኩሎም ብለይቲ ተሓቢእካ ብስርቂ ዝስርሑ ካብ ሕጊ ወጻኢ ዝኾኑ ገዛውቲ፥ እቲ ናይ ክልል ትግራይ ምርጫ`ውን ዋጋ ዘይብሉ`ዩ ኢሎም።


text:
ኣብ ከባቢታት ከተማ መቐለ ውግእ ከምዝቐፀለን ሰራዊቶም ከምዝተዓወተን ወሃቢ ቃል ሓይልታት ትግራይ ተዛሪቦም።ኣብ ከባቢታት ከተማ መቐለ ከቢድ ኵናት ይካየድ ከምዘሎን ኣብ ልዕሊ ወራሪ ሓይሊ ኢሎም ዝፀውዕዎ ሰራዊት ኢትዮጵያ ኪሳራ ምውራዱን ወሃቢ ቃል ሓልታት ትግራይ ገብረ ገብረፃዲቕ ሎማዕንቲ ንቴሌቪዥን ትግራይ ኣብ ዝሃብዎ ቃል ገሊፆም።
ካብ ከተማ መቐለ ውፅእ ኢሉ ኣብ ሩባ ሰገንን ዶንጎላትን ንዝመፀ ሓይሊ ‘’ሓይልታትና ንድሕሪት ከምዝመለሶን ኣብቶም ዝሓለፉ ሰለስተ ማዕልታት ግጥማት ን11 ታንክታት ኣቃፂሉን’’ ኣሎ ኢሎም።
ናይ ኢትዮጵያ ሓይልታት ምክልኻል ተዳኺሙ ኣሎ ዝበሉ ንሶም ዝዋግአና ዘሎ ሰራዊት ኤርትራ እዩ ኢሎም።
እቲ ንሶም ዝበሉዎ ዓወትን ኵናትን ብኻሊእ ኣካል ኣይተረጋገፀን።እንተኾነ ግን ናይ ኢትዮጵያ ፌደራል ፖሊስ ኮሚሽን ፍሉይ ኮማንዶን ናይ ገበን ምርመራን ጉጅለ ከተማ መቐለ ምእታው ንኮሚሽን ፖልስ ዝተጠቐሰ ፋና ብሮድካስቲንግ ገሊፁ ኣሎ።
ብኻሊእ ዜና ሓይልታት ምክልኻል ኢትዮጵያ ኣብ ዝቆፃፀሮም ከባቢታት ትግራይ ናይ ቴሌኮሚኒኬሽን ኣገልግሎት ምሃብ ዘኽእሉ መሰረተ ልምዓታት ናይ ምፅጋን ፃዕርታት ይግበር ከምዘሎ ናይ ኢትዮቴሌኮም ዋና ፈፃሚት ስራሕ ፍረህይወት ታምህሩ ገሊፀን።
‘’ኣብ ዳንሻ፣ሕመራ፣ኣብ ሸራሮን ማይፀብርን ከምኡ እውን ኣብ ማይ ካድራ ብኽፋል ሰሪሑ ኣሎ’’ኢለን።ኣብ ኣላማጣ ምሉእ ብምሉእ ምስራሕ ብምጅማሩ ባንክታትን ካልኦት ዓማዊልናን ኣገልግሎት ክረኽቡ ኣኽኢልናዮም ኣለና እውን ኢለን።
ብቐፃልነት እውን ሰራሕተኛታተን ኣብ ኩሉ ኣንፈት ተዋፊሮም ዝተበተኹ መስመራት ንምፅጋን ይንቀሳቐሱ ኣለው ኣገልግሎት ንምሃብ ድማ ስሩዕ ቀረብ ሓይሊ ኤሌክትሪክ ክህሊ ስለዘለዎን ምስ ሓይሊ ኤሌክትሪክ ኣብ ምስራሕ ንርከብ ኣለና ኢለን።
ምሉእ ትሕዝቶ ኣብዚ ምስማዕ ይክኣል ።


text:
ወረቐት መንነት ንምሕታት፡ ኣብ ሽወደን እተመዝገብካ፡ 13 ዓመት ዝመላእካን ንመንነትካ ከተረጋግጽ እትኽእልን ክትከውን የድሊ። ትሕቲ 18 ዓመት ምስ እትኸውን ናይቲ ዘዕብየካ ሰብ ፍቓድ የድሊ። ናይ መጠየቕታ ክፍሊት 400 ክሩነር እዩ። እቲ ክፍሊት ቅድሚ ወረቐት መንነት ምሕታትካ እዩ ዚካየድ።
ንስኻን እቲ ዘፍቅደልካን፡ ስቱር ውልቃዊ ሓበሬታ ምስ ዚህልወኩም እውን ብዛዕባ ወረቐት መንነት ክትጥይቕ ትኽእል ኢኻ። ግን ቅድሚ ምጥያቕካ ነቲ ናይ ድሕነት ሃንድለጋረኻ ተወከሶ።
ንወጻኢ ክትገይሽ ከሎኻ ኣብ ክንዲ ፓስፖርት፡ ናይ ስካተቨርከት ወረቐት መንነት ክትጥቀም ኣይትኽእልን ኢኻ። ናይ ስካተቨርከት ወረቐት መንነት ኣብ ውሽጢ ሽወደን ጥራይ እዩ ዘገልግል። ሃገራዊ ወረቐት መንነት ምስ እትደሊ፡ ንፖሊስ ተወከስ።
ወረቐት መንነት ንምሕታት ንሓደ ካብቲ ኣብያተጽሕፈት ኣገልግሎትና ብኣካል ብጽሓዮ። ሓድሓደ ኣብያተጽሕፈት ኣገልግሎት ጥራይ ወረቐት መንነት ከም ዚህባ ኣይትረስዕ።
» ዝርዝር ወረቐት መንነት ዚህባ ኣብያተጽሕፈት ኣገልግሎት
ወረቐት መንነት ንምሕታት ንቤትጽሕፈት ኣገልግሎት ቅድሚ ምብጻሕካ ከምዚ ዚስዕብ ክትገብር ይግበኣካ፤
ወረቐት መንነት ንምሕታት ናይ ሽወደን ቍጽሪ ሃገራዊ መንነት/ፐርሾንኑመር፡ ኪህልወካ ይግባእ፡ ማለት ኣብ ሃገር ሽወደን ምዝጉብ ክትከውን ይግበኣካ። ናይ ምትኽኻል ቍጽሪ/ሳምኦርድኒንግኑመር ምስ ዚህልወካ ኣብቲ ስካተቨርከት ወረቐት መንነት ክትሓትት ኣይትኽእልን።
ንኽትሓትት፡ ፐርሾንበቪስ ኣየድልየካን ። ንሓንቲ ካብተን ወረቐት መንነት ዚህባ ኣብያተጽሕፈት ኣገልግሎትና ክትበጽሕ ከሎኻ ኣብቲ ፋይልና ኣቲና ነቲ ናትካ ናይ ምዝገባ ሓበሬታ ብዚምልከት ቍጽጽር ነካይድ ኢና።
ወረቐት መንነት ንምሕታት 13 ዓመት ክትመልእ ይግባኣካ። ትሕቲ 18 ዓመት ምስ እትኸውን እቶም ዘዕብዩኻ፡ ወረቐት መንነት ንኽትሓትት ከፍቅዱልካ ይግባእ።
ወረቐት መንነት ንምሕታት ናብቲ ቤትጽሕፈት ኣገልግሎት ምስ መጻእካ፡ ናይ 400 ክሩኑር ዝኸፈልካሉ ቅብሊት ከተርእይ ይግበኣካ። ብኢንተርነት ከፊልካ እንተ ኾንካ፡ ነቲ ሰነድ ሓቲምካ/ፕሪንት ጌርካ፡ ከም መረጋገጺ ሒዝካዮ ምጻእ።
ቀልጢፍካ ምስ እትኸፍል፡ ቅድሚ ናባና ምምጻእካ ነቲ ገንዘብ ተቐቢልናዮ ክንጸንሕ ንኽእል። ገንዘብ ንምስዳድ ሓደ መዓልቲ ጥራይ እዩ ዚወስድ። ኣብቲ እትልእኮ ሰነድ ናትካ ፐርሾንኑመር ጥቐስ።
ንኻልእ ሰብ ክትከፍለሉ ከሎኻ ኣብቲ እትልእኮ ሰነዳት ናይቲ ሰብ ፐርሾንኑመር ጥቐስ።
ናብ ብ ባንክዪሮ bankgiro 389-0100 ወይ ድማ።
ካብ ካልእ ሃገር ምስ እትኸፍል ነዚ ዚስዕብ ኮዳት ተጠቐም፤
ብኢንተርነት ባንክ ምስ እትኸፍል ናትካ ፐርሾንኑመር ከም OCR ንምጥቃስ ኣይትረስዕ። ናይ መኽፈሊ ካርድ ምስ እትጥቀም ወይ ድማ እቲ ክፍሊት ኣብ ገለ ዪሮበታልኒንግ ዚጥቀሙ ኪዮስክታት ወይ ተመሳሳሊ ቦታታት ምስ ዚካየድ ፡ ኣብቲ እትኸፍለሉ እዋን ነቲ ናትካ ፐርሾንኑመር ጥቐስ።
እቲ እትኸፍሎ ክፍሊት ምእንቲ ስካተቨርከት ነቲ መጠየቕታኻ ኪምርምር ተባሂሉ እዩ። ስለዚ ወላውን እቲ ጉዳይካ እንተ ተነጽገ፡ ገንዘብካ ኣይምለሰልካን እዩ።
ወረቐት መንነት ንምሕታት፡ መን ምዃንካ ከተረጋግጽ ይግባእ፡ ማለት መንነትካ ኣረጋግጽ። ከምዚ ኪብሃል ከሎ ድማ ናብቲ ቤትጽሕፈት ኣገልግሎት ክትከይድ ከሎኻ ነዚ ዚስዕብ ክትማላእ ኣሎካ ማለት እዩ፤
ትሕቲ 18 ዓመት ምስ እትኸውን፡ እቶም ዝዕብዩኻ፡ ወረቐት መንነት ንኽትሓትት ከፍቅዱልካ ኣለዎም። ነዚ ዚገብሩዎ ድማ ነቲ ናይ SKV 1502 ፎርም ብምምላእን ብምፍራምን እዩ።
ክልቲኣቶም እቶም ዘዕብዩኻ ነቲ ፎርም ኪፍርሙሉ ይግባእ። ግን ናብቲ ቤትጽሕፈት ኣገልግሎት ክትመጽእ ከሎኻ፡ ሓዲኦም ጥራይ ምሳኻ እንተ ሃለወ ኣኻሊ እዩ።


text:
ፐርመሶ ገረን ኣስፋሃን
ብሙሴ በኪት
May 18, 2019
ወለድና ቀደም ብርቱዕ ጨው ዝመስል በረድ ዝተሓወሶ ዝናብ እንድሕሪ ሃሪሙ ካራ፥ መንካ ፥ምሳር ፥ፋስ፥ ካብ ሓጺን ዝተሰርሔ ዘበለ ነገር ኽሉ ይድርብዩ ኸም ዝነበሩን ምኽንያቱ እንታይ ኸም ዝኾነ ፕሮፈሰር ገረዝግሄር በኪት ኣብታ “ ሃብትን ጽባቐ ሃይገትን በየን ኣበለ“ኣብ ዝብል ዓንቀጹ ጠቒስዎስ ኣስፈሃ ድማኒ ኣብቲ ዝሃቦ ርእይቶ ግርም ገሩ ወስኸሉ። ኣነ ድማኒ ብወገናይ ክህቦ ዝደሊ ርእይቶ ሓጺን ምልክት ናይ ምንታይ ኢዩ ? ማለት እቲ “ መለኮታዊ “ እምነት ናይ ደቂ ሰብ ኣብ ልዕሊ ሓጺን ዘለዎም እንታይ እዩ ? እምበርከስ ንመጀመርያ ጊዜ ሓጺን ካብ ሑጻ ፈልዩ ዝተጠቕመሉ ሰብ ቱባል ቃይን ( Tubal Cain) ዝተባሃለ ኣብቲ መበል ራብዓይ ክፍለ ዘመን ቅድመ ልደት ክርስቶስ እዩ። (ኦሪት ዘፍጥረት 4: 22) ርኤ ። ናይ ሓጺን “መለኮታዊ ባህርይ “ወይ ድማ “ኣምላኻዊ ባህርይ “ ብኸምዚ ዝስዕብ ይግለጽ ። (1) ምትራር ወይስ ትሪ (hardness) (2) ንጉሳዊ ሓይልን ምልክን( kingly power) (3) ንቅጽና ድርቅና ( stubbornness) (4) ፍርዳዊ ስልጣን ( judicial authority ) ርግጽ እዩ እዚ ምሳሌኣዊ(Figuratively speaking) ኣዘራርባ እዩ። ክቡር ኣንባቢ/ት እስቲ ዘሌላውያን 26: 19 ፤ ትንቢት ኢሳያስ 48፡ 4 ፥ ትንቢት ኤርምያስ 6፡ 28 ከምኡውን ትንቢት ኤርምያስ 1፡18 መዝሙር ዳዊት 2፡9 ራእይ ዮውሃንስ 12፡ 5 ርኤ/ረኣዪ። እዚ ዝጠቐስኩሉ ምኽንያት ሃይማኖት ኸንጸባርቅ ኢለ ዘይኾንኩስ ገለ ገለ ደቂ ሰባት ንምንታይ ኣምልኾ ናይ ሓጺን ነርዎም ወይስ ኣለዎም ንምግላጽ ዝኣክል ኢዩ ። ስለዚ ሓጺን ዘሸንፍ እምበር ዘይሽነፍ ከም ኹሉ” ዝከኣሎ” ተገሩ ስለ ዝቁጸር እዩ ። ንኣብነት ቀደም ሓንቲ ብርቱዕ ሕርሲ ዝሕዛ ሰበይቲ ምእንቲ ኽትገላገል ሴፍ መሊሖም ኣብቲ ገጻ የንበጥብጥዎ (ይውዝውዝዎ)(ው’ዝወዛ shaking) ፈሪሃ ምእንቲ ኽተሓርስ ( እዚ ኣብቲ ንመዘከርታ ናፋዕ ወድ ዑትማን ዝተጸሓፈ መጽሓፍ ገጽ 102 ተሰኒዱ ኣሎ) ምስ ሓረሰት እውን ክሳብ 40 መዓልቲ ንእሽተይ ቃጭል “ ከለሓት “( ቋንቋ ትግሬ ) ኣብ እግሪ ናይቲ ዓርቃይ ( ዓራት )ተኣሲሩ ኣብ መዓልቲ 3 ጊዜ ንግሆ ፥ቀትሪ ፥ ምሸትን ነጐዳ እንተ ነጕደ ሰብኣይ እንተ መጸን ይህረም። እዚ ጥራሕ ኣይነበረን ኣብታ እግሪ ናይታ ዓራት “ጎሎዳ” ካራ ማለት እዩ ወይ ድማኒ ዓባይ መርፍእ(መስፈ) ትእሰር። እዚ ኽሉ ንምንታይ እዩ እንተ ተባሃለ ሓጺን እንተላይ ነቶም እኩያት መናፍስቲ የፍረሆም እዩ ዝብል “ኣምልኾ “ ስለ ዘሎ እዩ። ኸምኡውን ሓንቲ ሰበይቲ ንበይና መገሻ እንተኸደት ኣብቲ ቁኖኣ (ጨጉራ ) መርፍእ ስኩዕ ኣቢላ ትጎዓዝ ። ሓደ ሰብ ንበል ሕማቅ ፋል ካብ ልሳኑ እንተ ተሰምዔ “ ሓጺን ተምትሞ” ሓጺን ተንክፉ ይበሃል ። ኣብ ምስላ ወይ ድማኒ ኣብ ምርቃ “ ፍሩህ ክም ሐጺን ዎ ክም ከለተት ጢን ግባእ “ ትርጉሙ ፍሩህ ከም ሓጺን ተሪር ከም መሬት ጥዑም ወይ ካይላ(Clay) ኹን ( ብአምሓርይና/ኛ ሽክላ ይብልዎ )ማለት እዩ። ኣባሓጎና ቡላ ወድ ተስፋልዑል ኣዝዩ ዘድምዕን ፍሩህን “ ሕልዉይ ቡላ “ዝሽሙ ኣዝዩ ብሉጽ ኣፍርንጂ ዝዓይነቱ ሴፍ ነርዎ ። እንድሕሪ ውግእ ገጢሙ 10 ሰብ የውድቅ ከም ዝነበረ “ዲብ ክታብ ድግም መንሳዕ “ገጽ 41 ተሰኒዱ ኣሎ ። ሓደ ጊዜ ከብቲ ጸላኢ ዘሚቱ ክምለስ ኸሎ ጸላእቱ ኣርኪቦም ብጥይት ስለፉ ምስ ሃረሙ ኣብታ ጥቁኡ ዝነበረት ኦም ተኸዊሉ ነቲ ፍሩህ ሴፉ መሊሑ ንላዕሊ ቀጥ ኣቢሉ ተጸበዮም ወዮ ጸላእቲ ንድሕሪት ገጾም ሃደሙ ። ንሱ ግን ብጾቱ ተሽኪሞሞ ንላባ ምስ ወሰድዎ ሞይቱ ኣብኡውን ተቀብረ ።እቲ ጭርሖ (ስቅራት) ( war-cry) “ወድ ሕሩጥ ሰይፉ “ ናይ ዓድ ቡላ ሽዑ መዓልቲ ወጺኡ ። ቡላ ወዲ ወዱ ንግዕዳድ ወድ ለዋይ እዩ ። ንያሲን እብራሂምን ንኣብረሃ ገብሩ ተስፋልዑል ውላድ መሓባርና ኣበሓጎኦም እዩ ። ስለዚ “ውላድ ሕሩጥ ስይፉ “ እዮም ። ትርጉሙ ብሓርፋፉ ብትግርኛ “ ደቒ ምሉሕ ሴፉ “ ማለት እዩ ። ከምኡውን ሓጺን ፈውሲ ሓሳድ እዩ ተባሂሉ ስለ ዝኣምኑሉ ኣብ ዓውዲ ዝተኾመረ እኽሊ ኣብ ልዕሊኡ ሓጺን የቀምጡ። ሓጺን ኣዝዩ ፍሩህ ስሌ ዝኾነ ኣብ ዓድና ኸምዚ ተባሂሉ ይግጠመሉ ነሩ ።
(1)“ ሓምቅ ላቱ ኢተሌ ጀሌ ለሰሓብ ቃረቱ
ወራቂቅ ኢተሌ ሐጺን ጻንሕ ላ ሕማጡ “
(2) “ ዐድ ሐደምበስ ነቡሮ ባርካ እሊ ጀፋፊሩ
ዐድ ዕጀል ነቡሮ ሐጺን ሰብ አከሩ “
(3) “ኢትፍገሮ ምን ምግባ እባ ትፋና አቡና
አፍና ስቃር ደናግህ ሐጺን ነሀይብ
ዎ ሀይቡና’’
(4) “ ክም ግርቢት ትትዓረር ዎ ክም መሳንቆ ትትቃኔ ገደቦ እት
ሓባብታ እብ ሐጻይን ሕድ ባሌ”
(5) “ ሓሶሰ ዎእድሪስ ስካብ ሌጣ ሚ ወዴ ሰብ ሓጺን ሀርሳና
ጋባቱ ባልዕ ዎ ሰቴ “
ምንላ እግል” መፍቃዲ ናፋዕ ወድ ዕትማን ለትካታባ ክታብ” ዝተወስደ እዩ ።
ነቐፌታ ፤ ሓበሬታ ፤መወሰኽታ ፤ መመላእታ ፤ መኣረምታ፤ ናእዳን ቅቡልን ግቡእን እዩ


text:
ናይ ስጋዊ ርክብ መምሃሪ ኣቕሑ መብዝሕትኡ ግዜ ንኽተሓዙን ንከጽንዕሉን ዝተሰርሐ ኣቕሓ እዩ።
ዕላምኡ ድማ:
ኣዋልድ ኮና ኣወዳት ብዛዕባ ናይ ስጋዊ ርክቦም ናውቲ ክላለይዎን ክፈልጥዎን እዩ።
በዚ ኣገባብ ኣዋልድን ኣወዳትን ክፈልጥዎ ዘለዎም ነገራት:
ናይ ስጋዊ ርክብ ናውቲ ብኸመይ እዩ ዝሰርሕ?
ኩሎም ህጻናትን መናእሰያትን ሓበሬታ ብዛዕባ እዚ ጉዳይ ክረኽቡ ኣገዳሲ እዩ።
ናይ ባዕሎም ኣካት እውን ክፈልጥዎ ኣለዎም።
ገለ ገለ ሰባት ነዚ ከምዚ ዓይነት መምሃሪ ክሕዙ የሕፍሮም ይኸውን።
ብዛዕባ ናይ ስጋዊ ርክብ ናውቲ ክዛረቡ ኣይለመዱን ይኾኑ።
ሓበሬታ ምቕሳም ግና ሓራም ወይ ሓጥያት ኣይኮነን።
ኣብ ዝኾነ ቅዱስ መጽሓፍ እውን:
ነዞም መምሃሪ ኣቕሑ ኣይትሓዙ ዝብል የለን።
ፍልጠት ብዛዕባ ኣካላትን ናይ ጾታ ናውትን ጥቕሙ:
ካብ ገለ ሕማማት ንኽትከላኸል ክጠቅም ይኽእል።
ደቀንስትዮ ብዘይ ድሌተን ንኸይጠንሳ ክጠቅም ይኽእል።
ካብ ጉጉይ ሓበሬታን ሓቅነት ዘይብሉ እምነትን ምቑጣብ ይጠቅም።
ንዝኾነት ጓል ኮነ ወዲ ብሓሶት ንኸይታለሉ ክጠቅም ይኽእል።


text:
ኅዳር፳፱–ዕረፍቱ ለቅዱስ ጴጥሮስ ተፍጻሜተ ሰማዕት
በስመ ኣብ ወወልድ ወመንፈስ ቅዱስ አሓዱ ኣምላክ ኣሜን።
ኣብኡ ቴዎድሮስ ይበሃል፡ ሊቀ ካህናት ነበረ። ኣዲኡ ከኣ ሶፍያ ትበሃል። ኣዲኡ ኣብ ናይ ሊቀ ሓዋርያት ቅዱስ ጴጥሮስን ብርሃን ዓለም ዝተሰምየ ቅዱስ ጳውሎስን ቤተ ክርስቲያን ከይዳ ክትጽሊ ከላ ካብቲ ስእሎም “ናይ እግዚኣብሔር ሕሩይ ዝኾነ ወዲ ክትወልዲ ኢኺ ስሙ ከኣ ጴጥሮስ ኢልኪ ስመይዮ” ዝብል ድምጺ ሰምዐት። ብድሕሪዚ ሕጻን ወዲ ወለደት እሞ ከምቲ ዝተነግራ ከኣ “ጴጥሮስ” ክትብል ሰመየቶ። ብመንፈሳዊ መገዲ፡ ንእግዚኣብሔር ዘግልግል ኮይኑ ድማ ዓበየ። ናይ ቅድስት ቤተ ክርስቲያን ትምህርቲ ክመሃር ድማ ናብቲ ኣብቲ ግዜ እቲ ሊቀጳጳሳት ዝነበረ ኣባ ሳሙኤል ኣረከብዎ። ኣባ ኣሳሙኤል ድማ ናይ ቅድስት ቤተ ክርስቲያን ትምህርቲ ሚሂሮም ክሳዕ ማዕርገ ቅስና ኣብጽሕዎ። እንሆ ቅድሚ ሞቶም “ካባይ ቀጺሉ ዝሽየም ንሱ ኢዩ” ኢሎም ስለ ዝነበሩ ድማ እግዚኣብሔር ከም ቃሎም መሰረት ናይ መንበረ ማርቆስ መበል 18 ሊቀ ጳጳሳት ኮይኑ ተሸመ።
ምስኡ አኪላስ፡ እለእስክንድሮስ፡ ኣርዮስ ዝኣመሰሉ ደቂ መዛሙርቲ ነበርዎ። ታሪኾም ንምልዓል ድኣ እምበር ደቂ መዛሙርቱስ ንሳቶም ጥራሕ ኣይነበሩን። ኣርዮስ ዓዱ ሊብያ ኢዩ ኣብ ግብጺ መጺኡ ከኣ ናይ ቅድስት ቤተ ክርስቲያን ትምህርቲ ይመሃር ነይሩ። ሓደ ግዜ ናብ ቤተ መጻሕፍቲ ኣትዩ ጥበበኛ ሰሎሞን ካብ ዝጸሓፎ መጽሓፍ ከንብብ ከሎ “ትቤ ጥበብ ፈጠረኒ ኣብ ከመ እኩን መቅድመ ኩሉ ተግባሩ”(ምሳሌ፰፡፳፪/8፡22) ዝብል ቃል ረኸበ። ስለ ናይ ወልደ እግዚኣብሔር ኢየሱስ ክርስቶስ ኣምላኽነት ይጠራጠር ስለ ዝነበረ፡ “ጥበብ ዝተባህለ ወልድ ኢዩ ስለዚ ወልድ ናይ ኣብ ፍጡር/ሎቱ ስብሓት/ ኢዩ” እንዳ በለ ክምህርን ክከራኸርን ጀመረ። እዚ ጉዳይ እዚ ኣብ ሊቀጳጳሳት ጴጥሮስ በጽሐ ንኣርዮስ ጸዊዑ ከኣ ኣዘራረቦ እንሆ “ገዲፈዮ ኣለኹ” ኢሉ ከደ። እንተኾነ ግን እቲ ኣብ ልቡ ዝነበረ ምንፍቕናዊ ትምህርቱ ክገድፎ ኣይተራእየን እኳ ድኣ ኣብ ዝኸዱ ኩሉ “ወልድ ፍጡር/ሎቱ ስብሓት/ ኢዩ” እንዳ በለ ዘይመጽሓፍ ቅዱሳዊ ትምህርቲ ምምሃር ቀጸሎ። ብዙሕ ግዜ ተመኺሩ ምስማዕ ስለ ዝኣበየ ሊቀ ጳጳሳት ጴጥሮስ ንክህነቱ ስዒሩ ኣሰሮ ብድሕሪኡ ዝፈትሖ ከይርከብ ከኣ ነቶም ደቂ መዛሙርቲ ነገሮም።
ንጉስ ዲዮቅልጥያኖስ ንክርስቲያን ብጃምላ ብስሕለት ሴፍ ኣብ ዝቐትለሉ ዝነበረ ዘመን “እንሆ ንመዓልቲ ኣሽሓት ሰብት ይቕተሉ ኣለዉ እንተኾነ መሊሶም ከኣ ይበዝሑ ኣለዉ እዚ ከመይ ኢዩ፧ እንታይ ኢዩ ነገሩ፧” እንዳ በለ ክጭነቕ ጀመረ። ኣማኸርቱ ድማ “ንስኻ ሽሕ ክልተ ሽሕ ዝኾኑ ክርስቲያን ቀቲልካ ክትውዕል ከለኻ ክልተ ሽሕ ኣእሚኑ፡ ኣጠሚቑ ዝውዕል መምህር ኣለዎም” ክብሉ ተዛረብዎ። ንሱ ድማ “መን’ዩ” ክብል ሓተቶም። ናይ እስክንድርያ ሊቀ ጳጳሳት ጴጥሮስ ኢዩ ክብሉ ድማ መለሱ። እንሆ ቅተልዎ ኢሉ ሰራዊት ለኣኸ።
ነዚ ዝሰምዐ ኣርዮስ ንአኪላስን ንእለእስክንድሮስን ምስ መምህረይ ጴጥሮስ ኣተዓርቑኒ” በሎም። ንሳቶም ድማ ናብ ሊቀ ጳጳሳት ጴጥሮስ ከይዶም “ክቡር ኣቦና ተጣዒሰ ኢየ ኩሉ ገዲፈዮ ኣለኹ ይብል ኣሎ እሞ መሓርዎ፡ ፍትሕዎ” እንዳ በሉ ናብ ሊቀጳጳሳት ቀረቡ። ” እምበኣር ተጣዒሰ ኢየ ንዝብለ እትብሎ ነገር የለን እንተኾነ ብዛዕባ እዚ ጉዳይ ክንዘራረብ ቆጸሮ ንሓዝ” ኢሎም መዓልቲ ቆጺሮም ኣፋነዎም። በታ ለይቲ እቲኣ ክብሪ ንዕኡ ይኹን ኣምላኽናን ጎይታናን ኢየሱስ ክርስቶስ በኣምሳለ ሕጻን ኮይኑ ዝተቐደደ ልብሲ ለቢሱ ርእሱ ሒዙ ክሓዝን ንሊቀ ጳጳሳት ጴጥሮስ ተራእዮ። ጎይታ ምዃኑ ፈሊጡ “ኦ! ጎይታ መኑ ሠጠጣ ለልብስከ— ጎይታይ ንክዳንካ መን ቀደዶ” ክብል ሓተቶ። “ኣርዮስ ቀዲዶ ካብ ካብ ናይ ባህሪይ ኣቦይ ካብ ኣብ ካብ ናይ ባህርይ ሕይወተይ ካብ መንፈስ ቅዱስ ፈለየኒ ወእምኔሁ ተዐቀብ ዘይምለስ መናፍቕ ኢዩ እሞ ካብ ውግዘቱ ከይትፈትሖ” ክብል ተዛረቦ፡ ካብዚ ቀጺሉ ብዛዕባ እቲ ክሳዕ ምጽኣቱ ዝኸውን ኩሉ ነገሮ።
ዝሓዝዎ ቆጸራ ምስ ኣኸለ አኪላስን እለእስክንድሮስን ንኣርዮስ ሒዘሞ ናብ ሊቀ ጳጳሳት መጹ፡ ኣርዮስ ሓደ እግሩ ኣብ ውሽጢ ቤት ሓደ እግሩ ድማ ኣብ ደጌ ጌና ናብ ውሽጢ ከይኣተወ “ውጉዝ ኣርዮስ በሰማይ ወበምድር” ኢሉ ወገዞ ብኡ ንብኡ ከኣ በሪሩ ከደ፡ ነዚ ዝረኣዩ አኪላስን እለእስክንድሮስን ደንጊጾም ጠጠው በሉ። “ደቀየ ንምንታይ ደንገጽኩም፡ እንታይ’ከ የደንግጸኩም፧” ክብል ተዛረቦም። “ንሕና ካብ ስሕተቱ ተመሊሱ ምሳኹም ክዕረቕ ካብ ውግዘቱ ክፍታሕ ኣምጺእናዮ ድኣ እንታይ ኮይና ዘይንስብድ” ክብሉ መለሱ። ፍቓድ ኣምላኽ ክትፍጽሙ ይግባእ ኢዩ፡ ኣነ መዓልቲ ዕረፍተይ ኣኺሉ ኢዩ እንሆ ከኣ ኣኪላስ ብድሕረይ ክሽየም ኢዩ እንተኾነ ንሱ’ውን እንተኾነ ብውዳሴ ኮንቱ ተጠሊፉ፡ ብፈታዊኡ ብፍቕሪ ኣርዮስ ተደናጊሩ ንኣርዮስ ካብ ውግዘቱ ክፈትሖ ናብ ሽመቱ ከኣ ክመልሶ ኢዩ፡ ብኸምዚ ከኣ ቀልጢፉ ክቕዘፍ ኢዩ። ብድሕሪ አክሊሳ እለእስክንድሮስ ክሽየም ኢዩ፡ ኣብ ዘመኑ ዓቢ ጉባኤ ክኸውን ኢዩ፡ ሕፍረት ኣርዮስ ከኣ ሽዑ ክቕላዕ ኢዩ” ክብል እቲ ካብ ኣምላኽ ዝተገልጸሉ ቃል ነገሮም።
ብድሕሪ’ዚ ዲዮቅልጥያኖስ ዝለኣኾም ወተሃደራት ናብቲ ዝነበሮ ቦታ መጹ። ምእመናን ኣዚዮም የፍቅርዎ ስለ ዝነበሩ ለይትን ቀትርን ንሊቀ ጳጳሳት ጴጥሮስ ይሕልውዎ ነበሩ። ብኣይ ምኽንያት ብኾንቱ ደም ክፈስስ የብሉን ብምባል ኣብቲ መቓብር ናይ ቅዱስ ማርቆስ ከይዱ “ኦ! እግዚኦ ርስያ ለዛቲ ደምየ ተፍጻሜተ ደመ ኩሎሙ ሰማዕተ አንጾኪያ” እንዳ በለ ክጽ ጀመረ። እዚ ዝበለ ግን ብድሕሪኡ ስለ ወንጌል ክብሉ ሰማዕትነት ዝቕበሉ ከይህሉ ወይ’ውን ሰማዕታት ከይብሃሉ ንማለት ኣይኮነን። እንተኾነ በቲ ዘመን እቲ ዝነበረ መሪር መከራ ከቢድዎም ንኸይክሕዱ ካብ ዝብል ሓሳብ ኢዩ። ነቲ ዝበሎ ምላሽ ድማ “ኣሜን ይኩን በከመ ቃልከ” ዝብል ድምጺ ካብ ሰማይ ተሰምዐ።
በዚ ሰዓት እዚ ምእመናን ኣብ ቤት ኣእትዮም እንዳ ሓለውዎ ከለዎ፡ ንሳቶምደኺሞም ስለ ዝነበሩ እንሆ ክሳዱ ብመስኮት ኣስሊኩ ኣውጺኡ ነቶም ንክርስቲያን ዝስይፉ ዝነበሩ ናይ ንጉስ ዲዮቅልጥያኖስ ልኡዃት ሃቦም ንሳቶም ድማ ክሳዱ ሰየፍዎ። “አስሐወ ሎሙ ፊቃሮ ቅድስት ወመጠዎሙ ክሳዶ ክብርተ ለጋላት” ከም ዝብል።
ጸሎቱን በረኸትን ናይ ቅዱስ ጴጥሮስ ተፍጻሜተ ሰማዕት ምስ ኩላትና ይኹን። ኣሜን!!!
ወስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን።


text:
ኣብቲ ዝሓለፈ ሰሙን ኣብ ዝተፈላለዩ ከባቢታት ክልል ኦሮሚያ ብዝተልዓለ ናይ ተቓውሞ ሰልፊ ህይወት ሰባት ምጥፍኡ መልሲ ክህቡ ዝተሓተቱ ኣቶ ኣባዱላ ኣብ ክልል ኦሮሚያ ኣብዝርከቡ ዩኒቨስታት ንዕብየት ማስተር ፕላን ዞባ ፊንፊኔ ኦሮሚያን ከተማ ኣዲስ ኣበባን ብምቅዋም ብተምሃሮ ዝተልዓለ ሕቶ ተቓውሞ እዩ ኢሎም።
ተምሃሮ ዘልዐልዎም ሕቶታት ፍትሓውን ሕጋውን እዮም ዝበሉ ንሶም እዞም ፍትሓውን ሕጋውን ሕቶታት በቢከባቢኡ ዝርከቡ ምምሕዳር ዩኒቨርስታትን ከባቢያዊ ምምሕዳራትን ንምምላስ ፃዕርታት ገይሮም እዮም።ነቲ ጉዳይ ብቐረባ ይከታተሉ ዝነበሩ ሓለፍቲ መንግስቲ መብሪ ንምሃብ ፈቲኖም እዮም ኢሎም።
እንተኾነ ግን ኣብ ሓደ ሓደ ከባቢታት እቶም ተምሃሮ ንዘቕረብዎም ሕቶታት ብቑዕ መልሲ ኣይረኸብናን ብምባሎምን ሕቱኦም ናብ ላዕለዋይ ኣካል ክቐርበሎም ሓቲቶምን መልሲ ቅድሚ ምምፅኡ ናብ ሰልፊ ከምዝወፁን ኣድላይ ምድላውይ ከይተገብረ ብሓይሊ ስለዝወፁ ኣብ ከተማ ኣብ ልዕሊ ህይወትን ንብረትን ኪሳራ በፂሑ ኢሎም።
‘’ክኸውን ዘይነበሮ ምጥፋእ ህይወትን ንብረትን ኣዚዩ ዘሕዝን እዩ።መንግስቲ እውን ሓዘኑ ገሊፁ እዩ።ኣነ እውን ኣብቲ ቦታ ብኣካል ከይደ ሪአን ሓዚነን እየ።ክኸውን ዘይግብኦ እዩ’’ኢሎም።ዝርዝሩ የድምፁ።


text:
January 2, 2021
ሳልሳይ ክፋል
ብልጭታ ተስፋ ኣብ መሽጐራጒር ቅልውላው ሶማልያ
ምዕባለ ፍጻመታት ሶማልያን ውጽኢቱን
ስርዓት ፕረዚደንት ሶማልያ ዝነበረ መሓመድ ስያድ ባረ ብ26 ጥሪ 1991 ድሕሪ ምውዳቑ፡ ሶማልያ ሰላም፡ ጸጥታን ርግኣትን ኣስተማቒራ ኣይትፈልጥን ጥራይ ዘይኮነ፡ ግዳይ ናይ’ቲ ኣብ ልብን መንፈስን ሶማላዊ ሃገራዊ መንነት ኲናቱ ዝሸኸለ ቀቢላውን እንዳውን ቊርቊሳት’ያ ኮይና። እዚ ድማ ነቶም ሃገራዊ ደስፕሊን፡ ፖለቲካዊ ቐይድን መንፈሳውን ኣእምራውን ስነ ምግባርን ዘይብሎም፡ ንተራ ንጹሃት ዜጋታት ዘሳቕዩ “ብኣበጋዛት” ዚፍለጡ፡ ብህርፋን ስልጣን ዝዓወሩ፡ ብዘይካ ንገዛእ ርእሶም ንኻልእ ዘይውክሉ፡ ዕሸላውያን ወተሃደራውያን ምንቅስቓሳት ንኺራብሑ ዕድል ከፊቱ።
ኣብ ሶማልያ ዝተኸስተ ፖለቲካዊ ሃዋህው፡ ኣስላማዊ ፖለቲካውን ወተሃደራውን ምንቅስቓስ ንክቕልቀል ጥጡሕ ባይታ ፈጢሩ። ካብ ማእከል እዚ ምንቅስቓስ’


text:
2ይ ዙር ፕሪሚየር ሊግ ኢትዮጵያ 28 ለካቲት ክጅምር ኢዩ
ኣዲስ ኣበባ፣ 20 ለካቲት፣ 2012 (ኤፍ ቢ ሲ)ፌዴሬሽን ኩዕሶ እግሪ ኢትዮጵያ ካልኣይ ዙር ፕሪሚየር ሊግ ኢትዮጵያ ዝጅመረሉ ግዘ ዕላዊ ገይሩ።
ብመሰረት እዚ ካልኣይ ዙር ፀወታታት ፕሪሚየር ሊግ ኢትዮጵያ 28 ለካቲት 2012 ዓ.ም ከምዝጅመሩ እቲ ፌዴሬሽን ነተን ጋንታታት ኣብ ዝለኣኾ ደብዳቤ ኣፍሊጡ።
15 ፀወታታት ኣብ ዘተኣናገደ ቀዳማይ ዙር ውድድር ፕሪሚየር ሊግ ኢትዮጵያ፥ ጋንታ ቅዱስ ጊዮርጊስ 28 ነጥቢ ብመሓዝ ነቲ ሊግ ብመሪሕነት ዛዚማቶ ኢያ።
ፋሲል ከነማ ብ26 ነጥቢ ካልአይቲ፥ መቐለ 70 እንደርታ ድማ ብ25 ነጥቢ ሳልሰይቲ ብምዃን ውድድረን ክዛዝማ ክኢለን ኢየን።
ሃድያ ሆሳእና፣ ወልዋሎ ዓዲግራት ዩኒቨርሲቲን ድሬዳዋ ከተማን፥ ሓደጋ ምውራድ ዘንፀላለወን ጋንታታት ኮይነን ቀዳማይ ዙር ፕሪሚየር ሊግ ኢትዮጵያ ውድድረን ዛዚመን ኣለዋ።
እዋናውን ሓዱሽን ሓበሬታ ንምርካብ ናይ ቴሌግራም ገፅና ሰብስክራይብ ይግበሩ/ራ!
https://t.me/tigrignafana


text:
“ዒራ ዘይስንኻስ ሑጻ ቆርጥመሉ”2022-08-19 09:06:00 Written by EPDP Information Office Published in EPDP Editorial Read 419 times
- font size decrease font size increase font size
ርእሰ-ዓንቀጽ ሰዲህኤ
ምቅዋምን ምድጋፍን መኻይዲ እዮም። ስለዚ ሓደ ኣካል፡ ንሓደ ተርእዮ ክቃወም እንከሎ፡ ነቶም ደገፍቲ ክሕድሶም ዘለዎ ነገር ኣይኮነን። ኣብ ህልዊ ፖለቲካዊ ኩነታት ሃገርና ተቓወምትን ደገፍትን ህግደፍ ምርኣዮም መግለጺ ናይ ኣተሓሳስባ ብዙሕነት እምበር፡ ከም ነውርን ካብዘየሎ፡ ብሰማይ ዝነጠበን ጌርካ ኣይውሰድን። እቶም ዝቃወሙ ኮነ እቶም ዝድግፉ ብዓይኒ ጽልኢ ክረኣኣዩን እቲ ሓደ ነቲ ካልእ ህላወኡ ክሒዱ፡ ካብ ገጽ ምድሪ ከጥፈኦ ዝሕንሕነሉ ክኾኑ ኣይግባእን። ምኽንያቱ ካልእ ኩሉ ገዲፍካ ኤርትራ ናይ ኩሎም ኤርትራውያን ስለ ዝኾነት።
ምቅዋም ኮነ ምድጋፍ መሰል ዝኸውን ምኽንያታውን ርትዓውን ክኸውን እንከሎ ምዃኑ ክዝንጋዕ ኣይግበኦን። ብመሰል ተጐልቢብካ ብናይ “ዋላ ትንፈር እምበር ጤል እያ” ዝብል ዕዉር ድርቅና፡ ምድጋፍን ንህላወ እቲ ካልእ ወገን ምኽሓድን ግና፡ ቅኑዕ ናይ ምቅዋም መሰል ኣብ ልዕሊ ዘይምዃኑ፡ ናብ ጥፍኣት እምበር ናብ ፍታሕ ዝወስድ ኣይኮነን። ንኣብነት ነቲ ቀትሪ ለይቲ ወይ ነቲ ለይቲ ቀትሪ እንተዘይበልኩሞ ምባል፡ ብመሰል ኣመኽኒኻ እተኸዶ መንገዲ ናይ ጥዕና ኣይኮነን።
ኣብዚ እዋንዚ ብዘይካ ኣዝዮም ውሑዳት፡ ኣብዘሓ ህዝቢ ኤርትራ ንምምሕዳር ህግደፍ ዝቃወም እዩ። እቲ ምቅዋሙ ብደረጃታት ክፈላለ ይኽእል። ዘግሃደን ዘየግሃደን፡ ብቃልዕን ብምስጢርን፡ ዝተወደበን ዘይተወደበን፡ ኣብ ኤርትራን ኣብ ወጻእን፡ ዝፈርሕን ዝደፍርን፡ ……..ወዘተ ኢልካ ምጽብጻቡ ይከኣል። ብዙሕ ናይ ተቓዉሞ ድምጺ ዘስምዕ ይሃሉ’ምበር እቲ ዝያዳ ኣድማዒ እቲ ዝተወደበ ምዃኑ ንጹር እዩ። ብኣተሓሳስባ ንህግደፍ ካብ ልቡ ዘውጸአ ግና ክውደብ ኩነታት ዘየፍቀደሉ ኣካል ኣበርክቶ የብሉን ማለት ግና ኣይኮነን።
ንህግደፍ ዝቃወሙ ኤርትራውያን ናይ ምቅዋሞም ምኽንያት ብመሰሎም ምጥቃሞም ጥራይ ኣይኮነን። ናይቲ ጉጅለ ወጻዒ፡ ጠላም፡ ብናጽነትን ልኡላውነትን ሃገር ዝጣላዕን ገሃሲ ኩሉ መሰላትን ምዃን ንናይ ምቅዋሞም ርትዓውነትን ምኽንያታውነትን ብቑዕ መረጋገጺ እዩ። ነፍሲ ወከፍ እዞም ህዝቢ ኤርትራ ንህግደፍ ዝቃወመሎም ናይ ወጽዓ ኣዕኑድ፡ ኣዝዩ ሰፊሕን ኣስካሕካሕን ዝርዝር ኣለዎም። ስንብራቶም ድማ ኣብ ውሱን ክፋል ኤርትራዊ ዝረአ ዘይኮነ፡ እንዳ ኩሉ ኤርትራዊ ማዕጾ ዝኳሕኩሑ ምዃኖም ዝያዳ ምኽንያታዊ ይኾኑ። ንከምዚ ዓይነት ጸረ ህዝብን ጸረ ሰብኣውን ዲሞክራስያውን መሰላትን ዝኾነ ጉጅለ ምቅዋምን ተቓሊስካ ክትስዕሮ ምስላፍን እምበኣር፡ ናይቲ ብመሰልካ ምጥቃም ቅኑዕ መግለጺ እዩ።
ሰዓብቱ ይውሓዱ እምበር፡ ንህግደፍ ዝድግፍ ኣተሓሳስባ ኣብ ኤርትራዊ ፖለቲካዊ ሜዳ ምህላዉ ዝከሓድ ኣይኮነን። ናይ ለውጢ ሓይልታት፡ ኣተሓሕዛና ከምቲ “ኣሚንካ ምምጓት” ዝበሃል፡ ህላወ ናይቶም ነቲ ጉጅለ ዝድግፍዎን ዘመጉስዎን ብምኽሓድ ኣይኮነን። እዞም ደገፍቲ ህግደፍ ናይ ምድጋፍ መሰሎም ኣብ ባዶ ምኽንያት ዝምርኮስ እዩ። ህግደፍ ወጻዒ፡ ጠላምን ገሃሲ ኩሉ መሰላትን ምዃኑ፡ ሎሚ ኣይኮነንዶ ንኤርትራውያን ንዘይኤርትራውያን እውን ብሩህ እዩ። መብዛሕትኦም ካብቶም ዝድግፍዎ ብሓለንጊ ወጽዓኡ ዝተገርፉ ምዃኖም ከኣ ንደገፎም ዝያዳ ትርጉም የስእኖ።
ንኣብነት ሓደ ብሰንኪ ግዱድን መወዳእትኡ ዘይፍለጥን ውትህድርና፡ ኣብ ኤርትራ ማሕበረ-ቁጠባዊ ህይወቱ ምምራሕ ስኢኑ፡ ክሃድም ዝተፈነ ኤርትራዊ፡ ኣብ ዶብ ተታሒዙ ንዓመታት ተኣሲሩ። ካብ ቤት ማእሰርቲ ምስ ተፈትሐ፡ እንዳጋና ሃዲሙ ኣብ ሓንቲ ብዲሞክራስያዊ ስርዓት እትምራሕ ሃገር ኣትዩ ዝተጣየሰ ኤርትራ ከም ኣብነት ንውሰድ። ኣብታ ሃገር ህግደፍ ኣብ ልዕሊኡ ዝፈጸሞ በደላት ከም ምኽንያት ኣቕሪቡ ዑቕባ ናይ ምርካብ ሕቶኡ ተቐባልነት ረኺቡ። ተገልቢጡ ንህግደፍ ዝድግፍ ጥራይ ዘይኮነ፡ ሓደ ካብ ተኸልቲ ዳስ ፈስቲቫል ህግደፍ ክኸውን እንከሎ፡ ክሳብ ክንደይ ካብ ምኽንያታውነት ርሒቑ ከም ዘሎ ምርዳእ ዘጸግም ኣይኮነን። እዚ ኣካይዳ ጥልመት እውን እዩ። ከምቲ “ዒራ ዘይስንኻስ ሑጻ ትቑርጥመሉ” ዝበሃል፡ “እንኳዕ ደኣ ኣነ ነብሰይ ኣድሓንኩ እምበር እቲ ኣብ ኤርትራ ብህግደፍ ዝደሃኽ ዘሎ ህዝብስ ባዕሉ ይፈልጥ” በሃልነቱ ዘንጸባርቕ እዩ። ስለዚ ኣብዚ እዋንዚ ምስ ህግድፍ ምስላፍ ታራ ምርጫ ዘይኮነ፡ ኣብ ልዕሊ ህዝቢ ኤርትራ ገበን ምፍጻም ምዃኑ ዘርኢ እዩ።
እቶም ኣብ ፈስቲቫል ህግደፍ ዝኹነኑ፡ እቶም ህግደፍ ባዕሉ ጸላእቲ ህዝቢ ኤርትራ ኣምሲሉ ዝሰኣሎም፡ ወያነ፡ ዩክረይን፡ ታይዋንን ዝተወሰኑ ምዕራባውያን መንግስታትን ምዃኖም ተዓዚብና። እዚ ኣቀማምጣ ምስ ህልኽን ምንዋሕ ዕድመ ስልጣን ህግደፍን እምበር፡ ምስ ህልዊ ክውንነት ህዝቢ ኤርትራ ዝተሓሓዝ ኣይኮነን። እቲ ምድጋፍን ምቅዋምን ንህልዊ ኩነታት ኤርትራን ህዝባን ቀዳምነት ዝሰርዐ እንተዝነብር፡ እቲ ቅድሚ ኩሉ ክኹነን ዝነበሮ ጨካን ተግባራት ህግደፍ እዩ። እቶም ደድሕሪ ህግደፍ ንዝተፈላለዩ ኣካላት ከውግዙ ዝሰማዕናዮም ደገፍቱ ከኣ “ከምቲ ላምሲ ብኢዳ ዝቐርባ ብእግራ ትሓክኽ” ዝበሃል ኮይንዎም እንተዘይኮይኑ፡ ቅድሚ ናብ ኣስመራን ዓዲ ሃሎን፡ ናብ መቐለ፡ ኪየቭ፡ ታይፐይ፡ ዋሽንገተንን ካለኦትን ኣይመተመጣጠሩን። ምናልባት ነዞም ክረግምዎም ዝሰማዕናዮም መንግስታት ናይ ምቅዋም ወልፊ እንተልይዎም እውን፡ እቲ ቀዳምነት ክሰርዕዎ ዝነበሮም እቲ ንኤርትራውያን ኣብ ገዛእ ሃገሮም መርገጽ እግሪ ነፊጉ ደም ዘንበዖም ዘሎ ኣብ ኣስመራ ዝዓረደ ጉጅለ ክኸውን ምተገበኦ። ንምዃኑ እቲ ህበይሲ “ቅድም እቲ ኣብ ኮፍ መበልያይ ዘሎ እሾኽ ኣውጽኡለይ’ሞ፡ እቲ ዝተረፈ ኮፍ ምስ በልኩ ባዕለይ የርክበሉ” በለት ዝበሃል ምስላስ ኣየስተብሃልሉን ማለት ድዩ።
ብሓፈሻ ደገፍቲ ህግደፍ፡ ብፍላይ ከኣ እዞም ኣብ ፈስቲቫላቱ “እምባሕ በል”፡ ኣብቲ ዘሕፍር ተግባሮም ከኣ፡“ኩራዕ ኤርትራዊ” ክብሉ ዝሰማዕናዮም፡ ኣብተን ዝነብሩለን ሃገራት ሰብኣውን ዲሞክራስያውን መሰላት ክጐድሎም እንከሎ “ሸንዳሕዳሕ” ከም ዝብሉ ፍሉጥ እዩ። እዚ ኣብ ሃገርከ፡ ብደምን ኣዕጽምትን ጀጋኑ ደቂ ህዝቢ ዝመጸ መሰል ብኣጻብዕ ንዝቑጸሩ ኣሕሊፍካ ምስ ሃብካ ምዃኑ፡ ዘሕፍርን ዘተክዝን እምበር ዘሳዕስዕ ክኸውን ኣይምተገብኦን።
ኣብዚ እዋንዚ ኣብ ኤርትራ ይገዝእ ንዘሎ ጉጅለ፡ እትቃለሶ እምበር እትከላኽለሉን እንትድግፎን ከም ዘይኮነ ዝተገንዘቡ ብዙሓት፡ ምእንቲ ሰብኣውን ዲሞክራስያውን መሰል ሰባት ዝተሰለፉ ዘይኤርትራውያን ወገናት ከይተረፉ ድምጾም የስምዑ ኣለዉ። ጸረ ህዝብነት መልእኽቲ ፈስቲቫላት ህግደፍ ብምግንዛብ፡ ኣብ ሽወደን፡ ዳላስን ሆላንድን ዝተሰምዑ ድምጽታት ኣተባባዕቲ እዮም። ንሕና ኤርትራውያን ከኣ ከምዚ ዓይነት ተስፋን ደገፍን ዝህቡ ተበግሶታት ክንርኢ እንከለና፡ ኣብ ክንድ ከምቲ “ጠሓኒትሲ ሓጋዚታ እንተረኣየት መዲዳ ትሓብእ” ዝብሃል ኣብ ክንዲ እግርና እነድሕር፡ ነቲ ጻሕታሪ ጽልእን ኣጸላምን ፖለቲካ ህግድፍ ብትብዓት ንመክቶዮ።


text:
Radio Erena: 06 April 2020
ኢትዮጵያ፣ ኣብ ዝሓለፈ ዓመት ኣስታት 71 ሚልዮን ዶላር ዝግመት ወትሃደራዊ ንዋት ምሽማታ፣ ስቶኮልም ዝመደበሩ ኢንስቲትዮት ንኣህጉራዊ ሰላም ኣቃሊዑ።
እቲ ንመሸጣ ኣጽዋር ዓለም ዝከታተል መጽናዕታዊ ትካል ኣብ ዘቕረቦ ዝርዝራዊ ጸብጻብ፣ ምብራቕ ኣፍሪቃ ብሓፈሻ 104 ሚልዮን ዶላር ዝግመት ሸመተ ወትሃደራዊ ንዋት ከመዝግብ እንከሎ፣ ካብዚ እቲ 71 ሚልዮን ናይ ኢትዮጵያ ምዃኑ ኣስሚርሉ።
ገለ ካብቲ ኢትዮጵያ ዝሸመተቶ ኣጽዋር፣ ሽዱሽተ ናይ ወትሃደራዊ ልምምድ ነፈርቲ ካብ ጀርመንን ኣርባዕተ ጸረ ነፈርቲ ሚሳይላት ካብ ሩስያን ይርከቦ።
ኢትዮጵያ፣ ምስ ፈረንሳ’ውን ናይ ኣማኢት ሚልዮናት ወትሃደራዊ ስምምዕ ንምክያድ ኣብ መስርሕ ከምዘላ ዝፍለጥ’ዩ።
ኣብቲ ዞባ ድሕሪ ኢትዮጵያ ዝበዝሐ ገንዘብ ንወትሃደራዊ ንዋት ዘህለኸት ሃገር ኬንያ ኮይና፣ መብዛሕቱ ኣብ ሓይሊ ኣየር ዘተክረ 32 ሚልዮን ዶላር ኣፍሲሳ።
=========


text:
ሩስያ ኣብ ልዕሊ ናጽነት ፕረስን ሓቂን ሙሉእ ብሙሉእ ኣብ ምጥቃዕ ተጸሚዳእላ ክትብል ኣመሪካ ትማሊ ረቡዕ ገሊጻ።
ኣመሪካ ነዚ ዝበለት ንመሓውራት ዜና ዝምልከት ሕጊ ዘውጽእ ኣካል ሞስኮ ንሓያለ ማዕኸናት ዜና ድሕሪ ምዕጻውን ድምጺ ኣመሪካ ኣገልግሎት ቋንቋ ሩስያ እውን ከምትኽልኽሎ ድሕሪ ምጥንቃቑ እዩ።
ወሃቢ ቃል ቤት ዕዮ ጉዳያት ወጻኢ ኣመሪካ ነድ ፕራይስ ሩስያ ድሕሪእቲ ኣብ ዩክረይን ዝገበረቶ ወራር ንምግጋይን ሓቂ ንምዕፋንን ጻዕርታታ ኣሓይላእላ ህዝቢ ሩስያ ኸኣ እንታይ ይኸውን ከም ዘሎ እቲ ሓቂ ክፈልጦ መሰል ኣለዎ ኢሎም ።
ዕፕረዚደንት ሩስያ ቭላድሚር ፑቲን ንዲፕሎማሲ ብቁም ነገር ዝርእዮ እንተኾይኑ እንታይ ክገብሩ ከም ዘለዎ ይፈልጥእዩ። ንሰላማውያን ሰባት ምድብዳቡ ብህጹጽ ጠጠው ከብሎ ኣለዎ፥ ሓይልታቱ ካብ ዩክሬን ክወጹ ክእዝዝ ኣለዎ፥ ሩስያ ነቲ ጎንጺ ንምዝሓሉ ከም ዝተዳለወት ንዓለም ብንጹር ከርኢ ኣለዎ። እዚ ግን ገና ኣይረኣናን ዘለና ዕኢሎም።
ዓለምለኸ ማሕበረሰብን ኣብ ኒውዮርክ ዝመደብሩ ተሓላቂ ጋዜጠኛታት ሓዊሱ ጉጅለታት ተሓላቕቲ መሓውራት ዜና ሩስያ ነቲ ኹናት ብዝምልከት ዝቐረብ ጸብጻባት ንምቕያድን ንምግታእን ዝወሰደቶ ስጉምቲ ኮኒኖምእለዉ።


text:
Tigrinya - ትግርኛ
እቲ Renting in Seattle Resource Center እንታይ እዩ?
ከተማ ስያትል ሕጂ ንኽልቲኦም ንወነንቲ ገዛን ንተኻረይትን ናብ ሓበሬታብዛዕባ ምክራይ ኣብ ስያትል ንምእታው ዝሕግዝ ሓደ መርበብ ሓበሬታን ቊጽሪ ተሌፎንን ኣለዋ።
እንታይ ሓበሬታ እዩ ዝርከብ?
እቲ መርበብ ሓበሬታ ክልቲኦም ወነንቲ ገዛን ተኻረይትን ካብ ምእታው ጀሚሩ ክሳብ ምውጻእ ብዛዕባ ዘለዎም መሰላትን ግቡኣትን ሓበሬታ ይህብ። ከምኡ'ውን ንሱ ናይ ከተማ ስርዓታት፡ ዝተሓቱ ናይ መንበሪ ቤት መለክዒታትን፡ ንስኻ ወይ ንስኻ ትፈልጦ ሰብ ናይ መንበሪ ቤት ኣድልዎ እንተጋጢምዎ እንታይ ክግበር ከምዘለዎን ይገልጽ። ክተዘራርቦ ትደሊ ሰብ እንየልዩ፡ ሓገዝ ክትረክብ እንተደሊኻ፡ ወይ ብዛዕባ መንበሪ ገዛኻ ጥርዓን ከተቕርብ እንተደሊኻ እውን ናባና ክትድውል ትኽእል ኢኻ።
ምትርጓም ኩሉ ግዜ ኣሎ።
ዝተተርጎሙ ነገራት:
እዚ ናይ መርበብ ሓበሬታ ገጽ'ዚ ብዛዕባ ናይ ክራይ ስርዓታት፡ ናይ ተኻራዪ ውሕስነታት፡ ርትዓዊ ናይ መንበሪ ቤት ሕግታት፡ ናይ ቤት ኣገልግሎታትን፡ ካልእ ጠቐምቲ ምንጭታትን ጠቓሚ ዝኾነ ሓበሬታ ዘቕርቡ ዝተረርጎሙ ሰነዳት ኣለውዎ።
ስያትል ኣብ ምጽንባርን ማዕርነትን እያ ትኣምን። ስደተኛታትን ዑቕበኛታትን ኣብዚ ሓንጎፋይ ይብሃሉ ።
ሰራሕተኛታት ከተማ ብዛዕባ ናይ ዜግነት ኲነታት ኣይሓቱን እዮም ናይ ስደተኛ ኩነታት ብዘየገድስ ድማ ንኽሎም ነበርቲ የገልግሉ።
ሓገዝ ናይ ንምኽፋሉ መጠንካ ዝኾነ መንበሪ ቤት ምርካብ፣ ናብ ቤት ናይ ምእታው ሓገዝ፣ ናይ ሕጊ ሓገዝን፣ ካልእ ናይ ኮም ምንጭታትን ንምርካብ ናብዚ ደውል 2-1-1 ወይ 1 (877) 211-9274 ወይ ናብዚ ብጻሕ win211.org
እቲ ካብ ቤት ናብ ቤት ናይ ምርጓግ እዋን ምስ ኣብቕዐ ዕቝባ ዳግማይ ጀምሮ


text:
፱/9 ሕዳር ጉባኤ ኒቅያ 325
ንጉሥ ቆስጠንጢኖስ ብ313 ዓ.ም. ኣብ ሚላኖ ዝኣወጆ ኣዋጅ ንቤተ ክርስቲያን ምሉእ ዕረፍቲ ሃባ፡ ቅድስት ቤተ ክርስቲያን መሰላ ተሓልዩ ክትሰብክ ክትምህር ስለ ዝተፈቕደላ ኣብያተ ጣዖታት ተዓጽየን ኣብያተ ክርስቲያናት ተኸፍታ። እዚ ክፍለ ጊዜዚ ድማ ዘመነ ሊቃዉንት ተባሂሉ ይጽዋዕ።
ብ325 ዓ.ም. ኣርዮስ ዝተባህለ፡ ዓሌቱ ግሪኻዊ ዓዱ ሊብያ ብትምህርቲ መንፈሳዊ ኮለጅ ኣብ ግብጽን ኣንጾኪያን ትምህርቱ ዝፈጸመ፡ ብመዓርገ ክህነት ዝተመረቐ ኣብ ክፍሊ ስብከት ተዋፊሩ ኪሰብኽ ከሎ፡ ወልድ ፍጡር ብመለኮቱ ዚብል ናይ ክሕደት ቃል ኪምህር ተረኽበ፡ መሠረት መበገሢኡ ኸኣ ኣብ መጽሓፍ ምሳሌ 8:22 ትቤ ጥበብ ፈጠረኒ፡ መቅድመ ኩሉ ተግባሩ፡ ብዚብል ሓረግ ቃል ክሕደቱ ምስ ኣስፍሕፍሐ፡ እቶም ናይ ቀረባ ኣዕርኽቱን መራሕቱን ምኽርን ተግሣዕን እኳ እንተ ኣቕረብሉ፡ ኣብ ክሕደቱ ስለ ዝጸንዐ ናይ ቤተ ክርስቲያን ኣቦታት ዝኾኑ 318 ሊቃዉንት ኣብ ከተማ ኒቅያ ጉባኤ ሠረዖም ብኣቦ መንበር ፖትሪያርክ እለ እስክንድሮስ፡ ኣፈ ጉባኤ ሊቀ ዲያቆን ኣትናቴዎስ ብምዃን ብዝተዛረቦ ቓል ክሕደት ረቲዖም ካብ ቤተ ክርስቲያን ብዉግዘት ፈለይዎ።
ኣርዮስ ምስእለ ዕረቑኒ ኢሉ ኣማለድቲልኣኸ። ቅዱስ እስክንድሮስ ከምዘይትምለስ መምህረይ ነጊሩኒ እዩ ኢሉ ኣብ ልዕሊ ውግዘቱ ውግዘት ወሰኾ።
እለእስክንድሮስ ናብ ቆስጠንጢኖስ ከይዶም ከለዉ፡ “ኣቦየ ኣርዮስ ብዘይ ግብኣኒ ኣውጊዙኒ ይብል ኣሎ” በልዎም። ሓቀኛ እንተ ኾይኑ
ይሟጎተኒ ምስ በልዎም። ኣርዮስ ድማ ተደልዩ ተሳእነ። ድሕሪ ግዜ ግን ተራኸቡ እሞ እለእስክንድሮስ ሓቀኛ ሙዃኑ ተረዲኡ ጉባኤ ክንገብር
በሎም። ኣብ ጉባኤ ከም ዝረትዖ መምህሩ ነጊሩዎ ስለዝነበረ ብሓጎስ ተቐበሎ። ካብ ሚያዝያ 21 ክሳብ መስከረም 21 ኣብ ኒቅያ ተኣከቡ ኢሉ
ኣዋጅ ኣወጀ። ብመስከረም 21፡ 2340 ሊቃውንቲ ተኣከቡ። ስምኩም፡ ሃገርኩም፡ ሃይማኖትኩም ጽሒፍኩም ሃቡኒ በልዎም። እቶም 317 ድማ
ንእለእስንድሮስ መሲሎም ተረኸቡ። ካብ ዚኦም መከራ ዘይተቐበለ ኢደ እግሩ ዘይተቖርጸ ዓይኑ ዘይነቖረ ኣይነበረን። ዕስራን ክልተን ዓመት ምሉእ
ተኣሲሩ ካብ ኣካላቱ እናተቖረጸ ንጣኦት ዝዓጥንሉ ዝነበሩ ናይ መርግስ ኤጲስቆጶስ ቅዱስ ቶማስ ካብኣቶም ሓደ እዩ።
318 ርቱኣነ ሃይማኖት ብሓደ ተኣኪቦም መጽሓፍ ቅዱስን ሚስጢራቱን ክምርምሩ ጀመሩ። ጎይታ ድማ ካብኣቶም ሓደ መሲሉ ኣብ መንጎኦም
እናተረኽበ ዝጎደለ እናመልኣሎም ዘይተረድኦም እናኣቕንዓሎም ምስኦም ይውዕል ነበረ። ንጉስ ድማ ዘደንቕ ኤጲስቆጶስ እናበለ ብስርሑ ይግረም
ነበረ። መግቦም ንኹሎም ማዕረ ገይሩ 318 ይልእኸሎም እሞ እታ ሓንቲ ግን ትምለስ ነበረት። ጎይታ ምዃኑ ድማ በዚ ፈለጡ።
ታሽዓይ ጉባኤ ክፍጸም ከሎ በዚ ዕለት እዚ ብእለእስክንድሮስ መሪሕነት (ኣፈ ጉባኤ) ጉባኤ ተጀመረ። “ንወልድ ፍጡር ትብሎ ዘለኻስ እንታይ እዩ
መረዳእታኻ፧” ኢሉ ምስ ሓተቶ፡ “ትቤ ጥበብ ፈጠረኒ ኣብ መቅድመ ኩሉ ተግባሩ” ጥበብ ኢባ ፈጠረኒ እዩ ዝብል ኢሉ ክጅምር ከሎ፣ እለእስክንድሮስ
ትቕብል ኣቢሉ “እምቅድመ ኣድባር ወኣውግር ወለደኒ” ጎቦታትን ኮረቢትን ከይተፈጥሩ ወለደኒ እውን ይብል እዩ እኮ በሎ፣ ኣርዮስ ከኣ ትቕብል ኣቢሉ
“እወ ይወልዶን ይፈጥሮን” በለ። ምውላድ ምፍጣር ዝኸውን እንተ ኾይኑ ድኣ ንስኻ’ኸ ዝወለድካዮ ስለምንታይ ዘይትፈጥሮ ኢሉ ረትዖ።
ኤጲስቆጶሳት ብውግዘት ንጉስ ብኣዋጅ ምስ ፈለይዎ፣ ብዙሕ ድርሳናትን ተግሳጽን ጽሒፎም፡ ጸሎት ሃይማኖት ክሳብ “ወኣልቦ ማህለቅቱ
ለመንግስቱ”ንመእምናን፡ ግሩም ዝኾነ ቅዳሴ ንካህናት፡ ህንጻ መነኮሳት ንመነኮሳት ጸሓፉ።
ናይ ኣርዮስ መወዳእታኸ ከመይ ኮይኑ እንተተባህለ፧ ሊቃውንቲ ብውግዘት ንጉስ ድማ ብኣዋጅ ምስ ፈለይዎ ኣብ ስደት እንከሎ ኣሚነ፡
ተመሊሰ እየ በለ። እንተድኣ ኣሚንካስ ንስሓ ኣቲኻ ስጋ ወደሙ ተቐበል ሽዑ ክንርእየካ በልዎ። ኣብ ቤተ ክርስቲያን ምስ ኣተወ ካህን ኣሃዱ ኣብ ቅዱስ ክብል ከሎ “ብኣማን ኣብ ቅዱስ” በለ። “ኣሃዱ ወልድ ቅዱስ” ክብል ከሎ ድማ፣ “ከመይ ኢሉ እዩ ፍጡር ምስ ፈጣሪ ማዕረ ዝኸውን እዋይ እዚ ዘይምፍላጥ ክሓስም” በለ። ሽዑ ካብ ውሽጢ ቤተ ክርስቲያን እናኣዕገርገረ ናብ ሽንቲ ቤት ከደ። ክሸይን ኢሉ ኮፍ ምስ በለ ንዋየ ውሽጡ (መዓናጥኡ) ኩሉ ወጺኡ ተዘልዚሉ ሞተ።
እግዚኣብሔር ኣምላኽና ንኣቦታትና ኣብ እምነቶም ዘጽንዐ ኣብ እምነትና የጽንዓና።Leave a comment


text:
በስመ አብ ወወልድ ወመንፈስ ቅዱስ አሐዱ አምላክ ኣሜን
ቅድስት ቤተ ክርስቲያና ዓለማት ብሓድነቶምን ሠለስትነቶም ንዝፈጸምዎ ተኣምር ዓመት መጸ ፯ ጥሪ ክብ ብዝበለ መንፈሳዊ ሥርዓት ከተኽብሮ ትነብር ኣላ። መሠረቱ ድማ ኣብ ኦሪት ዘፍጥረት ተጻሒፉ እንረኽቦ መጽሓፍ ቅዱሳዊ ታሪኽ እዩ። (ዘፍ ፲፩፥፩-፱)
ባቢሎን ሎሚ ዒራቕ ኣብ ዝተባህለት ሃገር እትርከብ ስፍራ ጥንታዊት ታሪኽ እያ። ትውፊት ቤተ ክርስቲያንና ከምዘረድኦ፤ ኣብ’ቲ ዘመን’ቲ ኣብ ኵላ ምድሪ ሥልጡናት ዝነበሩ ዓለውትን ከሓድትን ዝኾኑ ሠለስተ ነገሥታት ኣብ ከባቢ እቲ ምድሪ ይቕመጡ ነበሩ። ኣስማቶም ድማ ሳሮግ (ብወገን ደቡብ)፤ ናምሩድ (ብወገን ዓረብ) ሣልሳዮም ድማ ሰናኦር (ብወገን ኣዜብ) ይብሃል ነበረ። ንኵሎም ጸላእቶም’ውን ሥዒሮም ዝጻብኦም ኃያል ኣብ ዘይርከበሉ ዘመን በጺሖም ነይሮም። ነቲ ሰማይን ምድርን ዝፈጠረ ኣምላኽ ረሲዖም ድማ ዝተፈላለየ ባዕድ ኣማልኽት የምልኹን፤ ነንጣኦታቶም ድማ ይሰግዱን ነበሩ። ጠንቈልቶም ድማ ገዓርቲ ነበሩ።
ብድኅሪ’ዚ ሓንቲ ብወርቂ ቀለም እተጻሕፋ ኅትምቲ ጽሕፍቲ ብኢድ ቅዱስ ዑራኤል ካብ ሰማይ ናብቲ ንሳቶም ዝርከብዎ ምድሪ ዓለበት። ደቂ ሰናኦርን ናምሩድን ድማ ከፊቶም ከንብብዋን ክርድእዋን ኣይከኣሉን። ደቂ ናምሩድ ድማ ኣብ ቤት መዝገቡ ኣቐመጥዋ። ድኅሪ ጊዜ ግና ሰናኦርን ሳሮግን ዘኪሮማ። ሰናኦር ንደቁ ናብ ናምሩድ ሰዲዱ፤ ከምእትመጾ ብምግባር ነታ ጽሕፍቲ ምስ ሳሮግ ኣንበብዋ። “አብ ኣርያም (ሰማይ) ንጉሥ” ከምዘሎ ዝገልጽን አብ ወልድ መንፈስ ቅዱስ – ሥላሴ ንጉሥ ምዃኖም ዝገልጽ እዩ ነይሩ። እዞም ሠለስተ ነገሥታት ዕቡያትን ምኩሓትን ስለዝነበሩ “መን እዩ ናይ ሰማይ ንጉሥ፤ ንጉሥ ኣብ ልዕሌና እንተሎ ምሳና ይቃለስ፤ ሽዑ ካብ ኢድና ዘናግፎ እንተሎ ንርኢ” ተባሃሃሉን ጨደሩን። “ክሳብ እቲ ዘለዎ ኵሉ መንግሥቱ እንኸቦ እኳ ሓደ ዘመልጥ የልቦን፤ ነቲ ንጉሥ’ውን ምሕረት ኣይንገብረሉን ኢና። ናብ ሃገሮም (ሰማይ) ኣቲና ክንወግኦም ኢና” ዝብል ውዱእ ምኽሪ ገበሩ። ስለዚ ናብቲ ንጉሠ አርያም (ሰማይ) ተባሂሉ ዝተነግሮም አብ ወልድ መንፈስ ቅዱስ ይርከብዎ ኢሎም ናብ ዝሓሰብዎ ሰማይ ዘብጽሖም መደያይቦ ብሓባር ክሰርሑ ተመሓሓሉ። ገለ ሊቃውንት ከምዝብልዎውን ቀቅድሚኦም ማይ ኣይኅ ንምድሪ ደምሲሳዋ ብምንባሩን፤ ንሳቶም ድማ ፍረ ዘርኢ ናይቶም ደቂ ሴም ብምንባሮም ካብ ከምጽእ ካብ ዝኽእል ቍጥዓ አምላኽ ዝድኅኑሉ፤ ልዕሊ ኣኽራናት (ከም ኣራራት) ዝቍመቱ በሪኽ ሕንጻ ሓኒጾም ክኸላከሉን፤ ነቲ ንዝቀደመ ሕዝቢ ንዝደምሰሰ እግዚአብሔር ክገጥሙን (ሕነ ክፈድዩን) መዲቦም እዮም ነይሮም። በዚ ኸኣ ስሞም ንዘለዓለም ዝጽውዓሉ ሥራሕ ክሰርሑ ውጥኖም ሓንጸጹ።
ነቲ መሠረት ከኣ ከምዘይነቓነቕ ገይሮም ንምሕናጽ ኣብ ወርሒ ታውፊን (ግንቦት) ነቲ መናድቕ ክነድቕዎ ጀመሩ። እቶም ሠለስተ ነገሥታት ከኣ ብገመድ ድኅሪ አእጃሞም ብምምቅቓል፤ ኣሽሓት ነደቕቲ ኣዋፊሮም ነቲ ሥራሕ ተተሓሕዝዎ። ኣብዚ ወፍሪ’ዚ ነቲ ሕንጻ ዘጸብቑ ሥነ ጥበበኛታት፤ “ጡብ ክንዲ እምኒ፡ ጸብሪ ኸኣ ክንዲ ኖራ” ስለዝኾነሎም ጡብ ብሓዊ ዝደፍኑ ክኢላታት፤ ኦም ዝቘርጹን ዕንጨይቲ ዝፈልጹን ካብ ርሑቕን ቀረባን ምሩጻት ኣእማን ዝእክቡን ዘቕብሉን፤ ጸረብቲ እምኒ፤ ዘይነቅዝ እንጨይቲ ካብ ቆላ ዝእክቡ፤ …. ኣሽሓት ሰብን ዝሕግዝዎም እንሰሳታትን ኣዋፊሮም ነበሩ። ንኣኣታቶም ኣብ ምድላው መግብን መስተን ዝሕግዝዎም ካልኦት ኣሽሓት ድማ ኣብቲ ሥራሕ ጽሙዳት ነበሩ። በቲ እናበረኸ ዝመጽእ ዝነበረ መንደቕ ድማ ይምክሑ ነበሩ። ዲያብሎስ ድማ ብምኽሪ ይድግፎም ነበረ። ንሳቶም’ውን ኣብ ልዕሊ ደመናት ክውጥሑ ምስ ጀመሩ፤ እምበኣር በጺሕና ኢና ኣርኪብና ኢና እናበሉ፤ ነቲ በሊሕ ኲናቶም ናብቲ ጽዑቕ ደመናታት ይስንድዉ ነበሩ። ሰይጣን ድማ ተተቐቢሉ ደም እናጥመዐ ይመልሰሎም ስለዝነበረ፤ ያኢ ንእግዚአብሔር “ዝወግእዎ” እናመሰሎም ኣጆኹም ምብህሃል ጀሚሮም ነበሩ።
ክፍኣት ሓሳቦምን ግብሮምን ዝረኣየ እግዚአብሔር ግና “እምበኣር ማንም ንዘረባ ብጻዩ ምእንቲ ኸይሰምዕሲ፡ ንዑ ንውረድ፡ ኣብኡ ኸኣ ዘረባኦም ንደባልቕ በለ።” (ዘፍ ፲፩፥፯/11፥7) ከምቲ ዝበሎ ድማ ልሳኖም ስለዝተኸፋፈለ፤ ነንሕድሕዶም ክረዳድኡ ኣየከኣሉን። ነቲ ሥራሕ’ውን ክቕጽሉ ስለዘይከኣሉ ኣብ ኵላ ምድሪ ፋሕ በሉን ተበተኑን። እታ ምድሪ’ውን በቲ ምድብላቕ ቋንቋኣን፤ ፋሕ ፋሕ ምባላን ባቤል (ባቢሎን) ተሰምየት። እግዚአብሔር በቲ ክፉእ ሓሳቦምን ግብሮምን ስለዝተቖጠዐ ከኣ ንቅዱስ ዑራኤል ሰዲዱ ኣሰር መዘከርታኦም ክሳብ ዝጠፍእ ነቲ መናድቖም ኣፍረሶ። ንሕዝቢ ሰናዖር ከኣ ደምሰሶ።
እምበኣር ንዑ ንረድ ቋንቋኦም ንደባልቕ ኢሎም ዝተዛረቡን መንደቕ ሰናኦር ዘፍረሱን ሥላሴ እዮም። ቅድስት ቤተ ክርስቲያንና’ውን ነዚ ክቡር በዓል ብምዝካር፤ ገባሪ ኵሉ ንዝኾነ እግዚአብሔር ከተወድሶን ከተመስግኖን ትነብር።
ደቂ ሰባት’ውን ኣብ ምድሪ መዋዕሎም ሓጺር፤ ኃይሎም ኣብ ቅድሚ እግዚአብሔር ድኹም ምዃኖም ፈሊጦም ንርእሶም ካብ መጻወዲያ ትዕቢት ከርሕቑ ትመክር። ናብ ሞት ካብ ዝወስድ ከንቱ ፍልስፍና ክጥንቀቑ ትምህር። ትዕቢት ንሰብ የሕስሮን የውድቖን እምበር ኣየኽብሮን እዩ። ስለዚ ክርስቲያናት ኣብ ቅድሚ እግዚአብሔርን ሰባትን ብትሕትና እምበር ብትዕቢት ክንጓዓዝ ከምዘይግባእና ታሪኽ ሰብ ባቢሎን ትምህርቲ ይህበና እዩ። ንእግዚአብሔር ኣምላኽ ንዘይግዝኡ ንዘይፈርሁን ዕቡያትን ምኩሓትን ድማ ውዒሉ ሓዲሩ እግዚአብሔር ከምዘሕስሮም ሰብአ ባቢሎን ኣብነትና እዮም። ሰብ ስም እግዚአብሔር ከጽውዕ እምበር፤ ስለ ስሙ ጥራይ ዝነብርን ዝጋደለን እንተኾይኑ’ውን ካብዞም ሕዝቢ ዘይፍለ ብምዃኑ እቲ መቕጻዕቲ ዘይተርፎ እዩ። ዝተሓነጸ ይተሓነጽ፤ ዝተሠርሐ ይሠራሕ ስም እግዚአብሔር ዘይጽውዓሉን ዘይኸብረሉን “ሕንጻ ኃጢኣት” ምፍራሱ’ውን ዘይተርፍ እዩ። ይትረፍ ኣንጻሩ ኮይንና፤ ምስኡ ኮይንና ዘይንእክቦ ዘበለ ዝርው እዩ፤ በቲ ዘሎናን ክነብረሉን ዝግባእን ንሥላሴ ፈጣሪና ኣመስጊንና ንንበር። ምስኡን ንኡኡን ንሕንጽ። ልዕሊ ኵሉ ግና ንእኡ ዘቝጥዕ ሕንጻ ትዕቢት፤ ሕንጻ ኑፋቄ፤ ሕንጻ … ከይንሓንጽ ንጠንቀቕ። ናይ ጥንቲ ጥቅመ ሰናዖር ንዛረብ ኣሎና እምበር፤ ሎሚ ክንደይ “ጥቅመ ሰናዖር” ሓኒጻ ትርከብ? እምበኣር ኣብ ሕንጻ ኃጢኣትን ርኽሰትን ዓለም ካብ ምጽንባርን፤ ጡብን እምንን ካብ ምቕባል ርእስና ንሓሉ።
እምበኣር ፈጣሪ ኵሉ ዓለማት ንዝኾኑ ሥላሴ፤ ስሞም እናመስገንና፤ ፍቓዶም እናፈጸምና ምእንቲ ክንነብር፤ ሃይማኖት ኣቦታትና ነጽንዕ። ብሰናይ ግብሪ ኣሳሰሮም ንስዓብ።
Leave a comment
ስብሐትን ምስጋናን ንዝግብኦም ሥላሴ ውዳሴን ይባቤን እናቕረብና ክንነብር ምሕረተ ሥላሴ ኣይፈለኣይፈለየና።


text:
ኣብ ልዕሊ ትግራይ ክባን ዕጽዋን ብምንባር መሰረታዊ ኣገልግሎት ኣቋሪጹ ትግራይ ከንበርክኽ ዝሰርሕ ዘሎ መንግስቲ ኢትዮጲያ ኣብ ትግራይ መሰረታዊ ኣገልግሎት ንምጅማር ፈለማ ዘላቒ ስምምዕ ተኹሲ ደው ምባል ክፍጸም ኣለዎ ኢሉ።
ስርዓት ኢትዮጲያ ኣብ ልዕሊ ትግራይ ዝኣወጆ ኲናት ብሰላም ንምኽንባት ብዝብል ዘጣየሾ ተደራዳሪ ጉጅለ ትማሊ ኣብ ዘውጽኦ መግለጺ መሰረታዊ ኣገልግሎት ንምጅማርን ናብ ንቡር ንምምላስን ተኺሲ ደው ናይ ምባል ስምምዕነት ክፍጸም ኣድላይ ከምዝኮነ ኣረዲኡ።
ቅድሚ ሐዚ መንግስቲ ኢትዮጲያ ኣብ ትግራይ መሰረታዊ ኣገልግሎት ክከፍተሉ ዘይከኣለሉ ምኽንያት ብመንግስቲ ትግራይ ነቶም እዚ ክሰርሑ ናብ ትግራይ ዝለኣኹ ሰብ ሞያ ውሕሰና ክወሃበኒ ኣይከኣለን ዝብል ምክንያት ንዲፕሎማሰኛታት ከቅርብ ከምዝፀንሐ ይፍለጥ።
ኮይኑ ግና መንግስቲ ትግራይ ብዶ/ር ደብረጽዮን ገብረሚካኤል ኣቢሉ ዝተፈረመ ናይ ውሕስና ደብዳበ ንዲፕሎማሰኛታት ምሃቡ ስዒቡ መንግስቲ ኢትዮጲያ ሓዱሽ ምኽንያት ማሂዙ መስረታዊ ኣገልግሎት ኣብ ትግራይ ዝጅመር ድሕሪ ስምምዕ ቶኩሲ ጀው ምባል ከምዝኾነ ኣፍሊጡ ኣሎ።
እቲ ጉጅለ ዘውጽኦ መግለጺ ሲዒቡ ርኢቱኡ ኣብ ቲዊተር ዘንበረ ላዕለዋይ ኣመራርሓ ውድብ ህወሓት ኣይተ ጌታቸው ረዳ እቲ ብመንግስቲ ኢትዮጲያ ዝወጸ መግለጺ ማሕበረሰብ ዓለም ንምትላል ዝግበር ጸወታ ከምዝኾነ ዝገለጸ ክኸውን ከሎ እቲ ኩነታት ናይ ምድንጓይ ስልትታት ካብ ምኽታል ወጻኢ መንግስቲ ኢትዮጵያ ንሰላማዊ ዘተ ዝኾነ ይኹን ዓይነት ድልየት ከምዘይብሉ ኣብሪሁ።
ስርዓት ኢትዮጲያ እዚ ኣብ ዝብለሉ እዋን ብሚልዮናት ዝቑጸሩ ሰለማውያን ሰባት ኣብ ትግራይ ብሰንኪ ምቁራጽ መሰረታዊ ኣገልግሎት ንጥምየትን ሞትን ተሳጢሖም ከምዘለውን ሰራዊቱ ድማ ብኣንፈት ምዕራብ ትግራይ ወታደራዊ ደብዳባትን ኲናት ይጽሕትርን ከምዘሎ ይፍለጥ።


text:
ንምኽባር ሰብኣዊ መሰላትን ልዕልና ሕግን ከምኡ`ውን ኩሉ-ሓቆፍ ደሞክራሲ ዝጠልብ ረቂቕ ውሳነ፡ ድሕሪ ናይ ዓመታት ውረድ-ደይብ ዝሓለፈ ሰሉስ ኣብ ባይቶ ኣመሪካ ጸዲቑ`ሎ። እቲ ውሳነ ንክጸድቕ ምስ ኣባላት ባይቶ ብውህደት ካብ መንጎ ዝሰርሑ ኢትዮጵያውያን ሓደ ዲያቆን ዮሴፍ ተፈሪ፡ “ ኣብ ዝሓለፈ 3 ወይ 4 ዓመታት ብዝተላዕለ ናይ ህዝቢ ተቓውሞ መንግስቲ ኢትዮጵያ ኣብ ልዕሊ ዜጋታት ዝፈጸሞ ጉድኣት ናይ ሕቡራት ሃገራት መርማሪ ኣካ ኣትዩ ምሉእ መርመራ ክገብር ክፍቀደሉ ዝሓትት ውሳነ`ዩ “ ይብል።
ኣስገዳዲ ኣይኮነን ማለት ሓይሊ የብሉን ወይ መቆጻጸሪ የብሉን ማለት ኣይኮነን ዝበለ ድያቆን ዮሴፍ፡ “ ህጹጽ ኣዋጅ ዘየልዕሉ እንተኾይኖም፡ መርማሪ ኮሚሽን ሕቡራት ሃገራት ኢትዮጵያ ንኸይኣቱ ዝኽልክሉ እንተኾይኖም፡ ንተቓምቲ ዕድል ዘይህቡ እንተኾይኖም፡- ከም ሚንስትሪ ወጻእን ኣህጉራዊ ልምዓት ኣመሪካን ዝበሉ ኣካላት ምምሕዳር፡ ኣብ ኢትዮጵያ ዘለዎም ፖሊሲ ክግምግሙ ክግደዱ`ዮም” ይብል። “ኮንግረስ ዘየጽደቖ ገንዘብ ንመንግስቲ ኢትዮጵያ ክውሃብ ኣይክእልን`ዩ”
መንግስቲ ኢትዮጵያ ብወገኑ ኣብ ዘስምዖ ምላሽ ፡ ኢትዮጵያ ኣብ መስርሕ ለውጢ ዘላ ሃገር ከም ምዃና መጠን፡ ውሳነ 128 ምሕላፍ ግዚኡ ዝሓለወ ኣይኮነን ኢሉ`ሎ።
ተዓዘብቲ ከም ውሳነ 128 ዝበሉ ብባይቶ ዝሓልፉ ውሳነታት፡ ናይ ፕረሲደንት ፊርማ ዘየድልዮም ቅልጡፋት ናይ መቆጻጸሪ ስልትታት`ዮም ይብሉ ።


text:
ሰራዊት ምክልኻል ኢትዮጵያ ኣብ ልዕሊ ህወሓት መጥቃዕቲ ንፍናው ኣብ ምድላው ይረከብ ኣሎ ኢሉ ሌ/ና ጀነራል ባጫ ደበሌ።
ሎሚ ምሸት መግለጺ ዝሃበ ሓላፊ ምደባ ሓይሊ ሰብ ምክልኻል ሰራዊት ኢትዮጵያ ሌ/ና ጀነራል ባጫ ደበሌ፥ እቲ ሰራዊት ምሉእ ሓይሉ ብምጥቃም ኣብ ልዕሊ ህወሓት መጥቃዕቲ ንምፍናው ተዳሊና ኣለና ኢሉ።
"መኣስን ኣበይን ከም እነጥቅዕ ወሲና ንሰርሓሉ ዘለና ጉዳይ'ዩ። መኣስ ስጉምቲ ምውሳድ ከም እንጅምር'ውን ኣይንገልጽን ኢና " ኢሉ።
ጀነራል ባጫ ኣተሓሒዙ፥ "ክንዋጋእ ከለና ንዶባት ሃገርና ኢና ንዋጋእ፥ ዶብና ድማ መረብ'ዩ፥ ዝኾነ ቀይዲ በተኽ ተላዒሉ ንእትዮጵያ ክበታትን ዘይክእል ምዃኑ ክነርእዮ ኢና፥ ከም ሰራዊት ምክልኻል መጠን ኣበይ ክንሰፍር ከም ዘለና ወሰንቱ ባዕልና ኢና " ኢሉ።
ህወሓት ኣብ ኮረምን ኣላማጣን ንዝርከቡ ውሱናት ዝበሎም ኣባላት ሰራዊት ንምድምሳስ ፈተነ ምግባሩ'ውን ሌ/ጀነራል ባጫ ተዛሪቡ'ሎ።


text:
ምንስቴር ምክልኻል ፈረንሳይ ዢን-ቨስ ሊ ድሪያን ንናይ ፈረንሳይ ቴሌቪዥን ኣብዝሃብዎ ቃል እቶም ዓመፅቲ ምስ ሰራዊት ማሊ ከቢድ ውግእ ድሕሪ ምክያዶም ንዲያባሊ ተቖፃፂሮምዋ ኣለው ኢሎም።
ኣብ ከተማ ባማኮ እትርከብ ወኪል ቪኦኤ ኣን ሉክ ከምዝገለፀቶ ወታደራዊ ሓይሊ ማሊ ተወሳኽቲ ወታደራት ናብቲ ከባቢ ምልኣኹ ገሊፃ’ላ።ኣብ ዲያባሊ ዝርከቡ እስላማዊያን ተዋጋእቲ ብዝግባእ ዝተዓጠቑ ምዃኖም’ውን ንወታደራዊ ምንጭታት ማሊ ብምጥቃስ ሓቢራ’ላ ወኪልና ኣን ሉክ።
እታ ከተማ ነፈርቲ ውግእ ፈረንሳይ ንመሰልጠኒ ካምፕታት፣ንወታደራዊ ኖቕጣታትን ናይ ኣፃዋር መኽዘናትን ደብዳብ ኣብዝፍፅማሉ ማእኸላይን ሰሜናውን እታ ሃገር ብኣንፈት ምዕራብ ትርከብ።ፈረንሳይ ሎማዕንቲ ሰኒ’ውን ደብዳብ ነፈርቲ ኣጠናኺራ ከምዝቐፀለትሉ ተፈሊጡ’ሎ።
ቤት ምኽሪ ፀጥታ ሕቡራት መንግስታት ብሕቶ ፈረንሳይ ብዛዕባ ጉዳይ ማሊ ንምዝርራብ ሎሞዕንቲ ሰኒ ይእከብ ኣሎ።እቶም እስላማዊያን ዓመፅቲ ናብ ኣንፈት ደቡብ ከምዝምርሹ ምስኣጠንቀቑ ፈረንሳይ ብሕቶ መንግስቲ ማሊ ነይራ ዝሓለፈ ዓርቢ ሓይልታታ ዝለኣኸት።
ፈረንሳይ ኣንፃር እቶም ኣሸበርቲ እተካይዶ መጥቓዕቲ ከምእትቕፅለሉ’ውን ገሊፃ’ላ።